Islam Dheenugai Naamaan Kameh Netheve | Thiladhun\nއިސްލާމްދީނުގައި ނާމާންކަމެއް ނެތެވެ.\n. ސެޕްޓެމްބަރ 3, 2019\nއިސްލާމް މިބަހުގެ މާނަ ދެގޮތަކަށް ކުރެވެއެވެ. އެއް މާނައަކީ ޞުލްޙައާއި އަމާންކަމެވެ. ދެވަނަ މާނައަކީ ބޯލަނބައި ކިޔަމަންގަތުމެވެ. މިދެމާނަ އެއްކޮށްގެން އިސްލާމް ގެ މާނަކޮށް އުޅޭ ގޮތަކީ ޞުލްޙަވެރިކަމާއި އަމާންކަމާއެކު ﷲ އަށް ބޯލަނބައި ކިޔަމަންގަތުމެވެ.\nއިސްލާމް ގެ މާނައަށް ބަލާއިރު އެއްވެސް ކަހަލަ ހަރުކަށިކަމެއް ނުފެނެއެވެ. ނާމާންކަމެއް ނުފެނެއެވެ. އެކަމަކު އިސްލާމްދީނުގެ ނަމުގައި ހިންގާ ހަރުކަށި ޙަރަކާތްތަކާއި އަނިޔާވެރި ޢަމަލުތައް ފެނެއެވެ. ޤަބޫލުކުރަން ޖެހޭ ގޮތުގައި އިސްލާމްދީނުގައި އެއްވެސް ކަހަލަ ހަރުކަށިކަމެއް ނާމާންކަމެއް ނެތެވެ. މިއީ އިސްލާމުން ފޮނިވާން ބުނާ އެއްޗެއް ނޫނެވެ. މިއީ ޙަޤީޤަތެވެ. އިސްލާމީ ތާރީޚަށް ބަލާއިރު ހަނގުރާމައިގެ ތެރޭގައިވެސް އިސްލާމުން ޚިޔާރުކޮށްފައި އޮތީ މަޑުމައިތިރިކަމާއި ޞުލްޙައާއި އަމާންކަމެވެ.\nއެއްދުވަހަކު ގެފުޅުގައި އިނދެގެން އެތަނަށް މީހަކު ކުޑަކަމުދާން ފަށައިފިއެވެ. މި މަންޒަރު ފެނިވަޑައިގަތީމާ ކޯފާވެގެން ސައްޔިދުނާ ޢުމަރު ރަޟިޔަﷲ ޢަންހު އެމީހާގެ ގައިގައި ޖައްސަވަން އުޅުއްވީމާ ކީރިތި ރަސޫލް ޞައްލަﷲ ޢަލައިހި ވަސައްލަމް އެންގެވީ އެމީހާ ދޫކޮށްލައްވާފައި އޭނާ ކުޑަކަމު ދިޔަތަން ސާފުކޮށްލައްވާށެވެ.\nއެއީ އިސްލާމްދީނެވެ. އެއީ އަޅުގަނޑުމެން ކަންތައް ކުރަންވީ ގޮތް އެންގެވި މާތް ރަސޫލާގެ ޢަމަލުފުޅު ހުރި ގޮތެވެ.\nމިއަދު އަޅުގަނޑުމެން ކަންތައް ކުރަނީ އެގޮތަށްތޯއެވެ؟ ހިތާމަޔާއެކު ދަންނަވަން ޖެހެނީ އަޅުގަނޑުމެންނަށް ކަތި މަގަކުން ހިނގޭ ކަމުގައެވެ. އިސްލާމްދީނޭ ކިޔާފައި އަޅުގަނޑުމެންނަށް ކޮންމެވެސް އެހެން ކަހަލަ ވާހަކަތަކެއް އެބަދެއްކެއެވެ. އިސްލާމްދީނާ ނުގުޅޭ ކަންތައްތަކެއް އެބަކުރެވެއެވެ. އެހެންނޫން ނަމަ ޞުލްޙައާއި އަމާންކަމުގެ ދީނެއްގައި އުޅޭ ބައެއްގެ ތެރެއިން ހަމަނުޖެހުމާއި ނާމާންކަން ފެންނާންވީ ކީއްވެގެންތޯއެވެ؟\nމުސްލިމުން އެއްބަޔަކު އަނެއް ބަޔަކާ ބައްދަލުވީމާ ކުރާ ސަލާމަކީ އައްސަލާމް ޢަލައިކުމް މިއެވެ. މާނައަކީ ކަލެއަށް ސަލާމަތާއި އަމާންކަން ހުއްޓެވެ. އަހަރެންގެ ފަރާތުން ކަލެއަކަށް ނުރައްކަލެއް ނެތެވެ. މިހެން ކިޔައި ސަލާން ކޮށްފައިވެސް އަޅުގަނޑުމެން އެކަކު އަނެކަކަށް ދައްކަނީ ގޮށްމުށެވެ. ނަތީޖާއަކީ މިއަދު އަޅުގަނޑުމެންގެ ތެރެއިން އެކަކުވެސް އަނެކަކަށް އިތުބާރު ނުކުރުމެވެ. ގެއްލުމެއް ނުދޭނެ ކަމަށް ގަބޫލު ނުކުރުމެވެ.\nސައްޔިދުނާ ޙަސަން ރަޟިޔަﷲ ޢަންހު އަވަހާރަކޮށްލަން އެކަލޭގެފާނަށް ޒަހަރު އެރުވީ އަނބިކަނބަލުން ކަމަށް އެކަލޭގެފާނު އަވަހާރަވުމުގެ އާލާސްކަންފުޅުގައި އޮންނަވަނިކޮށް މީހަކު އައިސް ދެންނެވީމާ ވިދާޅުވިއެވެ. “އޭނާ އަޅުގަނޑަށް ޒަހަރު ދިނީ އަޅުގަނޑު ކުރި ނޭދެވޭ ކަމެއްގެ ސަބަބުން ކަމަށް ވަނީނަމަ އަޅުގަނޑުގެ ފާފަ ފުއްސަވާތޯ އަޅުގަނޑު ދުޢާ ކުރަމެވެ. އޭނާ އަޅުގަނޑަށް ޒަހަރު ދިނީ އޭނާގެ ނުބައިކަމުން ކަމަށް ވަނީނަމަ އޭނާއަށް ފާފަ ފުއްސަވާތޯ އަޅުގަނޑު ދުޢާ ކުރަމެވެ.”\nމިއީ އިސްލާމީ ރޫޙެވެ. މި ރޫޙް އަޅުގަނޑުމެންގެ ތެރޭގައި ކޮބައިތޯއެވެ؟ އިސްލާމުންނޭ ކިޔައިގެން ނުކުމެ އުޅޭ އިރު އިސްލާމީ ސިފަތަކެއް އަޅުގަނޑުމެންގެ ކިބައިގައި އެބަހުރިތޯ ބަލަން ޖެހެއެވެ. އަޅުގަނޑުމެން އެކަކު އަނެކަކަށް މަކަރު ހަދައި އޮޅުވާލަން އެކި ސިފަ ޖައްސައިގެން އުޅުނު ކަމުގައި ވިޔަސް ﷲ އަށް އޮޅުވައިނުލެވޭނެކަން ހަނދާން ކުރަން ޖެހެއެވެ.\nރާއްޖޭގެ މަޝްހޫރު ޅެންވެރިއެއްކަމަށްވާ ޢަބްދުﷲ ޞާދިޤް ހެއްދެވި ޅެމެއްގައި އޮވެއެވެ.\n“އެންމެން ކިޔެވީ އެއް ފޮތަކުންނޭ، ފެންނަ ގޮތުން ދިހަބާރަ ފޮތުންނޭ، ދެންވެސް ކިޔަނީ އިސްލާމުންނޭ”\nއާދެ، އަޅުގަނޑުމެން އެންމެން ކިޔަވާ ފޮތަކީ އެއް ފޮތެކެވެ. އެއީ ކީރިތި ޤުރްއާނެވެ. އެކަމަކު އަޅުގަނޑުމެން އުޅުމާއި ސުލޫކަށް ބަލާއިރު ހީވަނީ ދިހަ ބާރަ ފޮތުން ކިޔަވައިގެން ތިބި ބައެއް ހެންނެވެ.\nލިއުނީ: ޢަބްދުﷲ ނަޢީމު އިބްރާހީމް


Lankagai Anekka Ves Social Mediage Vaseeaiythah Block Koffi\nލަންކާގައި އަނެއްކާވެސް ސޯޝަލް މީޑިއާގެ ވަސީލަތްތައް ބްލޮކް ކޮށްފި\n2 މަސް, 1 ހަފްތާ,7ގަޑި,9މިނެޓް, 25 ސިކުންތު ކުރިން 740ފަތޯނާ ފާއިޒް\nލަންކާގައި ދިން ޓެރަރިސްޓް ހަމަލާތަކާއި ގުޅިގެން އެޤައުމުގެ ސަރަހައްދެއްގައި ސަލާމަތީ ބާރުތަކުން ފޯރިމަރަނީ. ފޮޓޯ/ ދި ޖަޕާން ޓައިމްސް\nސްރީލަންކާގައި އަނެއްކާވެސް ސޯޝަލް މީޑިއާގެ ވަސީލަތްތައް ބްލޮކް ކޮށްފިއެވެ.\nއޭޕްރީލް މަހުގެ 21 ވަނަ ދުވަހު ލަންކާގައި ދިން ހަމަލާތަކަށް ފަހު އެގައުމުގައި ވަނީ މުސްލިމުންނާއި ކްރިސްޓިއަނުންނާއި ދެމެދު ފިތުނަވެރިކަން އުފެދިފައެވެ. އެގޮތުން އެގައުމުގައި އަނެއްކާވެސް ސޯޝަލް މީޑިއާގެ ވަސީލަތްތައް ބްލޮކް ކޮށްފައި ވަނީ ލަންކާގެ ބައެއް ހިސާބުތަކުގައި މުސްލިމުންނާ ދެކޮޅު ހަރަކާތްތަކެއް ފެށުމާ ގުޅިގެން ކަމަށް ރިޕޯޓްތައް ބުނެއެވެ.\nލަންކާގައި ކްރިސްޓިއަނުންގެ ގްރޫޕްތަކުން ދަނީ މުސްލިމުންގެ ފިހާރަތަކަށާއި، މިސްކިތްތަކަށްވެސް ބޮޑެތި ގެއްލުންތަކެއް ދެމުންނެވެ. މުސްލިމުންނާއި ދެކޮޅަށް ހަމަލާތައް ދީފައިވަނީ ލަންކާގައި ރޭގަނޑުގެ ގަޑިތަކުގައި ކާފިޔުވެސް އިއުލާންކޮށްފައި ވަނިކޮށެވެ.\nއެގައުމުގައި 21 މިލިއަން މީހުންގެ އާބާދީގައި މުސްލިމުންގެ ނިސްބަތަކީ 10 ޕަސެންޓެވެ. ކްރިސްޓިއަނުންގެ ނިސްބަތަކީ 7.6 ޕަސެންޓެވެ. މިދިޔަ މަހުގެ 21 ވަނަ ދުވަހު ލަންކާގައި ދިން ޓެރަރިސްޓް ހަމަލާތަކުގެ ޒިންމާ އައިއެސް ޖަމާއަތުން ވަނީ އުފުލާފައެވެ.\nއެހަމަލާތަކުގައި 280 އަށްވުރެ ގިނަ މީހުން މަރުވެފައިވާ ކަމަށް ރިޕޯޓްތައް ބުނެއެވެ.\nގަލްފު ސަރަހައްދުން އެމެރިކާ އާއި އިނގިރޭސިން ދިއުމަށް އަންގައި އީރާނުން އިންޒާރުދީފި\n1 ހަފްތާ ކުރިން 106 0\nވިއްސާރައިގެ ސަބަބުން އިންޑިއާގެ މިލިއަނަކަށް ވުރެ ގިނަ މީހުންގެ ގެދޮރު ގެއްލިއްޖެ\n1 ހަފްތާ ކުރިން 56 0\nއިންޑިއާގައި ހިނގި ބަސް އެކްސިޑެންޓެއްގައި6މީހުން މަރުވެއްޖެ\n3 ހަފްތާ ކުރިން 67 0\nކްރައިސްޓްޗަރޗް މިސްކިތަށް ދިން ހަމަލާ ދައްކުވައިދޭ ވީޑިއޯ ހިއްސާކުރި މީހަކު ޖަލަށްލައިފި\n1 މަސް ކުރިން 81 0


Dhivehi raajjeyge jumhoorihyathah thaareehee nazareh!\nފޮޓޯ: މިލަދޫ އޮންލައިން\nދިވެހިރާއްޖޭގެ ޖުމްހޫރިއްޔަތަށް ތާރީހީ ނަޒަރެއް!\n11 ނޮވެންބަރ 2019 - 11:15:05\nދިވެހިރާއްޖޭގެ ފުރަތަމަ ޖުމްހޫރިއްޔާގެ ރައީސަކީ ސުމުއްވުލްއަމީރު މުޙައްމަދު އަމީން ދޮށިމޭނާ ކިލެގެފާނެ އެވެ.\nދިވެހިރާއްޖޭގެ ފުރަތަމަ ޖުމްހޫރިއްޔާގެ ރައީސަކީ ސުމުއްވުލްއަމީރު މުޙައްމަދު އަމީން ދޮށިމޭނާ ކިލެގެފާނެ އެވެ. މީލާދީން 1943 ވަނަ އަހަރުގެ އޭޕްރީލް މަހުގެ7ވަނަ ދުވަހު، ރާއްޖޭގައި އޭރު ހުންނެވި ރަދުން އައްސުލްޠާން ޙަސަން ނޫރައްދީނާއި ބޮޑުވަޒީރު އަލްއަމީރު މުޙައްމަދު ފަރީދު ދީދީ އާއި ދެބޭފުޅުން އެއްފަހަރާ އިސްތަޢުފާ ދެއްވި އެވެ.\nއެހިސާބުން ދިވެހިރާއްޖޭގެ ސިޔާސީ މަޝްރަޙަށް މެދުވެރިވީ އާދަޔާ ޚިލާފު ބަދަލުތަކެކެވެ. އެހިސާބުން ފެނިގެން ދިޔައީ ރާއްޖޭގެ އެންމެމަތީވަލީ، މަތީ ދަރަޖައިގެ ބޭފުޅުންކޮޅެއްގެ އިސްތަށިފުޅުގައި އެޅިގެން ދިޔަތަނެވެ. އޭރުވެސް ދިވެހިރާއްޖޭގެ ސިންގާސަނާ ހުރީ ފަޅަށެވެ.\nމާގިނަދުވަސްތަކެއް ނުވެ ސުމުއްވުލްއަމީރު އަލްޙާއްޖަ ޢަބްދުލްމަޖީދު ރަންނަބަނޑޭރިކިލެގެފާނަށް ދިވެހިރާއްޖޭގެ ރަސްކަން ދިވެހިން އެރުވިއެވެ. 11 އޭޕްރީލް 1943 ގައި އެގޮތަށް އެކަން ހަމަޖެއްސިއިރު އެމަނިކުފާނު ހުންނެވީ ރާއްޖެއިން ބޭރުގައި ކަމުން ރަސްކަމަކާ އެމަނިކުފާނު ހަވާލުވެވަޑައެއް ނުގަންނަވަ އެވެ.\nތަޚުތު ހުހަށް ހުންނަތާ ގިނަދުވަސްވާން ފެށުމުން އެ މައްސަލަ ހައްލުކުރުމަށް ކުރެވުނު މަސައްކަތްތަކުގެ ތެރެއން ނުކުތް ނަތީޖާއަކީ ދިވެހިރާއްޖޭގެ ވެރިކަމުގެ ނިޒާމު ކޮންމެ ގޮތަކަށް އޮތްކަމުގައިވިޔަސް ޤައުމުގެ އެންމެމަތީ ވެރިއެއްގެ މަޤާމުގައި ހުންނެވުމަށް ދިވެހީން އެދެނީ އަލްއަމީރު މުޙައްމަދު އަމީން ދޮށިމޭނާ ކިލެގެފާނު ކަމުގައިވެގެން ދިއުމެވެ.\nއެހާހިސާބުން ދިވެހިރާއްޖޭގެ ފުރަތަމަ ޖުމްހޫރިއްޔާ ދުނިޔޭގެ އަލިކަން ދުށީ 1 ޖެނުއަރީ 1953ގައެވެ. ނަމަވެސް ފުރަތަމަ ޖުމްހޫރިއްޔާ ދެމިއޮތީ7މަހާއި ދުވަސްކޮޅަކު އެވެ. އަނެއްކާވެސް ދިވެހިންނަށް ކަމުދިޔައީ ރަސްކަމެވެ. އެހެންކަމުން7މާޗް 1954ގައި ރަސްކަމަށް އިސްކުރެވުނީ އައްސުލްޠާން މުޙައްމަދު ފަރީދުލްއައްވަލް އެވެ.\nމުހައްމަދު ފަރީދުގެ ރަސްކަން ހިޖުރައިން 1068 ވަނަ އަހަރާ ހަމައަށް ދެމިއޮތުމަށްފަހު ރާއްޖޭގެ ދެވަނަ ޖުމްހޫރިއްޔާ ގާއިމުކުރެވުނީ 11 ނޮވެމްބަރ 1968 ގައެވެ. ރައީސަކަށް އިންތިޚާބު ކުރެވުނީ އަލްއަމީރު އިބްރާހީމް ނާސިރެވެ.\nދެވަނަ ޖުމްހޫރީ ހަޔާތަކާ އެކު މިއަދު އަޅުގަނޑުމެން ފާހަގަކުރަމުން މިދަނީ 51 ވަނަ ޖުމްހޫރީ ދުވަހެވެ. ދެވަނަ ޖުމްހޫރިއްޔަތަށް ބައިގަރުނުވެގެން ދިޔައިރު ރައީސް އަމީނާއި ރައީސް ނާސިރު ހިމެނޭ ގޮތުން ދިވެހި ޖުމްހޫރިއްޔަތުގެ ރައީސުލްޖުމްހޫރިއްޔާގެ މަގާމު ޖުމްލަ ހަތް ބޭފުޅަކު އަދާކުރައްވައިފި އެވެ.\nޖުމްހޫރީ ވެރިކަމެއްގެ އެންމެ މުހިއްމު އަސާސަކީ ރައްޔިތުންގެ ބާރުވެެރިކަމާ އެކު ވެރިކަން ހިންގުމެވެ. އެހެންކަމުން މިއީ ރައްޔިތުންނަށްޓަކައި ރައްޔިތުންކުރާ ވެރިކަމެއް ކަމަށް ބައެއް މީހުން މާނަކުރެ އެވެ. ޖުމްހޫރީ ވެރިކަމެއްގައި ދައުލަތުގެ ހުރިހާ ކަންކަން ނިންމަން ޖެހޭނީ ރައްޔިތުން އެކަމަށް ކަނޑައަޅާ ބައެއް މެދުވެރިކޮށް ރައްޔިތުން ބޭނުންވާ އުޞޫލަކުންނެވެ.\nމިއުސޫލުތައް ވާންޖެހެނީ އެ ގައުމެއްގެ ގާނޫނު އަސާސީގައި ބަޔާންވެ އެނގެން އޮންނަ އުސޫލުތަކަކަށެވެ. ޖުމްހޫރީ ވެރިކަމެއްގެ އެންމެ އަސާސީ އެއް ސިފައަކީ ގައުމުގެ އެންމެ މަތީ ވެރިޔާއަކީ ރައްޔިތުންގެ ތެރެއިން ގިނަ ބައެއްގެ ތާއީދާއެކު އިންތިޚާބު ކުރާ ވެރިއަކަށް ވުމެވެ.\nމިއީ ކަންކުރަން އޮންނަ ގޮތް ކަމަށްވީ ނަމަވެސް ހިތާމައަކީ ދިވެހިރާއްޖޭގައި އުފެދިފައިވާ ޖުމްހޫރީ ވެރިކަން ބަދަލުކޮށްލުމަށް މަދު ބަޔަކު ނަމަވެސް އަބަދުވެސް ކޮންމެވެސް މަސައްކަތްތަކެއް ކުރަމުން ދިއުމެވެ. ސިޔާސީ ޕާޓީ ތަކުގެ ނިޒާމެއްގައި ވެރިކަން ބަދަލުކުރަން މަސައްކަތް ކުރަންވާނީ ގާނޫނުއަސާސީގައި އެކަން ކުރަން އޮންނަ ހުދޫދުގެ ތެރެއިންނެވެ. ޖުމްހޫރީ ދުވަހު މިއީ ވިސްނަންޖެހޭ ކަމެކެވެ.\nގައުމަށް އަންނަ ކޮންމެ ހުސް ކަމަކީ އެކަމެއްގެ ސަބަބުން ދިވެހި ހުރިހާ ރައްޔިތުންނަށް ނިކަމެތިކަމެއް ތަހައްމަލް ކުރަންޖެހިދާނެ ކަމެކެވެ. ދިވެހިން ވަނީ މީގެކުރިން މިފަދަ ހިތި ތަޖުރިބާތައް ވެސް ކޮށްފަ އެވެ. އެހެންކަމުން ޖުމްހޫރީ ދުވަހެއްގައި އެންމެ ބޮޑަށް ވިސްނަންވީ އަމިއްލަ މަސްލަހަތައް ވުރެ ގައުމުގެ މަސްލަހަތު އިސްކުރުމަށެވެ.


Hithaama Nukuraasheve! :(19)\nހިތާމަނުކުރާށެވެ! (19) : ތިޔަބައިމީހުން ބިމުގައި ދަތުރުފަތުރުކޮށް އުޅޭށެވެ!\nލިޔުއްވީ: ޒާހިޔާ ނަޢީމް|2020-08-22T22:27:30+05:00August 22nd, 2020|އަޚްލާޤު, ޢަޤީދާ, ދީން|\nމި ލިޔުމަކީ ހިތާމަނުކުރާށެވެ! ސިލްސިލާގައި ހިމެނޭ 35 ލިޔުމުގެތެރެއިން 19 ވަނަ ލިޔުމެވެ.\nތިޔަބައިމީހުން ބިމުގައި ދަތުރުފަތުރުކޮށް އުޅޭށެވެ!\nކަލޭގެފާނު ވިދާޅުވާށެވެ! ތިޔަބައިމީހުން ބިމުގައި ދަތުރުފަތުރުކޮށް އުޅޭށެވެ\nއެއްތަނުން އަނެއްތަނަށް ދަތުރުފަތުރުކޮށް އުޅުމަކީ، ހިތްހަމަޖެހުން ގެނެސްދޭ އަދި ތިބާގެ ދިރިއުޅުމަށް ވެރިވެފައިވާ ކަޅު ވިލާތައް ދުރައްޖައްސާ ކަމެކެވެ. މާތް ﷲ ޚަލްޤުކުރައްވާފައިވާ އެންމެހައި ތަކެއްޗާއިމެދު ވިސްނާ ފިކުރު ކުރާށެވެ. އަދި ޤުދުރަތުގެ އަޖައިބުތައް ބަލައިގަންނާށެވެ. ތިބާ ގެ ދަތުރުތަކުގައި، ބޮޑެތި ބަގީޗާ ތަކާއި، އެހާމެ ރީތި ފެހި ބިންތައް ފެންނާނެ އެވެ. ބޭރަށް ނިކުމެ ތިބާގެ ވަށައިގެންވާ ކަންކަމާއި މެދު ފިކުރު ހިންގާށެވެ. ފަރުބަދަ ތަކަށް އަރާށެވެ. ވާދީ ތަކުގެ ތެރޭގައި ދަތުރު ކުރާށެވެ. ގަސްތަކަށް އަރާށެވެ. ރީތި ރާގު ގައި ލަވަކިޔަމުން މިނިވަންކަމާއެކު އުޑުގައި އުދުހެލާ ދޫންޏެއް ފަދައިން ތިބާ އަށް މިނިވަންކަން އިޙްސާސްކުރެވިގެންދާނެ އެވެ. ގެއިން ނިކުމެ، ލޯ ހުޅުވައި، މާތް ﷲ ގެ ތަނަވަސް ބިމުގައި ދަތުރު ކުރާށެވެ. އެކަލާނގެ ހަނދުމަކޮށް ޘަނާ ކިޔާ ޙާލުގައެވެ.\nކޮޓަރީގެ ތެރޭގައި އެކަހެރިވެ، އެއްވެސް ކަމެއްނެތި ބޭކާރުގޮތުގައި ވަގުތުތައް ދުއްވާލާނަމަ، އެއީ އަމިއްލަ ނަފްސުގެ ހަލާކަށް ކޮށޭ މަގެކެވެ. ދުނިޔޭގައިވާ ހަމައެކަނި ތަނަކީ ތިބާ ގެ ކޮޓަރިއެއް ނޫނެވެ. އަދި ދުނިޔޭގައި ދިރިއުޅެނީ ހަމަ އެކަނި ތިބާ އެއް ނޫނެވެ. ވީއިރު އެކަނިވެރިކަން ތިބާގެ ވަށައިލައިގެން ދިރިއުޅެންވީ ކީއްވެ ހެއްޔެވެ؟ ތިބާގެ ލޮލާއި، ކަންފަތާއި، ހިތުން ގޮވައިލާށެވެ.\nލުއިކަމާއެކުގައްޔާއި، ބުރަކަމާއެކުގައި، ތިޔަބައިމީހުން (ހަނގުރާމައަށް) ނުކުންނާށެވެ!\nފަރުބަދަ ތަކުގެ ކައިރިއަށް ގޮސް ދޫނިތަކުގެ ކައިރީގައި އިނދެ ޤުރުއާން ކިޔަވައިލާށެވެ. ތަފާތު ބިންތަކަށް ދަތުރު ކުރުމަކީ ، ހަމައެކަނި އެމީހުންގެ ކޮޓަރީގެ އެތޭރެގައި ވިސްނުން ގެންގުޅޭ، އެބައިމީހުންގެ ވިސްނުން ހަނިވެ ނަފްސާނީ ގޮތުން ބަލިކަށިވެފައިވާ މީހުންނަށް ޑޮކްޓަރުންވެސް ދޭ އިރުޝާދެކެވެ. އެހެންކަމުން، ނިކުންނާށެވެ. އަދި ދަތުރު ކުރުމުން އުފާވެރިކަން ހޯދާށެވެ.\nالَّذِينَ يَذْكُرُونَ اللَّـهَ قِيَامًا وَقُعُودًا وَعَلَىٰ جُنُوبِهِمْ وَيَتَفَكَّرُونَ فِي خَلْقِ السَّمَاوَاتِ وَالْأَرْضِ رَبَّنَا مَا خَلَقْتَ هَـٰذَا بَاطِلًا\nއެއުރެންނީ، ކޮޅަށް ތިބެގެންނާއި، އިށީނދެތިބެގެންނާއި، އޮށޯވެތިބެގެން، اللَّه ހަނދުމަކޮށް، އުޑުތަކާއި ބިން ހެއްދެވުމާމެދު، ފިކުރުކޮށް އުޅޭމީހުންނެވެ. (އެއުރެން ދަންނަވާނެތެވެ.) އަޅަމެންގެ ވެރިރަސްކަލާކޮ! އިބަރަސްކަލާނގެ މިތަކެތި ހައްދަވާފައިވަނީ، ބާތިލު ގޮތެއްގައެއް ނޫނެވެ.\n سورة العنكبوت 20\nسورة آل عمران 191


In Pictures: Trump ge supporterun ge hama nujehunthah\nޓްރަމްޕްގެ ސަޕޯޓަރުން ހަމަނުޖެހުންތައް\nވޮޝިންގްޓަން7ޖަނަވަރީ 2021 -- އެމެރިކާގެ ގާނޫނު ހަދާ މަޖިލިސް ކަމަށްވާ ކެޕިޓަލް ތެރެއަށް ޓްރަމްޕްގެ ސަޕޯޓަރުން ވަދެގަނެ، ހަމަނުޖެހުން ހިންގައި ބަޑިޖަހައި އަންހެނަކު މަރާލާފައި ވެއެވެ. ޓްރަމްޕްގެ ސަޕޯޓަރުން ކެޕިޓަލް އިމާރާތަށް ވަދެގަތީ އިލެކްޓޯރަލް ވޯޓާ މެދު ގޮތެއް ނިންމުމަށްޓަކައި މަޖިލީސް ފަށަން އުޅެނިކޮށެވެ. ޓްރަމްޕްގެ ތަރުހީބާއެކު ސަޕޯޓަރުން ހިންގާ ހަމަނުޖެހުމަކި ވަރަށް ދަށު ދަރަޖައިގެ އަމަލެއް ކަމަށް ދުނިޔެ ދަނީ ބުނަމުންނެވެ. ވޮޝިންޓަންގައި ފެށި ހަމަނުޖުންތައް ފުޅާވެ މިހަރު އެހެން އަވަށްތަކަށް ވެސް ފޯރާފައިވާ ކަމަށް ހަބަަރުތައް ބުނެ އެވެ. އޭގެ ތެރޭގައި ކެންސަސް އާއި ޖޯޖިއާ ހިމެނެ އެވެ. އެމެރިކާގެ ރައީސްކަމަަށް ހޮވިވަޑައިގެން ހުންނެވި ޖޯ ބައިޑަން ވެސް ވަނި ހަމަނުޖެހުންތައް ކުށްވެރި ކުރައްވާފަ އެވެ. -- ފޮޓޯތައް: އަލްޖަޒީރާ


Boris ah gaanoonu hadhaa majileehuge majority gehlijje\nބޮރިސްއަށް ގާނޫނު ހަދާ މަޖިލީހުގެ މެޖޯރިޓީ ގެއްލިއްޖެ\nބޮރިސް ޖޯންސަން- ބޮރިސް ވަނީ މިހާރު ބޮޑުވަޒީރު ކަމުގެ މަގާމުން ވަކިވެފަ-\nއިނގިރޭސިވިލާތުގެ ބޮޑުވަޒީރު ބޮރިސް ޖޯންސަން އަށް އެގައުމުގެ ގާނޫނު ހަދާ މަޖިލީހުގެ މެޖޯރިޓީ ގެއްލިއްޖެ އެވެ.\nބޮރިސްއަށް މެޖޯރިޓީ ގެއްލުނީ އެ ގައުމުގެ ވެރިކަން ކުރާކޮންޒަވޭޓިވް ޕާޓީގެ މެމްބަރުން ޕިލިޕްލީ ޕާޓީ ދޫކޮށް މިނިވަން މެމްބަރުންނާ ގުޅިވަޑައިގަތުމުންނެވެ. މިއީ ކޮންޒަވޭޓިވް ޕާޓީން އެއްވެސް ވަރަކަށް އުއްމީދު ކޮށްގެން ހުރި ކަމެއް ނޫނެވެ.\nމިހާރު އިނގިރޭސިވިލާތުގެ ވެރިކަން ކުރަމުންދަނީ މަޖިލީހުގެ އަގުލަބިއްޔަތު ނެތް ޕާޓީއަކުންނެވެ. ބޮރިސް ބޮޑުވަޒީރުގެ ކަމުގެ މަގާމުން ވަކިވެފައިމިވަނީ އޮކްޓޫބަރު 31 ވަނަ ދުވަހުގެ ނިޔަލަށް ޔޫރަޕިއަން ޔޫނިއަން (އީޔޫ) އިން އިނގިރޭސިވިލާތް ވަކިވުމުގެ މަސައްކަތް ކުރަމުން ދަނިކޮށެވެ.\nއިދިކޮޅު ލޭބާ ޕާޓީގެ ލީޑާ ޖެރެމީ ކޯބީން، ބޮރިސް މަގާމުން ވަކިވުމާ ގުޅިގެން ވިދާޅުވީ، ބޮރިސްގެ ސަބަބުން ޔޫރަޕްގެ ގައުމުތަކާއި އެކު އޮންނަ އިނގިރޭސިވިލާތުގެ ގުޅުން ގޯސްވެފައިވާ ކަމަށެވެ. މަޖިލީހުގެ މެޖޯރިޓީ ގެއްލުމަކީ އެކަމުގެ ނަތިއްޖާ ކަމަށްވެސް އޭނާ ވިދާޅުވި އެވެ.\n"ބޮރިސް ޖޯންސަންގެ ސަރުކާރުން ދިޔައީ އެކުވެރި ގައުމުތަކުގެ ގުޅުން ގޯސްކުރަމުން. އެއްވެސް ހަރުދަނާ ކަމެއް ނެތް ސަރުކާރެއް. އެހެންވެ މެޖޯރިޓީ އެ ގެއްލުނީ" ޖެރެމީ ކޯބީން ވިދާޅުވި އެވެ.\nމަޖިލީހުގެ މެޖޯރިޓީ ބޮރިސްއަށް ގެއްލުމާއި ގުޅިގެން، އިނގިރޭސިވިލާތް އީޔޫން ވަކިވުމަށް ކުރާ މަސައްކަތަށް ކާމިޔާބު ކުރުމަށް އިތުރަށް އުދަގޫވެގެންދާނެ އެވެ. ފަސޭހަ ކަމާއެކު އިނގިރޭސިވިލާތް އީޔޫން ވަކިވުމުގެ މަސައްކަތް ކުރަން ބޮރިސް އަށް އޮތް ހަމައެކަނި ގޮތަކީ އިންތިހާބަކަށް ދިޔުމެވެ. އިނގިރޭސިވިލާތުގެ މީޑިއާ ރިޕޯޓުތަކުގައި ވާގޮތުން، ބޮރިސް މިހާރު މަސައްކަތް ކުރައްވަމުން ގެންދަވަނީ އޮކްޓޫބާ 14 ވަނަ ދުވަހު އަވަސް އިންތިހާބެއް ބޭއްވުމަށެވެ.\nބޮރިސް ބޮޑުވަޒީރު ކަމާއި ހަވާލިފަހުން މަސައްކަތް ކުރަމުންދިޔައީ އެއްވެސް އެއްބަސްވުމަކާ ނުލައި އީޔޫން ވަކިވުމަށެވެ. ނަމަވެސް މަޖިލީހުގެ ބައެއް މެމްބަރުން ވަނީ ބޮރިސް އާ ދެކޮޅު ހަދާފަ އެވެ. އެ މެމްބަރުން ވިދާޅުވަމުން ގެންދެވީ އީޔޫއާ މަޝްވަރާކޮށްގެން ގޮތެއް ހޯދައިގެން އީޔޫން ވަކިވުމަށެވެ.\nބޮރިސް ޖޯންސަން އިނގިރޭސިވިލާތް


Hiya flat thah dhinun lasvaathee majileehah kulli massala eh\nހިޔާ ފްލެޓްތައް ދިނުން ލަސްވާތީ މަޖިލީހަށް ކުއްލި މައްސަލައެއް ހުށަހަޅައިފި\nހިޔާ މަޝްރޫއުގެ ދަށުން ހުޅުމާލެ ދެވަނަ ފިޔަވަހީގައި އަޅާފައިވާ ފްލެޓްތަކެއް ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nކުރީގެ ރައީސް އަބްދުﷲ ޔާމީންގެ ސަރުކާރުގައި ހިންގި ހިޔާ މަޝްރޫއުގެ ދަށުން ހުޅުމާލެ ދެވަނަ ފިޔަވަހީގެ ބިމުގައި އަޅާފައިވާ ފްލެޓްތައް އޭގެ ހައްގުވެރިންނަށް ދިނުން ލަސްވަމުން ދާތީ ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފި އެވެ.\nއިދިކޮޅު ޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހުމަދު ޝިޔާމް ހުށަހެޅުއްވި ކުއްލި މައްސަލާގައި ބުނަނީ ކޮވިޑް-19ގެ ބަލިމަޑުކަމުގެ ހާލަތުގެ ސަބަބުން ގިނަ ރައްޔިތުންގެ އާމްދަނީ ހުއްޓި، ކުލި ނުދެއްކޭ ވަރަށް މާލީ ހާލަތު ގޯސްވެފައިވާ ކަމަށެވެ. އެ ފަރާތްތަކަށް ބޯހިޔާވަހިކަން ކަށަވަރު ކުރުން އަވަސް ކުރަން ޖެހޭ ކަމަށެވެ.\nޝިޔާމް ވިދާޅުވީ، ހިޔާ މަޝްރޫއުގެ ފްލެޓްތައް ލިބިފައިވާ ފަރާތްތަކަށް އެ ތަނަށް ވަދެވޭނެ ވަކި ތާރީހެއް ސަރުކާރަށް އަދިވެސް ބުނެ ނުދެވޭ ކަމަށެވެ. ވީހާވެސް އަވަހަށް އެ ތަން ހަވާލުކޮށް އެ ތަނަށް ވަދެވޭނެ ގޮތް ވުމަކީ ހިޔާ ފްލެޓްތައް ލިބިފައިވާ އާދައިގެ ރައްޔިތުންގެ ވަރަށް ބޮޑު އުއްމީދެއް ކަމަށެވެ.\nޝިޔާމް ހުށަހެޅުއްވި ކުއްލި މައްސަލަ މަޖިލީހުގެ ތަޅުމަށް ބަލައިގަނެ ބަހުސް ކުރަން ފާސްކުރީ 45 މެންބަރުންގެ ވޯޓުންނެވެ. މަޖިލީހުގެ ތަޅުމަށް މައްސަލަ ބަލައިގަންނަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވަ އެވެ.\nހިޔާ ފްލެޓްތައް ދޫކޮށްފައިވާ ފަރާތްތަކަށް ދިނުމަށް ޝިޔާމް ގޮވާލެއްވިއިރު، މި ސަރުކާރުގެ ބައެއް އިސް ބޭފުޅުން ތުހުމަތު ކުރައްވަނީ އެ ފްލެޓްތައް ދޫކުރުމުގައި ކޮރަޕްޝަންގެ ބައެއް މުއާމަލާތްތައް ހިންގާފައިވާ ކަމަށެވެ. އެ މައްސަލަ ބަލައި ފްލެޓްތައް ލިބެން ޖެހޭ ހައްގުވެރިން ހޯދުމުގެ މަސައްކަތް ކުރަން ކޮމިޓީއެއް ވެސް މި ސަރުކާރުން ނެގި އެވެ. ނަމަވެސް ކޮމިޓީގެ މަސައްކަތް ލަސްވަމުންދާތީ ވަރަށް ބޮޑަށް ސަރުކާރަށް ފާޑުކިއުން އަމާޒުވެފައިވެ އެވެ.\nހިޔާ މަޝްރޫއުގެ ފްލެޓްތަކުގެ ފިނިޝިން ބައެއް މަސައްކަތްތައް ނިންމަން އިތުރަށް ބޭނުންވާ 45 މިލިއަން ޑޮލަރު (ގާތްގަނޑަކަށް 693 މިލިއަން ރުފިޔާ) ބޭނުންވާ ކަމަށް އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވެފައިވެ އެވެ. ނަމަވެސް އެ ފައިސާ ލިބުން ލަސްވުމުން ފްލެޓްތަކުގެ މަސައްކަތް އެއްކޮށް ނުނިމުނު ނަމަވެސް ހަވާލުކުރަން ނިންމާފައިވާ ކަމަށް އޭނާ ވިދާޅުވި އެވެ. އެ ގޮތުން ފްލެޓްތަކުގެ ދޮރާއި ޓައިލްސްގެ މަސައްކަތް ނުނިމެ އެވެ.\nޕީޕީއެމް ރައްޔިތުންގެ މަޖިލިސް ބޯހިޔާވަހިކަން + ހިޔާ މަޝްރޫއު ހިޔާ މަޝްރޫއު ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް އަހުމަދު ޝިޔާމް


Marvel dhookohlaafai James Gunn DC ah\n"ގާޑިއަންސް އޮފް ދި ގެލެކްސީ" ފިލްމު ސީރީޒްގެ ފިލްމުތައް ޑައިރެކްޓުކުރި ޖޭމްސް ގަން --\nބޭއަދަބީ ޓުވީޓުތަކެއް ކޮށްގެން މާވެލް ސިނަމެޓިކް ޔުނިވާސްގެ "ގާޑިއަންސް އޮފް ދި ގެލެކްސީ" ގެ ތިން ވަނަ ފިލްމުގެ ޑައިރެކްޝަނުން ބޭރުކުރި ޖޭމްސް ގަން، މާވެލްގެ ވާދަވެރި ސްޓޫޑިއޯއެއް ކަމުގައިވާ ޑީސީ ސުޕަހީރޯ ފިލްމުތައް ގެނެސްދޭ ވޯނާ ބްރަދާސްއާ ގުޅިއްޖެ އެވެ.\nޖޭމްސް ހަވާލުވަނީ ވޯނާއިން މިހާރު ގެނެސްދިނުމަށް ތައްޔާރުވަމުން އަންނަ "ސުއިސައިޑް ސްކޮޑް" ގެ ސްކްރިޕްޓު ތައްޔާރުކުރުމާ އެވެ. ސްކްރިޕްޓު ތައްޔާރުކުރުމާ ހަވާލުވި ނަމަވެސް އެ ފިލްމު އޭނާ ޑައިރެކްޓުކުރާނެ ކަމެއް އަދި ކަށަވަރެއް ނުވެ އެވެ.\nމާވެލްގެ ފިލްމުތައް ގެނެސްދޭ ޑިޒްނީއިން، ޖޭމްސް ބޭރުކުރީ 2008 ވަނަ އަހަރާއި 2009 ވަނަ އަހަރުގެ ދެމެދުގައި އޭނަ ކުރި ޓުވީޓުތަކަކާ ގުޅިގެންނެވެ. އެ ޓުވީޓުތަކުގައި އޭނާ ވަނީ ރޭޕްކުރުމާއި ކުޑަކުދިންނަށް ޖިންސީ އަނިޔާކުރުމާ ބެހޭގޮތުން ޖޯކު ޖަހާފައި އެވެ.\nޖޭމްސް އަނބުރާ "ގާޑިއަންސް އޮފް ދި ގެލެކްސީ" ގެ ތިން ވަނަ ފިލްމުގެ ޑައިރެކްޝަނަށް ގެނައުމަށް އެ ފިލްމުގެ ހުރިހާ ކާސްޓުން ވަނީ ސިޓީއެއްގައި ސޮއިކޮށް ޑިޒްނީއަށް ފޮނުވާފަ އެވެ. އަދި ފޭނުންވެސް ވަނީ ޖޭމްސް އަނބުރާ ގެނައުމަށް ޑިޒްނީއަށް ޕެޓިޝަނެއް ހުށަހަޅާފަ އެވެ.\nޑިޒްނީއިން ވަނީ އެމީހުންގެ ނިންމުމަށް ދެން އެއްވެސް ބަދަލެއް ނުގެންނާނެ ކަމަށް ބުނެފަ އެވެ.


Muvahzafun lavvaa siyaasee masakkaiy kuruvaanama fiyavalhu alhaanan: Labour Relations | Mihaaru\nޚަބަރު / ލޭބާ ރިލޭޝަން އޮތޯރިޓީ\nމުވައްޒަފުން ލައްވާ ސިޔާސީ މަސައްކަތް ކުރުވާނަމަ ފިޔަވަޅު އަޅާނަން: ލޭބާ ރިލޭޝަންސް\nސިޔާސީ ޕާޓީއެއްގެ ޖަލްސާއެއްގައި ގިނަ އަދަދެއްގެ ބަޔަކު ބައިވެރިވެ-- ފޮޓޯ\n31 ޖުލައި 2018 - 13:58\nލޭބާ ރިލޭޝަންސް އޮތޯރިޓީގެ އިންފޮމޭޝަން އޮފިސަރު، އަލީ ޝަރީފް ވިދާޅުވީ ސިވިލް ސާވިސް އާއި އަމިއްލަ ކުންފުނިތަކުގައި މަސައްކަތް ކުރައްވާ މުވައްޒަފުން ލައްވައި ވަޒީފާއާ ބެހޭ ގާނޫނާ ހިލާފަށް އެއްވެސް ކަމެއް ކުރުވާ ނަމަ އެ މައްސަލަ ހުށަހެޅުމަށް އެދޭ ކަމަށެވެ.\nވަޒީފާއާ ބެހޭ ގާނޫނުގައި ބުނާ ގޮތުން އެއްވެސް މުވައްޒަފެއް ލައްވައި މަޖުބޫރުން ސިޔާސީ ޕާޓީއަކަށް ނުވަތަ ވަކި މީހަކަށް ފައިދާއެއް ހޯދުމުގެ ގޮތުން ކަމެއް ކުރުވުމަކީ ގާނޫނާ ހިލާފު ކަމެކެވެ. އަދި މުވައްޒަފުންގެ ރަސްމީ ގަޑީގައި ސިޔާސީ މަސައްކަތް ކުރުވުމަކީ ވެސް ކުށެކެވެ.\nރިޔާސީ އިންތިހާބަށް ކުޑަ ދުވަސްކޮޅަކަށް ވެފައިވާ އިރު ސަރުކާރު ކުންފުނިތަކާއި ދައުލަތުގެ އެކި އިދާރާތަކުގެ މުވައްޒަފުންނަށް މަޖުބޫރު ކުރުވައިގެން ޕީޕީއެމްގެ ކެމްޕެއިންގައި ބައިވެރިކުރުވާ ކަމަށް އިދިކޮޅު ފަރާތްތަކުން ތުހުމަތު ކުރެ އެވެ. އަދި ދައުލަތުގެ ކުންފުނިތަކުގެ މުވައްޒަފުން ކެމްޕެއިން މަސައްކަތް ކުރުމަށް ބޭނުންކުރާ ކަމަށް ވެސް ތުހުމަތު ކުރެ އެވެ.\nއިންފޮމޭޝަން އޮފިސަރު އަލީ ވިދާޅުވީ މަޖުބޫރުން ސިޔާސީ މަސައްކަތް ކުރުވާ ނަމަ އެކަމެއް ހުށަހެޅުމުން އެކަން ހައްލުކޮށްދޭނެ ކަމަށެވެ.\nއޭނާ ވިދާޅުވީ މައްސަލަ ހުށަހަޅާ މުވައްޒަފުންގެ މައުލޫމާތު ސިއްރުކޮށް ވަޒީފާގެ ރައްކާތެރިކަން އެ އޮތޯރިޓީން ކަށަވަރު ކޮށްދޭނެ ކަމަށެވެ.\nވަޒީފާއާ ބެހޭ ގާނޫނާ ހިލާފަށް އަމަލު ކުރާނަމަ ކުންފުންޏެއް ނުވަތަ މުއައްސަސާއަކާ މެދު ފިޔަވަޅު އެޅުމުގެ ބާރު ލޭބާ ރިލޭޝަންސް އޮތީރިޓީ އަށް ލިބިގެންވެ އެވެ.\nޕީޕީއެމްގެ ނައިބު ރައީސް އަބްދުއްރަހީމް އަބްދުﷲ ވަނީ ރައީސް އަބްދުﷲ ޔާމީންގެ ކެމްޕެއިނަށް ސަރުކާރުގެ ވަސީލަތްތަކާއި ސަރުކާރުގެ މުވައްޒަފުން ވެސް ބޭނުންކުރާނެ ކަމަށް ވިދާޅުވެފަ އެވެ.\nސިވިލް ސާވިސް ދިވެހި ސަރުކާރު ކުރީގެ މެމްބަރު އަބްދުﷲ އަބްދުއްރަހީމް ވަޒީފާ ޕީޕީއެމް ޕީޕީއެމް ކެމްޕޭން ލޭބާ ރިލޭޝަން އޮތޯރިޓީ\n38 ކޮމެންޓް, 106 ރިއެކްޝަންސް\nތިޔަހެން ޕޯޑިއަމްއަށް އަރާ ބާރު އަޑުން ބުނިކަމުގައިވީނަމަވެސް މާދަމާ އެހެން ބުނާމީހާ ހުންނަނީ މެޑަމް ފާތުންގެ އޮފީހުގަ ޗޮކްލަޓް ބަންދުކުރަން، ކޮންހާ ވާހަކަޔެއް ރައްޔިތުން އޮޅުވާލަން ދައްކަނީ.\nަޫއ އ އ\nމައްސަލަ ހުށަހަޅާ މުވައްޒަފުންގެ މައުލޫމާތު ސިއްރުކޮށް ވަޒީފާގެ ރައްކާތެރިކަން އެ އޮތޯރިޓީން ކަށަވަރު ކޮށްދޭނެ ކަމަށެވެ. ކޮބާ ! ޔަގީން ކަމަކީ؟\nފިޔަވަޅު އަޅަނީ އޭ އެބުނީ މައްސަލަ ހުށަހަޅާ ފަރާތަށް އަޅާ ވާހަކަ.\nލޮލަށް ގޮވުން ތިޔަކަހަލަ ވާހަކަޔައް ބުނެވޭނީ، އޭސީސީ ކިޔާތަނަކުން ތިޔަކަހަލަ ބަޔާންނެރޭނެ، ބަލަނީ ބަލަނީ ބަލަނީ ދުވަހަކު ބެލޭތަނެއް ނާދޭ، ކުށްކުރާމީހުން ކުއްކުރުމުގައި ދެމި އެތިބީ، ލޭބަރ އޮތޯރިޓީ އަށް ހަމަ ނޭނގޭތީ ތޯ ތިޔަހެން ތިޔަ ބުނއްވަނީ؟؟\nމިއީ ލޭބަރ ރިލޭޝަން އޮތޯރިޓީއެއްނޫން! ދަތްނެއް ސިންގާ އޮތޯރިޓީ ކިއިއްޔާ މާތާހިރުވާނެ!\n"ލޭބާ ރިލޭޝަންސް" މިވެސް އުޅޭ ބައެއްތަ؟ ތިޔާހެން ވާންޖެހޭނެ. ސާބަސް ހޭލެވިއްޖެ ދޯ؟\nސަރުކާރު މީޑިއާގ މުވައްޒަފުން ކެމްޕޭނުގަ ވަރށް އަވަދިނެތި އުޅޭތަން....ހިއެއްނުވޭ އެއްކމެއވެސް ކުރެވޭނެހެނެއް.\nތިކަން ކުރެވޭ ދުވަހަކުން ކުކުޅު ހާވެސް އުދުހޭނެ.\nމުވައްޒަފުން ރުހުމުގައި ދިއުމަކީ ކުށެއްނޫނެވެ. ޢަބުދުއްރަޙީމް ވިދާޅުވީ ގަދަކަމުން ގެންދާވާހަކައެއްނޫނެވެ. މާނަ ނުބައިކޮށް ނުނެންގެވުން ރަމގަޅުވާނެކަމަށްފެނޭ. ރައީސްނަޝީދު ސަރުކާރުގެ މުދަލާ ތަކެތި، 2009ވަނަ އަހަރުގެ މަޖިލިސްގެ އިންތިޚާބުގައި ބޭނުން ކުރެއްވިއިރު، ރައީސް ޔާމީނަށް ބޭނުން ނުކުރެވެންވީ ކީއްވެގެންތޯ ސުވާލު އުފެދެއެވެ.\nޕީޕީއެމްއަކުން ސަރުކާރުގެ ލާރިޔެއްވެސް ސަރުކާރުގެ މުއައްޒަފެއްވެސް ސިޔާސީ އެއްވެސް ކަމަކު ބޭނުމެއް ނުކުރާނެ. އަދި އަހަރެމެންގެ އެއްވެސް މަސައްކަތަކަށް ސަރުކާރުގެ އަދި އެހެން މިހަުވެސް ނުގެންނާނަން. އަހަރެމެންގެ މީހުންނާ ތަކެއްޗާ ފައިސާ އެބަހުރި. މޮޔަނުވޭ . ރައީސް ޔާމީން 2018 ޔަޤީން\nތީތި ވަރަށް ސަޅި، އެއީ މަޖުބޫރުކޮށްގެނޭ ބުނާތީ. މާނައަކީ ރުހުމުގައި ވެއްޖެއްޔާ މައްސަލައެއް ނޫނޭތަ.؟ މިވެސް ގާނޫނަކުން އުފެދިފައި ހުންނަ ބޭކާރު ޚަރަދު......


Aamdhanee In Tax Nagan Feshi Furathama Mahu Ves 19 Million Libijje | Hathaavees\nއާމްދަނީން ޓެކްސް ނަގަން ފެށި ފުރަތަމަ މަހުވެސް 19 މިލިއަން ލިބިއްޖެ\nއިންކަމް ޓެކުހުގެ ގާނޫނުގެ ދަށުން ފުރަތަމަ ފަހަރަށް ރާއްޖޭގައި އިންކަމް ޓެކްސް ނަގަން ފެށި ފަހުން ދައުލަތަށް 19 މިލިއަން ރުފިޔާ ލިބިއްޖެއެވެ.\nދައުލަތުގެ ޓެކްސް އިދާރާ އިންލެންޑު ރެވެނިއު އޮތޯރިޓީ (މީރާ) އިން ހާމަ ކޮށްފައިވާ ތަފާސް ހިސާބުތައް ދައްކާ ގޮތުގައި ދައުލަތަށް މިދިޔަ މަހުގެ އާމްދަނީގެ ގޮތުގައި ލިބުނީ 206.28 މިލިއަން ރުފިޔާއެވެ. އޭގެތެރެއިން އެންމެ ބޮޑު އާމްދަނީއެއް ޖީއެސްޓީ ހިއްސާ ކުރާއިރު ދެވަނަ އަށް އެންމެ ބޮޑު އާމްދަނީއެއް ލިބިފައިވަނީ އިންކަމް ޓެކުހުންނެވެ.\nއެގޮތުން އިންކަމް ޓެކުހުން 19 މިލިއަން ރުފިޔާ ދައުލަތަށް މިދިޔަ މަހުގެ ތެރޭގައި ލިބުނުއިރު އެއީ ދައުލަތަށް ލިބުނު އާމްދަނީގެ 9.7 ޕަސެންޓެވެ.\nބިޒްނަސް ޕްރޮފިޓް ޓެކްސް (ބީޕީޓީ)ގެ ގޮތުގައި 1.4 މިލިއއަން ރުފިޔާ ލިބުނުއިރު ނަން ރެޒިޑެންޓް ވިލްހޯލްޑިން ޓެކުހުގެ ގޮތުގައި 16.4 މިލިއަން ރުފިޔާ ދައުލަތަށް ވަނީ ލިބިފައެވެ.\nއިންކަމް ޓެކްސްގެ ގާނޫނުގެ ދަށުން މިއަހަރުގެ ޖެނުއަރީން ފެށިގެން މުސާރަ، އުޖޫރަ ނޫން ގޮތްގޮތަށް ލިބޭ އާމްދަނީން ޓެކްސް ނަގަން ފެށި ނަމަވެސް ފަރުދުންނަށް ލިބޭ މުސާރަ،އުޖޫރައިގެ އާމްދަނީން ޓެކްސް ނަގަން ފެށީ އޭޕްރީލް މަހުން ފެށިގެންނެވެ.\nފަރުދުންގެ އާމްދަނީން ޓެކްސް ނަގާ ފަސް ބްރެކެޓު:\n* 60،000 ރުފިޔާ އިން ދަށުގެ އާމްދަނީ –0ޕަސެންޓް.\n* 60،000 އާއި 100،000 ރުފިޔާއާ ދެމެދުގެ އާމްދަނީ: 5.5 ޕަސެންޓު.\n* 100،000 އާއި 150،000 ރުފިޔާއާ ދެމެދުގެ އާމްދަނީ: އަށް ޕަސެންޓު.\n* 150،000 އާއި 200،000 ރުފިޔާއާ ދެމެދު އާމްދަނީ އިން 12 ޕަސެންޓު.\n* 200،000 ރުފިޔާ އިން މަތީގެ އާމްދަނީ އިން 15 ޕަސެންޓް.\nމިއަހަރުގެ ބަޖެޓުގައި އިންކަމް ޓެކުހުން 450 މިލިއަން ރުފިޔާ އަށް ދަށްވާނެ ކަމަށް ލަފާކުރެވެއެވެ. މުއްސަނދިންނާއި ފަގީރުންގެ ފަރަގު ނައްތާލުމަށް އިންކަމް ޓެކްސް ނެގުމަކީ ރައީސް އިބްރާހީމް މުހައްމަދު ސޯލިހުގެ ރިޔާސީ ވައުދެކެވެ.\nPrevious މާލެ ފިޔަވާ އެހެން ހުރިހާ މިސްކިތެއްގައި އަންނަ ހޯމަ ދުވަހުން ފެށިގެން ނަމާދުކުރެވޭނެ: މިނިސްޓްރީ\nNext ފުލުހުންގެ މޫނަށް "ކުޅުޖެހި" މީހުން ލީޑު ކުރަން ތިބެގެން މައްސަލަ ހައްލެއް ނުވާނެ: ޑރ. ޖަމީލް\nރަހުމަތްތެރިއަކު ބޭނުންވާ ކޮންމެ ދަނޑިވަޅެއްގައި ވެސް އިންޑިއާ އޮވޭ: ރައީސް\nސެޕްޓެމްބަރު 20, 2020\nކަލުބިލަމަހާއި ކަންނެލި ގަނެވޭނެ އެންމެ ދަށް އަގަށް ބަދަލު ގެނެސްފި\nއެކުވެރި ގައުމުތައް ދައްކުވައި ދިނީ އެގައުމުގެ ދޮރުތައް ރާއްޖެއަށް ބަންދުނުވާނެކަން: ޝާހިދު\nދަފްތަރު ކެޓަގަރީ އިން ހިޔާ ފްލެޓު ލިބޭ މީހުންގެ ލިސްޓު އާއްމުކޮށްފި


Dho?! Story: Naraka - Chapter 7\nޗެޕްޓާ 7: އިފްރިންގެޖީލު\nއެއީ ވަރަށް ދިގު ފަންވަތެކެވެ. ފޭރޭ ބަޔަކު ރަށަށް އަރައި ޒުލޭހާ ވަގަށް ނަގައިގެން ގެންދިޔަތާ އަހަރެއްހާ ދުވަސް ފަހުން ރަށަށް އައި ނާލުބައްތެއްޔެއްގެ ފަޅުވެރިއަކު އަހަރެންގެ އަތަށް ގެނެސްދިން ފަންވަތެކެވެ. އަހަރެން އޮތީ އުސްބިމުގެ ފެހިވިނަގަނޑުމަތީގައި އޮށޯވެ ޖަންބުގަހުގެ ހިޔަލުގައި އެ ގަހުގެ މަލާއި ފަތާއި އޭގެ ހިތްގައިމު ކަމަށް ގެއްލިފައެވެ. އެކަމަކު އެއަށް ވުރެ ފުނަށް ގެއްލި އޮވެގެން އެ ދުވަހު އަހަރެން ވިސްނަމުން ދިޔައީ ޒުލޭހާ ފޮނުވި އެ ފަންވަތުގައި ލިޔެފައިވީ އެއްޗަކަށެވެ. އަދި ރާވަމުން ދިޔައީ ލޯތްބަށްޓަކައި އަހަރެން އެ ނުބައި ނޫރީގެ ކިބައިން ބަދަލުހިފާނެ ގޮތަކާމެދުގަ އެވެ. އޭގެ ހައެއްކަ މަސް ފަހުން ކުޅި ކިސަޑު އެ ވަލުގައި އަހަރެން އޭނާ އާއި އޭނާ ހިތާވާން އުޅުނު އަންހެން އެތި ވެސް ވަޅުލީއެވެ. އެ ހިތްހަމަޖެހުމުން ހިތްފުރާލައިގެން ގޮސް އަހަރެން ނިދިބޮޅަށް ވެއްޓިގަތީ ޒުލޭހާ ހޯދައި ސަލާމަތްކުރުމަށް ކުރަން ޖެހޭ ދިގު ދަތުރަށް އިރުއަރާނެ އިރަކަށް އިންތިޒާރުކޮށް ހިތުން ނިޔަތް ގަނެގެންނެވެ. އެކަމަކު އެ ފިނި މެންދަމަށް ވާރޭ ވެހެމުންދިޔައީކީ އާ ދުވަހަކަށް އިރުއަރައިފާނެކަމާ މެދު މީހެއްގެ ހިތުގައި ޝައްކުއުފެދޭ މިންވަރަކަށެވެ. މީހަކު ގައިގައި ބީހޭހެން ހީވެގެން ނިދިން ކުއްލިއަކަށް ހޭލެވުނުއިރު ކައިރީގައި އޮތީ އަމާއެެވެ. އެ ވަގުތު ކޮޓަރި ތެރެއަށް ވަދެގެން އައި އިތުރު ދެ ފިރިހެނަކު އަހަރެންގެ ހަތަރެސްފައިގައި ހިފައި އޮބަހައްޓައި ދަގަނޑު އެ އެނދުމައްޗަށް މައިތިރިކޮށްފި އެވެ. ދެން ކޮޓަރި ތެރެއަށް ވަދެގެން އައީ އަހަންނަށް ކުރިން މަަރީނާއާ އެކުގައި މި ގޭތެރެއިން ފެނުނު ސިފަހުތުރު ބަބުރު މީހާ އެވެ. ބޮޑު ސުއްޓާއެއް ބޮމުން ދުންއަރުވަމުން އައިސް އޭނާ އަހަރެންގެ ކަރަށް ކޮށްޕާލީ ޕިސްޓަން ސިރިންޖެކެވެ. ދެން ހީވީ އޭނާގެ އަނގައިންނާއި ހިނދުރިން ބޭރުކޮށްލި ދުންގަނޑެއްގެ ތެރެއަށް އަހަރެން ގެނބި، ޣަރަގުވެގެންދިޔަހެންނެވެ. ހޭލެވުނީ ބަނޑުއޮޑިއެއްގެ ވަތަށެވެ. އަލުން އަނެއްކާވެސް އަހަރެންގެ ހަތަރެސްފައި ހިފަހައްޓައި ކަރަށް ކަށި ހަރައި ދުވަސްދުއްވާލީއެވެ. އޭގެ ފަހުން އެތައް ދުވަހެއް ވަންދެން އަހަރެން ބަންދުކޮށްގެން ގެންގުޅުނީ އަނދިރި ކޮޓަރިގަނޑެއްގެ ތެރޭގަ އެވެ. ނަމަވެސް އެ އަނިޔާ އާއި އަޅުވެތިކަމަށް އަހަރެންގެ ނަފުސު ކިޔަމަންވާން ފެށި ހިސާބުން އަހަރެން ދެން ބަދަލުވެގެންދިޔައީ ގަނޑުވަރުތެރޭ ބޭކަލުންނާއި ބޭކަނބަލުންގެ އަރާމަކަށެވެ. އެކަމަކު އަހަރެން ހުރީ އަބަދުވެސް ތިން ކަމަކަށް އަޒުމުކަނޑައަޅައި ކަމަރު ބަނދެގެންނެވެ. ފައިސާ ފޮތްޗަކަށް އަހަރެން މިލްކުކޮށް، ގަނޑުވަރާއި ރަށްރަށުގެ ބޮޑުންގެ ޝަހުވަތުގެ ދުނިޔެ އަށް އަހަރެން ކުއްޔަށް ދޫކުރަމުން ގެންދިޔަ ބަބުރު ސައުދާގަރުގެ ދުވަސް ދުއްވާލުމަށާއި ފައިސާ ފޮތްޗެއްގެ ދަހިވެތިކަމުގައި އަހަރެން އޭނާ އަށް ވިއްކާލި އަހަރެންގެ އަމާގެ ފުރާނަ ވެސް ޖަހައިގަތުމަށެވެ. އެއަށް ފަހު ރަސްގެތީމުގައިވީ މުރަކަ ގަނޑުވަރުގައި އަޅުވެތިކޮށް މުހައްމަދު ބިބީގެ ޖާރިޔާއަކަށް ހަދާފައިވާ ޒުލޭހާ އެ ކަސްތޮޅުން ސަލާމަތްކޮށް ދެ މީހުން ދިރިއުޅޭނޭ ސުވަރުގެއެއް ހޯދުން ވެގެންދިޔައީ އަހަރެންގެ ފުރިހަމަ އަމާޒަށެވެ. ރޭވި ރޭވުންތަކާ އެއްގޮތަށް، ބަބުރު ސައުދާގަރުގެ ކަރުގައި ވަޅި އަޅައި ވައިނޮޅި ބުރިކޮށް އޭނާގެ ދުވަސް ދުއްވާލީމެވެ. ރެހެންދި ޚަދީޖާގެ މިލްކަކަށް އަހަރެން ހެދި ހިސާބުން އޭނާގެ ވަފާތެރި ޖާސޫސީ ފައުޒާއެކުގައި އަހަރެންގެ ބާރު އާ އުސްމިނަކަށް އަރައިގެން ދިޔައީއެވެ. އެއަށް ފަހު އަހަރެން ހޯދައި ބަލަން ފެށީ މަރީނާވީ ހިސާބެކެވެ. ނަމަވެސް އޭގެ ކުރިން ޚަދީޖާގެ ތަހުތު ވެއްޓި އަހަންނަށް މަޖުބޫރުވީ ގަނޑުވަރު ދޫކޮށް ފުރައިގެން ދާށެވެ. ތަހުތަށް ވަފާތެރި އެންމެ ކުޅަދާނަ ޖާސޫސުންގެ އެހީގައި އެއްކުރި މައުލޫމާތުތަކަށް ފަހު ރިޔައު އޮޑިއެއްގައި އަހަރެން ދެން މިސްރާބުޖެހީ ރަސްގެތީމަށެވެ. އެއީ ރެހެންދި ޚަދީޖާގެ ތަހުތަށް ދަހިވެތިވާ ކަނޑުފޭރޭ ވެރިޔަކު އެ ރަށުގައި ވެރިކަންކުރާ ނަމަ އަހަރެން ކަހަލަ، ސީދާ ރެހެންދި ޚަދީޖާގެ ކޮއިލުގެ އެންމެ އެތެރެއިން ނުކުމެގެން އަންނަ މީހެއްގެ ބޭނުން އެވެރިޔަކަށް، ރަނާއި ޖަވާހިރަށް ވުރެން ވެސް އަގުބޮޑުވެފައި މުހިންމުވާނެކަން އެނގޭ ހާލުގަ އެވެ. އަހަރެން ރޭވީ ބިބީގެ މުރަކަ ގަނޑުވަރުން ޖާގައެއް ކަށަވަރުކޮށް ޒުލޭހާއާ އެކުގައި ފިލާށެވެ. އެކަމަކު ރޭވި ރޭވުމާއިގެން ދެ ވަނަ ވިސްނުމަކަށް ދާން މަޖުބޫރުކުރި މޫނަކީ އަހަރެން ދުވަހަކު ވެސް ދެކެން ބޭނުންވި މޫނެއް ނޫނެވެ. ބައްދަލުކުރަން ބޭނުންވި ނަފުސެއް ނޫނެވެ. އަލުން ބައްދަލުވެދާނެ ކަމަށް ލަފާކުރެވުނު މޫނެއް ވެސް ނޫނެވެ. ނަމަވެސް މުރަކަ ގަނޑުވަރު ތެރެއިން އެންމެފަހުން އޭނާއާ އަހަރެން ބައްދަލުވީއެވެ. އެހިސާބުން އަހަރެންގެ ބޮލުގައި ރާވާން ޖެހުނީ، ތައްޔާރުނުވެ ހުއްޓައި ކުރިމަތިވި އެ މުސީބާތުން ސަލާމަތްވާނެ ގޮތެކެވެ. އެކަމަކު ނޫރީ އަކީ އޭރު މުހައްމަދު ބިބީގެ އިތުބާރު ލިބި އޭނާގެ އިސް މުޝީރުންގެ ސަފަށް އަރައި ހިމާޔަތާއި ބާރު ލިބިގަނެފައިވާ ހީލަތްތެރިއެކެވެ. މުހައްމަދު ބިބީގެ ކުރިމަތީގައި އޭނާ އަކީ ރެހެންދި ޚަދީޖާގެ ތަހުތާ ދެކޮޅަށް ނުކުތް ޖާސޫސުންގެ ތެރެއިން ޖާސޫސެކެވެ. ނޫރީ ހެދިގެން ހުރީ ވެސް އޭގެ މީހަކަށެވެ. އެހެންކަމުން ރަސްގެތީމަށް އެރިތަނުން އަހަރެންނާއި އަހަރެންނާ އެކުގައިވީ އެހެން ޖާސޫސުން ވެސް ރެހެންދި ހަދީޖާގެ ވަފާތެރިން ކަމަށް ނިންމައި، ހިފައި ހައްޔަރުކޮށް ޖެހިގެން އޮތް އަނގޮޅިތީމުގެ އަނދިރިޖަލުގައި ބަންދުކުރީއެވެ. އަރައިގެންދިޔަ ބާރުމިނުގައި ގޮސް އަހަރެން އަނެއްކާވެސް ނަރަކަގެއަކަށް ވެއްޓުނީއެވެ. އެންމެ ހޯދަން ބޭނުންވި ޒުލޭހާގެ މޫނެއް ވެސް ނުފެނި އުޅެނިކޮށެވެ.\nތަހުތަށް ދަހިވެތިވެފައިވީ މުހައްމަދު ބިބީގެ މައި ރަށަކީ ރަސްގެތީމެވެ. އަދަދުން ކިޔައިދޭން އުނދަގޫވާވަރުގެ ބޮޑު ފޭރޭ ލަޝްކަރެއް އޭނާގެ ދިފާއުގައި އެ ރަށުގައި އޮވެ އެވެ. އަދި އެމީހުންގެ ހުރިހާ ވަގު ވިޔަފާރިތަކާއި އެހެން މުއާމަލާތްތަކާއި ރޭވުންތައް ރާވާ މައި ރަށަކީ ވެސް އެއީއެވެ. ޖެހިގެން އޮތް އަނގޮޅިތީމަކީ އަސްލަށް ވެސް ޖަހަންނަމައެކެވެ. އޭނާގެ ގަނޑުވަރުގައި މަސައްކަތްކުރާ ނޯކަރުންނާއި ކުށްވެރިންނާއި ރެހެންދި ޚަދީޖާގެ ޖާސޫސުންނަށް ހާއްސަ ރަށެކެވެ. އެކަމަކު މި ރަށުގައި ވެސް ބިބީ ލަޝްކަރުގެ ސިފައިންގެ ފައުޒެއް އޮވެއެވެ. އަބަދުވެސް ހޭލާ، ފާރައަށް ތިބޭ ބަޔަކު ތިބެއެވެ. އަދި މުހައްމަދު ބިބީގެ ކަނޑުގެ ފައުޒަށް ބޭނުންވާ އޮޑިދޯނި ފަހަރުތައް ބަނުމުގެ މަސައްކަތް ވެސް ކުރިއަށް ގެންދާ މައި ރަށަކީ މިއީއެވެ. އެ މަސައްކަތުގައި ރެއާއި ދުވާލު އަވަދިނެތި އުޅެނީ އިސްކޮޅުން ދިގު، ބިޔަ ބޮޑު ފުރޭތަތަކެއްހެން ހީވާ ބައެކެވެ. ހަތަރެސްފައިގައި ޗެންޗޭނު ޖަހައި އަޅުވެތިކޮށްފައިވާ އެމީހުންނަށް ބިބީ ފައުޒު މީހުން ކިޔައި އުޅެނީ ރެދިންނޭވެ. އެމީހުން ދިޔައީ ހަތް ދުވަހުން އޮޑިއެއް ބަނދެ ނިންމަމުން މި ރާއްޖޭގައި ނެތް ވަރުގެ ބޮޑު ލަޝްކަރަކެއް މުހައްމަދު ބިބީ އަށް ހަދިޔާކުރަމުންނެވެ.\nރެދިންގެ އެ އަޖާއިބުކުރުވަނިވި މަސައްކަތަށް ގެއްލި އަހަރެން އޮތީ ޖަލުގޮޅީގެ ތިރީގައި، ވަޔާއި އަލި ވައްދަން ހަދާފައި ހުރި ހަތަރެސްކަން ކުޑަދޮރެއްގެ ދަބަރުހިލި ތޭރިތަކުގައި ލޯޖަހައިގެންނެވެ. އެ ކުޑަދޮރުން ޖަލުގޮޅި ތެރެއަށް އެޅިފައިވާ ހަނދުވަރުގެ ދޯދިއެއްގެ ފަނޑުއަލި ފިޔަވައި އެހެން އަލިކަމެއް އަހަރެންގެ ގޮޅިއަކު ނުވެއެވެ. އަދި ގޮޅިން ބޭރުގައި އޮތް ހިސާބު އޮތް ގޮތެއް އަދި އެތަނުގައިވީ ބައެއްގެ ހާލެއް ވެސް އަހަންނަކަށް ނޭނގެއެވެ. ހަނދުވަރުގެ އަލި ވެއްޓި އިރުގެ ދޯދިއެއް އެ ކުޑަދޮރުން ވަދެގެން އަޔަސް މިތަނުގެ ހާލަކީ މިއީއެވެ. މި އެކަނިވެރިކަން ބޮޑުވާ ހިނދު ހިތަށް އަރަނީ މި ޖަލާއި ރަށުގައި ބަންދުވެފައިވާ ހަމައެކަނި މީހަކީ އަހަންނޭވެ. ކިރިޔާ ވެސް އުއްމީދެއް ގެނެސްދޭ ބަޔަކީ ރެޔާއިދުވާލު އެއްވެސް ވަރުބަލިކަމެއް ނެތި މަސައްކަތުގައި އުޅޭ ރެދިންގެ ބިޔަ ޖިންނިތަކެވެ. ފުރަތަމަ ދެ ހަފުތާ ވަންދެން މި ތަނުގައި އަހަރެން އޮތީ ކާނެ އެއްޗެއް، ބޯލާނޭ ފެންފޮދެއް ވެސް ނުލިބިއެވެ. ހާންތިވެ މި އަނދިރިކަން އައިސް މީހާގެ ފުރާނަ ޖަހައިގެން ހިނގައިދާނެހެން ހީވި ރެއެއްގައި އަހަންނަށް ހޭލެވެނީ ޖަލުގޮޅީގެ ކުރިމަތީގައި އޮތް އަނދިރިގަނޑުގެ ތެރެއިން މީހެއްގެ ފިޔަވަޅުތަކެއްގެ އަޑު އިވިގެންނެވެ. އުށްބައްތިއެއް ހިފައިގެން އައިސް އެމީހަކު އަހަރެންގެ ގޮޅި ކައިރިއަށް ތިރިވެ، ވަލު ޖަނަވާރަކަށް ކާން އަޅާހެން ތޭރިތަކުގެ ތެރެއިން އަހަންނާ ދިމާލަށް އެއްލައިލީ ފާރޮށި ބުރިއެކެވެ. އެއަށް ފަހު ތޭރިތަކުގެ ބޭރުގައި ބެހެއްޓީ ލޮއިން ހަދާފައިވާ ބައު ތައްޓެކެވެ. އޭގައި މެދަކާ ހިސާބަށް ބޯފެން ހުއްޓެވެ. އެތެރެއަށް އެއްލި ފާރޮށިބުރި ނަގައިގެން ބިންމަތީގައި ދެމެމުން އަހަރެން ތެޅިގަތީ ކުރިމަތިން ފެންނަން ހުރި ތަށީގައި ހުރި ފެނަށް ފެންބޮވައިގެންނެވެ. އެކަމަކު ކުރިއަށް ދާނޭ ވަރެއް ގަޔަކު ނެތެވެ. އޭރު އުށްބަތި ހިފަހައްޓައިގެން ހުރި މީހާ އެ އުށްބައްތި، ފެންތަށި ކައިރީގައި ބެހެއްޓުމަށް ފަހު ތަށީގެ ތެރެއަށް ގޮރުހަނޑަނީއެވެ. އޭނަގެ ނަޖިހުން އެ ތަށި ފުރި ބަންޑުންވެ ބުރައިގެން ދިޔަ ތިކިތަކުން އުށްބައްތި ނިވި މާހައުލު އެކުގައި ކަނުއަނދިރިކަމެއްގެ ތެރެއަށް ގެއްލިގެން ހިނގައްޖެއެވެ. އެކަމަކު ދެން ވެސް އަހަރެން ބެލީ ކޫއްތެމުން ގޮސް އެ ތަށި ނަގައި އަތުޖެއްސޭތޯއެވެ. ތޭރިތަކުގައި އިނގިލިތަކުގެ ކުރި ޖެހުނުހެން ހީވެގެން ހިތްވަރެއް ލައި އެއަށް ވުރެ ކުރިއަށް ޖެހިލި ވަގުތު ދެން އިވުނީ އަލިފާން ދަނޑިއެއް އަޅާލި އަޑެވެ. އޭގެ ބަނޑިބޭސްގަނޑު ގޮވައި ރޯވި ވަސްގަނޑަށް ބޯހިއްލައި ތޭރިތަކުގެ ތެރެއިން މައްޗަށް ބަލައިލިއިރު ރޯކުރި އަލިފާން ދަނޑިން އެމީހަކު އަނެއްކާވެސް އުށްބައްތިއެއް ރޯކުރަނީއެވެ. އަދި އަހަންނަށް އެމީހެއްގެ މޫނު ސާފުކޮށް ފެންނާނޭހެން އޭނާ ތޭރިތަކާ ގާތަށް ޖެހި އުށްބައްތިއާއެކު ތިރިވެ އަހަރެންނާ ވެވުނު އެންމެ ކައިރިއެއްގައި އުޑަފައިން އިށީނދެއްޖެއެވެ. އެއަށް ފަހު އަހަރެންގެ ހާލަށް ޖެއްސުންކޮށް އެމީހަކު ހުތުރުފާޑަކަށް ބިނދިބިނދިފައި ހޭން ފަށައިގަތެވެ. އެއީ ނޫރީކަން އަހަންނަށް ޔަގީންވީ އެހިސާބުންނެވެ. އެއީ މުރަކަ ގަނޑުވަރުން އަހަރެން ހައްޔަރުކޮށް ނޫރީގެ ލަފާގެ މަތިން މި ރަށަށް ބަދަލުކޮށް އަނދިރިޖަލުގައި އަހަރެން ކަސްތޮޅުޖެހިފަހުން އޭނާގެ މޫނު އަހަންނަށް ދައްކާލި ފުރަތަމަ ފަހަރެވެ. އޭރު ޖަލުގެ މި ކުޑަގޮޅީގައި އަހަރެން މަރަށް ތެޅިލަތެޅިލަ އޮންނަތާ ސާދަ ވަރަކަށް ދުވަސްވީއެވެ. އަހަންނަށް އޭރު ވެސް ޒުލޭހާގެ މޫނެއް އަދި ނުފެނެއެވެ. ހިތަށް އަރަމުން ދިޔައީ އެ މޫނާއި އެ ހިނިތުންވުން އަހަރެންނަށް ދެން ދުވަހަކުވެސް ނުފެންނާނެއޭއެވެ.\n"ކަލެޔަށް ނަރަކަ ދައްކާލާނަމެވެ."\nނޫރީ ބުނީ އެހެންނެވެ. އެހެންކިޔާފައި ކަރުކަހައި ދަވަގަނޑެއް މޫނަށް ޖަހާލާފައި އޭނާ އެނބުރިގެންގޮސް އަނދިރިގަނޑަށް ވަދެ ގެއްލިއްޖެއެވެ. ވީހާލެއްގައި އޮވެ އަހަރެން ތެޅިގަތީ ނަޖިސްތަށި ބޮއެ ހުސްކޮށް ފާރޮށިބުރިން ބަނޑުފުރާނަ މުއްތިކުރެވޭތޯއެވެ. އަހަންނަށް އެ ހާލުގައި ކޮންމެ ގޮތެއް ވެސް ވަރިހަމަވެފައިވީ ފަދައެވެ.\nދެން އަނެއްކާވެސް މީހެއްގެ ހިލަމެއް އަހަންނަށްވީ އޭގެ ހަތް ދުވަސް ފަހުންނެވެ. ތަޅުންގަނޑުމަތީގައި އަހަރެން އޮތީ ހެލިވެސް ނުލެވިފަ އެވެ. ނަމަވެސް ފަނޑުފަނޑު ރީނދޫ އަލިކަމެއް ތޭރިތަކުގެ ބޭރުން މާ ދުރުން ދައްކާލުމުން އަހަންނަށް އެތަނުގައި މަޑަކުންނެއް ނޯވެވުނެވެ. އެ އަލިކަމާ އެކުގައި އަހަރެންގެ ގޮޅިއާ ދިމާލަށް އޭރު ފަރިފަރި ގޮތަށް ހިނގާލާފައި އެހެރެ އަންނަނީ މަގޭ ޒުލޭހާއެވެ. އޭނާގެ ބޮލުގައި އޮތް ދިގު ފަން އިސްތަށިގަނޑާ ފިނި ރޯޅިތައް ކުޅެމުން ދިޔައިރު ލައިގެން ހުރި ކަޅުކުލައިގެ ފަށުއި ދޫ ފޭރާން ވެސް ވައި ރޯޅީގައި ނަށަމުން އަހަރެމެންގެ މި ބައްދަލުވުމަށް މަރުހަބާކިޔަމުން ގެންދާ ކަހަލަ އެވެ. އެ މަންޒަރު ބަލަން އޮތްވައި ދެން ހީވީ އަހަރެންގެ ހަތަރެސްފައިގައި ދުނިޔަވީ ހުރިހާ ބާރެއް ކުއްލިއަކަށް ޖެހުނުހެންނެވެ. ހިނގާލާފައި އައިސް ޒުލޭހާ އަހަރެންގެ ޖަލުގޮޅީގެ ތޭރިތަކާ އަރާ ހަމަކުރިއިރު ގޮޅި ތެރޭގައި އަހަރެން ވެސް ހުރީ ކޮޅަށެވެ. ސާދަވިލޭރެއެއްގެ ބޮޑު ހަނދުން އެޅިފައިވާ ދޯދިއަކުން ގޮޅި އޮތީ އޭރު އެކުގައި ދިއްލާލައިފައެވެ. އެކަމަކު ކިތަންމެ ބޭނުންވިޔަސް އަހަންނަކަށް ދެން އެންމެ ފިޔަވަޅެއް ވެސް ކުރިއަކަށް ނޭޅުނެވެ. ހީވީ ދެ ފައިތިލަ އެ ތަޅުންގަނޑުގެ ފިނީގައި ގަނޑުގެ ތަތްވެފައިވީހެންނެވެ. އެހެން ހުއްޓައި ދެން ފެނުނީ ތޭރިތަކުގެ ތެރެއިން ޒުލޭހާ އަހަރެންގެ ގޮޅި ތެރެއަށް ވަދެގެން އައި މަންޒަރެވެ. އެވަގުތު އަހަރެންގެ ހަތަރެސްފައި ތުރުތުރުއަޅައިގަތީ ކުރިމަތިން ފެންނަމުން ދިޔަ އެ މަންޒަރު ހުވަފެނަކަށް ވުމަށް އެދި ދުއާކުރާ ހާލުގައެވެ. އެކަމަކު އަހަންނަށް ހީވަނީ އޭރު މާ ބޮޑަށް ވެސް ލަސްވެއްޖެހެންނެވެ.\nއަހަރެންގެ ކުރިމަތީގައި ހުއްޓިލައިގެން ޝައުގުވެރިވެފައިވީ ބެލުމަކުން އަހަރެންގެ މުޅި ހަށިގަނޑު ބަލައި ދިރާސާކުރަމުން ދިޔަ ޒުލޭހާގެ ސިފަ ދެން މަޑުމަޑުން ބަދަލުވާން ފެށީ ކެހެރިލީ ހައިވާނެއްގެ ހުތުރު ސިފައަކަށެވެ. އޭނާގެ ބޮލުން ދެ ދަޅު ފަޅައި އެ ދެ ދަޅު މަޑުމަޑުން ބޮޑުވެ ފަހަތަށް ބަޅުވެ ދެ ލޯ ރަން ރީނދޫ ކުލައަކުން ދިއްލިގެންދިޔައިރު ދެ ފައި ޖަހައިގެން އަހަރެންގެ ކުރިމަތީގައި ހުއްޓިހުރި ކެހެރިލީ ބިޔަ ހައިވާނުގެ ކިބައިގައި ޒުލޭހާގެ އެއްވެސް ސިފައެއް ނެތެވެ. އޭތީގެ ދިލަހޫނުން ފިހެލަފާނެހެން ހީވާހާ ގާތުގައިވީ ނަމަވެސް އަހަންނަށް ކުރެވޭނޭ ހަމަ އެއްކަމެއް ވެސް ނެތެވެ. ހިރިވެސް ނުލެވި، ކަޅި ވެސް ޖަހާނުލެވި، ދެ ލޯ ބޮޑުކޮށްގެން ހުރެވުނީއެވެ. އެހެން ހުއްޓައި އޭތި ކަޅުކުލައިގެ އޮލަ ދުންގަނޑަކަށް ބަދަލުވެ، ނަގޫރޯޅިއެއްހެން އެނބުރިގެންފައި، ދޫކޮށްލި ތީރެއް ފަދައިން އައިސް އަހަރެންގެ މެއަށް ވަދެ ކުރިމަތިމަތިން ގެއްލެން ނެގީ ފަޅި ސިކުންތެކެވެ. އެހިސާބުން އަހަރެންގެ ހެއަށްވީގޮތެއް ނޭނގެއެވެ. އަނބުރައިގެން ތަޅުންގަނޑު މައްޗަށް ވެއްޓިއްޖެއެވެ. އެގޮތަށް އޮވެވުނީ ކިހާ އިރަކު ކަމެއް ނޭނގެއެވެ. ހޭލެވުނީ މީހުންތައް ހޯބޯލައްވާ އަޑަށާއި ބޮޑުބަޑީގެ އަޑަށެވެ. އޭރު އަހަރެން އަޅުވެތިކޮށްގެން އުޅުނު އަނދިރިކަމަށް އަލިކަން ވެރިވެގަނެފިއެވެ. ޖަލުގެ ހަތަރުފާރު ސުންނާފަތިކޮށް މުޅި ރަށް އޮތީ ހުޅުވާލައިފަ އެވެ. ރެދިންތައް ޗެންޗޭނުތަކުން މިނިވަންވެގެން ބިބީންގެ ފައުޒުތަކަށް ހަމަލާދީ ކަނޑަށް އެރިގެން ފިލަން ދުވަނީއެވެ. އޮޑިހަރުގޭގައި ރޯވެ އަނދަމުންދިޔައިރު ހަނގުރާމަ އަށް ތައްޔާރުކުރި އޮޑިތައް އަނދައި ހުލިވެފައެވެ. މަރުވެފައި ތިބި ބިބީންގެ ސިފައިންނާއި ނޯކަރުންނާއި ފާރަވެރިން ރަށުގެ އެކި ހިސާބުތަކަށް ވެއްޓިފައި ތިއްބެވެ. މަރަށް ތެޅިލަތެޅިލަ ތިބި މީހުންނާއި މަރަށް ފިލަން ދުވަމުން ދިޔަ މީހުންތައް ވެސް ރަށުތެރެއިން ފެނުނެވެ.\nބިމާހަމަވެފައިވީ އަނދިރިޖަލުން ނުކުމެގެން އަހަރެން ހިނގައިގަތީ އަނދަމުންދިޔަ އޮޑިހަރުގެއާ ދިމާލަށެވެ. އޭރު ދުރުން ފެންނަން އޮތް ރަސްގެތީމު ވެސް އަނދައި އަޅިއަށް ވަމުންދާ މަންޒަރު ފެނެއެވެ. ރެހެންދި ޚަދީޖާގެ ދިދަތައް ނަގާފައިވީ ހަނގުރާމަވެރި އޮޑިފަހަރުތައް މުޅި ހިސާބުގަނޑަށް ފެތުރިފައިވާ ކަހަލައެވެ. އެއްގަމަށް އެހެލާފައި އޮތް ބޮއްކުރައެއް ބާލައިގެން އަހަރެން ފަލިޖަހައިގަތީ ވީއެންމެއަވަހަކަށް ރަސްގެތީމަށް ދިއުމަށެވެ. ހިލިހިލާޖަަހައި ބަނޑުހައިހޫނުކަންމަތީގައި އެތައް ދުވަހެއް ޖަލުގެ ކުޑަ ގޮޅިއެއްގައި ހޭދަކުރި މީހެއްގެ އެއްވެސް އަލާމާތެއް ނުވަތަ އަސަރެއް އަހަރެންގެ ކިބައަކުން އޭރަކު ނުފެނެއެވެ. އާދަޔާހިލާފު ބާރަކުން އަހަރެން ގޮވައިގެން ގެންދާ ކަހަލައެވެ. އަހަރެންގެ ހިތް އެދި ގޮވަމުން ދިޔަ މަންޒިލާ ދުރަށް އަހަރެން ގެންދާ ކަހަލައެވެ. ބޮއްކުރާގައި އަހަރެން ހީކުރީ އަހަންނަށް އެ ދެވެނީ ކުރިމަތިން ފެންނަން އޮތް ރަސްގެތީމަށް ކަމަށެވެ. އެކަމަކު އެންމެފަހުން ކަނޑަށް ނުކުމެ އެ ރަށް އަހަރެންގެ ލޮލަށް ގެއްލުނީ އެވެ. ހައްޓި ދުވަސް ފަހުން އަހަރެންގެ ބޮއްކުރާ ގޮސް ބީއްސާލީ ސައްދުންމަތީ ގަމުގެ ބޮޑު ތުނޑިއަށެވެ. ދެން ވެސް، ވަރުބަލިކަމެއް، ބަނޑުހައިހޫނުކަމެއް، ކަރުހިއްކުމެއް އަހަންނަކަށް އިހްސާސެއް ނުކުރެވެއެވެ. ފަސްދޮޅަސް ދުވަސްވަންދެން ފަލިޖެހި ދެ އަތުގެ އަތްތިލައިން ފޮޅުނަގައި ފޮޅުކަނޑައިގެން ފާރުވެފައިވިޔަސް، އެއްވެސް އިހުސާސެއް އަހަންނަކަށް ނުކުރެވެއެވެ.\nތުނޑިން އަރައިގެން ރަށުތެރެއަށް ވަދެގެން ގޮސް އަހަރެން ދެން މިސްރާބު ޖެހީ މަތިމަރަވަލަށެވެ. އެއް ޒަމާނެއްގައި އެ ވަލަކީ ދެވިތަކަށް ތަބާވެ ގުރުބާން ކަތިލައި އުޅުނު ގަބީލާއެއްގެ ބަޔަކު ދިރިއުޅުނު ވަލެކެވެ. ބޯޖަންގައްޔަކަށް އެތަން މިހާރު ބަދަލުވެފައިވިޔަސް އެމީހުންގެ އަސަރު އަދިވެސް އެތަނުން ފެންނަން ހުއްޓެވެ. ބޮޑުބައެއް ވީރާނާވެގެން ގޮސް ހަލާކުވެފައިވިޔަސް، ގުރުބާން ކަތިލައި ލޭ އޮހޮރުވި ދަރުބާރު އަދިވެސް އެތަނުގައި ކޮޅަށް އެބަހުއްޓެވެ. ސިޑިބަރިއަކުން އަރައިގެން ގޮސް، ވީރާނާވެފައިވީ އެ ދަރުބާރުގެ އެންމެ އެތެރެއަށް ވަދެ އަހަރެން މަޑުކޮށްލީމެވެ. އިރުކޮޅެއް ނުވެ އަހަރެންގެ އަނގައިންނާއި ނޭފަތުގެ ދޮރުން އަދި ކަންފަތުން ކަޅުކުލައިގެ އޮލަދުންތަކެއް ނުކުމެ އެ ދުންތައް އެކުވެ ހައިވާނެއްގެ ސިފަ އަށް ބަދަލުވަމުން ގޮސް ކެހެރިލީ ބިޔަ ޖަނަވާރެއް އަހަރެންގެ ކުރިމައްޗަށް ފުންމާލައިފި އެވެ. ދެން ވެސް ހިރިލަން ވެސް ނުކެރިފައި އަހަންނަށް ހުރެވުނީއެވެ. އަދިވެސް އަހަރެންގެ އެއްވެސް ބާރެއް އަހަރެންގެ މައްޗަކަށް ނުހިނގާ ކަހަލައެވެ.\nވެޔޮއަރައި ގަސްތައް ބޯކޮށް ހެދިފައިވާ ދަރުބާރު ތެރެއިން ދެން ނުކުމެގެން އައި މޫނަކީ މީގެ ކުރިން ދުވަހަކުވެސް އަހަރެން ދެކެފައިނުވާ ވަރުގެ ރީތިކަމެއް ލިބިފައިވާ އަންހެނެކެވެ. އެމީހާ އައިސް އަހަރެން ކައިރިއަށް މަޑުކޮށް އަތުގައި ހިފައިގެން އެނބުރި އައިކޮޅަށް ހިނގައިގަތުމާއެކު ކެހެރިލީ ހައިވާނު ވިދުވަރެއްހެން ފުންމަމުން ގޮސް ދަރުބާރުގެ އެތެރޭގައި ހެދިފައިވީ ބޯ ގަސްތަކުގެ ތެރެއަށް ގެއްލިއްޖެއެވެ. އަހަރެންގެ އަތުގައި ހިފައިގެން ގޮސް އަންހެން މީހާ ސިޑިތަކުން އަރަމުން ގޮސް އެ ދަރުބާރުގެ އެންމެ އުހަށް އަރައިފި އެވެ. އޭރު ދުރުން ފެންނަން ހުރި ހިލަގަނޑެއްގެ މަތީގައި އޮރިޔާންކޮށްފައި އޮތް ޒުވާން އެހެން އަންހެން ކުއްޖަކު އޮތެވެ. އަހަރެން އެ ދިމާލަށް ހިނގައިގަތުމުގެ ކުރިން، އަހަރެންގެ އަތުގައި ހިފަހައްޓައިގެން ހުރި އަންހެން މީހާ އަހަރެންގެ އަތަށް ދިނީ ވަޅިއެކެވެ. އެއަށް ފަހު ކުރިއަށް ދިއުމަށް އަތުން އިޝާރާތްކޮށް ހިނިތުންވަމުން އެ އަންހެން މީހާ އެއްފަރާތަކަށް ޖެހިލައިފިއެވެ.\nމަޑުމަޑުން ހިނގަމުން ގޮސް އަހަރެން އެންމެފަހުން، ހިލަގަނޑު މަތީގައި ބާއްވާލާފައި އޮތް އަންހެން ކުއްޖާއާ އަރާހަމަކޮށްލީމެވެ. އެތަނުގައި ހިލިހިލާޖަހައި އޮރިޔާންކޮށްފައި އެ އޮތީ ޒުލޭހާއެވެ. އެވަގުތު ހީވީ އަހަރެންގެ މެޔަށް އަތް ގަންނަވާލައި ހިތާއި ފުރާނަ ޖަހައިގެން މީހަކު ދިޔަހެންނެވެ. އެކަމަކު ހިތަށް ކިތަންމެ އަސަރެއްކުރިޔަސް އަހަރެންގެ އެއްވެސް އިހުތިޔާރެއްނެތެވެ. އަތުގައި އޮތް ވަޅިއަށް ބަލަން ހުރެފައި ވަށައިގެން ބަލައި ހޯދާލީމެވެ. ދުނިޔެމަތި އަނދިރިވަނީއެވެ. ކޭތަހިފައި އަލި އަލުން ރުޖޫއަނުވަނީސް ކަތިލައި ގުރުބާންކުރަން ޖެހޭ މީހާގެ ލޭއޮހޮރުވުން ނޫން އެހެން އިހުތިޔާރެއް އަހަންނަކަށް ނެތެވެ.\nފެންކަޅިވެފައިވީ ހާލުގައި ގޮސް ޒުލޭހާއާ ގާތަށް ޖެހި އެންމެފަހުން އޭނާގެ ކަރުގައި ވަޅިއަޅައި އަހަރެންގެ ދެ އަތުން އޭނާ ކަތިލައިފީމެވެ. ލޭ އޮހޮރި އަހަރެން ވަށައިގެން ލޭގެ ކޯރެއް ހެދުނުއިރު ވެސް ޒުލޭހާ އޮތީ ދެ ލޯ ބޮޑުކޮށްގެން އަހަންނާ ދިމާލަށް ބަލަހައްޓައިގެންނެވެ. އޭނާގެ އެ މައުސޫމުކަމަށް ގެއްލި ހުއްޓުން އަރާފައި ހުއްޓައި ފަހަތުން އައިސް މީހަކު އަހަރެންގެ ގައިގައި ބައްދައިގެންފިއެވެ. އެއީ މި ދަރުބާރުން އަހަންނަށް މަރުހަބާކީ އަންހެން މީހާއެވެ. އޭނާ ދެން އަހަންނަށް ދައުވަތު ދިނީ ލޭގެ ކޯރަށެވެ. އެތަނުގައި ލެއިން ތަތްތެޅި އަރާމާއި ލަތްޒަތުގެ ކޯރަކަށް ދެމީހުން އެކުގައި މަޑުމަޑުން ގެނބެންފެށީއެވެ. އެ އަންހެން މީހާ އަކީ މަރީނާކަން އަހަންނަށް އޭރަކު ރޭކާ ވެސް ނުލަ އެވެ. އެކަމަކު އެންމެފަހުން އަހަރެންގެ ހަގީގަތާއި މަރީނާގެ ހަގީގަތް އެނގުނު ހިސާބުން ދެން ބޭނުންވީ އަހަރެމެންގެ މުޅިން އާ ޖީލެއް މި ދުނިޔެއަށް ގެންނާށެވެ. އިފްރިންފިރާ ފަހުރުވެރިވާވަރުގެ ދަރިފަސްކޮޅެއް މަތިމަރަވަލުގައި އާބާދުކުރާށެވެ. އިފްރިންގެޖީލެކެވެ. އެނޫން އެހެން ގޮތަކަށް މަރީނާ ވެސް އަދި އަހަރެން ވެސް އިފްރިންފިރާގެ ކިބައިން ދުވަހަކުވެސް ސަލާމަތްނުވާނެތީއެވެ.\nރެހެންދި ޚަދީޖާގެ ކުއްލި ހަމަލާއިން ސަލާމަތްވެވޭނޭ ހަމަ އެއްގޮތެއް ވެސް ދެން ނެތްކަން އިހުސާސުވުމާއެކު އުރައިން ކަނޑި ދަމައިގެން ނޫރީ ދުއްވައިގަތީ މުރަކަ ގަނޑުވަރުގެ ޖާރިޔާއިންގެ ކޮޓަރިކޮޅަށެވެ. އޭނާ ބޭނުންވީ އަޖަލު އައިސް އޭނާއާ އަރައި ހަމަ ނުވަނީސް ޒުލޭހާ އާއި ޒާލިމުގެ ދުވަސް ދުއްވާލާށެވެ. ނަމަވެސް ދޮރު ވައްޓާލާފައި ޖާރިޔާއިންގެ ކޮޓަރިކޮޅަށް ވަދެގަތް ވަގުތު ދެން ފެނުނު މަންޒަރާއެކު ފިޔަވަޅެއް ވެސް ކުރިއަށް އަޅަން ނުކެރި އެނބުރި އައިތަނަކަށް އޭނާ އަށް ދުއްވައިގަނެވުނީއެވެ. ކޮޓަރި ތެރެއިން އޭނާ އަށް ފެނުނު ދެ ދަޅުލީ، ކެހެރި ބޯ ހައިވާނަކީ ރަށުގެ ކުޅި ކިސަޑު ވަލުގައި ވެސް އޭނާ އަށް ހަމަލާ ދީ އޭނާގެ އެދުންވެރި ވަކިން ޒުލޭހާ ސަލާމަތްކުރި ބާރުކަން އެނގި އަމިއްލަ ފުރާނައަތަށްލައިގެން ފިލަން ދުއްވައިގަނެވުނީނެވެ. އެކަމަކު އޭރަކު ފިލަން ދުވާނޭ ތަނެއް ނެތެވެ. ރެހެންދި ޚަދީޖާގެ ލަޝްކަރު ރަސްގެތީމަށް އަރައި އެތަން އަޅިއަށް ހަދާލަނީއެވެ. އެންމެފަހުން އަސީރެއްގެ ގޮތުގައި ގެންގޮސް ރެހެންދި ޚަދީޖާގެ އެންމެ އަނިޔާވެރި ބިންގަރާސް ޖަލެއްގައި ނޫރީ ބަންދުކުރެވުނީއެވެ. އެ ހާލެއްގައި އެތައް މަހެއްވީ ފަހުން އެއް ރެއަކު އޭނާ އަށް ހޭލެވެނީ ކޮށި ކުރަކި ނޭވާއެއްގެ އަޑަށެވެ. ދެ ލޯ އުނގުޅަމުން، އުށްބައްތިއެއް ނަގައިގެން ގޮސް ތޭރިތަކުން ބޭރަށް އަލިކޮށްލި ވަގުތު ހަތަރެސްފައި ޖަހާފައި އޭނާއާ ދިމާލަށް ފުންމައިގެން އައީ ޒާލިމެވެ. އޭނާގެ ދެ ލޯ، އަނގުރު އަލިފާން ފަދައިން ދިއްލިފައެވެ. (ނިމުނީ)


Find My iPhone ah Fenunee Bodu Vageh | Mihaaru\n19 އެޕްރީލް 2017 - 05:57\nމައުރަޒު، ކާނިވާ އަދި މަގުމަތީ ބާޒާރު ފަދަ މީހުން ގިނައިން އެއްވެ އުޅޭ ތަންތަނުގައި ވައްކަމުގެ ހާދިސާތައް އިތުރަށް ހިނގަ އެވެ. މި އޮތީ ވެސް އެކަހަލަ ހާދިސާއެކެވެ. އެމެރިކާގެ ކެލިފޯނިއާގައި އޮތް ފެސްޓިވަލަކުން މީހަކު 100 އަށް ވުރެ ގިނަ ސްމާޓްފޯން ވަގަށް ނެގި ވާހަކަ އެވެ. އެއީ ވައްކަންކުރަން ސްމާޓް މީހެއް ނަމަވެސް، ސްމާޓް އިލެކްޓްރޯނިކް އަށް ސްމާޓް މީހެއް ނޫނެވެ.\nފެސްޓިވަލަށް ޒިޔާރަތްކުރި މީހުންގެ ތެރެއިން ބަޔަކަށް، އެ މީހުންގެ ފޯނު ގެއްލިއްޖެކަން ފާހަގަކުރެވުނެވެ. އެޕަލް އައިފޯނު ގެންގުޅު މީހުން ފޯނު ހޯދުމަށްޓަކައި "ފައިންޑް މައި އައިފޯން" ފީޗާ ބޭނުންހިފި އެވެ. އެ ގޮތުގައި ފޯނު ހޯދަން މަސައްކަތްކުރަނިކޮށް، އެއް ތަނެއްގައި އެ ހުރިހާ ފޯނެއް ހުރި ކަމަށް ދެއްކި އެވެ. އަދި އެ "ތަން" މަޑުމަޑުން ދަތުރުކުރާ ކަމަށް ވެސް ދެއްކި އެވެ. މާނަ އަކީ ފޯނުތައް ވަގަށް ނަގައިގެން އުޅޭ މީހާ ފެސްޓިވަލް ސަރަހައްދުގައި، ފައިމަގުގައި އުޅޭ ކަމެވެ.\nފެސްޓިވަލަށް ދިޔަ މީހުން ސެކިޔުރިޓީ އަށް އަންގައި، ވަގުކަލޭގެ އަށް ފާރަލަމުން ހިނގި އެވެ. ސެކިޔުރިޓީން ވަގުކަލޭގެ ހިފަހައްޓައި، ސުވާލުކޮށް ބެލިބެލުމުން އޭނާގެ އަތުން 100 އަށް ވުރެ ގިނަ ސްމާޓްފޯނު ވަނީ ފެނިފަ އެވެ. އެންޑްރޮއިޑް ފޯނާއި އައިފޯނެވެ.\n"ފައިންޑް މައި އައިފޯން" އަކީ އައިޕެޑް، އައިފޯން، އައިޕޮޑް ޓަޗް، މެކް، އެޕަލް ވޮޗް އަދި އެއާޕޮޑްސް ހޯދުމަށް އެހީތެރިވެދޭ އެޕްލިކޭޝަނެކެވެ. އެޕަލްގެ އުފެއްދުންތައް ބޭނުންކުރާ މީހުންނަށް ފަސޭހަކޮށްދިނުމަށްޓަކައި ވަރަށް ފަރުވާތެރި އަދި ދެމެހެއްޓެނިވި ގޮތުގައި އެޕަލުން އެ ފީޗާ ތަރައްގީކުރެ އެވެ. އެއިން ކޮންމެ ޑިވައިސްއެއް ބޭނުންކުރި ނަމަވެސް އެ ޚިދުމަތް ލިބެ އެވެ.\nއެންޑްރޮއިޑް ފޯންތައް ބޭނުންކުރާ މީހުންނަށް ވެސް ހަމަ ދާދި އެއް މިޒާޖަކަށް އަދި އެޕަލް އަށް ވުރެ ފުޅާކޮށް އެ ފީޗާ ބޭނުންހިފެ އެވެ. އެހެން މި ބުނީ ބާރުގަދަ "ތާޑްޕާޓީ" އެޕްލިކޭޝަންތަކުން ވެސް އެންޑްރޮއިޑް ޑިވައިސްތަކަށް އެ ޚިދުމަތް ދޭތީ އެވެ.\nސްމާޓް ޑިވައިސްތައް ވަގަށް ނަގައިގެން އުޅޭ މީހުން ގިނައިން ބެދިފައި ހުންނަނީ އަމިއްލަ އަށް ކުރެވޭ "މޮޅު" ކަމަކުންނެވެ. މިސާލަކަށް ވަގަށް ނެގި ޑިވައިސް އަށް އެއްވެސް ބަދަލެއް ނުގެނެސް، ސްވިޗް އޮންކޮށް، އިންޓަނެޓަށް ވަދެ ޗެޓް އެޕްލިކޭޝަންތަކުގައި އުޅެނިކޮށެވެ.\nޒަމާނީ ސްމާޓް ޑިވައިސްތައް ހުންނަނީ އިންޓަނެޓަށް ވަދެއްޖެ ނަމަ ވެރި މީހާ އަށް އަނގާ ގޮތަށެވެ. އަދި ވެރި މީހާ ބޭނުން ނަމަ ކެމެރާ އޮންކޮށް، އެ ޑިވައިސްއެއް ގެންގުޅެ ސަރަހައްދު ވެސް ބަލާލެވެ އެވެ. އެ ގޮތުގައި ގިނަ ފަހަރު އަތުޖެހެނީ ވަގު ކަލޭގެ އެވެ. އެ ވެސް ކެމެރާ އަށް ބަލަހައްޓައިގެން ހުއްޓަ އެވެ.\nއައިޕެޑް އައިފޯން ގޫގްލް އެންޑްރޮއިޑް އެޕަލް އައިއޯއެސް އައިޕޮޑް


Agastya, Khushi adhi Suhana baiverivaa "Dream Project"eh\nޚުޝީ (ކ) އާއި އަގަސްތުޔާ އަދި ސުހާނާ (ވ)\nއަމީތާބު ބައްޗަންގެ ކާފަ ދަރިފުޅު އަގަސްތުޔާ ނަންދާ ފިލްމު ކުޅެން ޝައުގުވެރިވާކަން އަމީތާބު ވަނީ ހާމަ ކޮށްފަ އެވެ. މިހާރު އުމުރުން 20 އަހަރު ފުރި އަގަސްތުޔާ ވަނީ ޒުވާން ވެފަ އެވެ. އަދި ބޮލިވުޑަށް ނުކުންނަން މުޅިން ތައްޔާރުވެފަ އެވެ.\nފަހުގެ ޚަބަރުތައް ބުނާ ގޮތުގައި އަގަސްތުޔާ ފިލްމު އިންޑަސްޓްރީއަށް ތައާރަފް ކުރާނީ ޑައިރެކްޓަރު ޒޯޔާ އަޚްތަރު އެވެ. އަގަސްތުޔާގެ ފުރަތަމަ ފިލްމަކަށް ހަދަން ޒޯޔާ ގަސްތު ކުރަނީ އާޗީސް ކޮމިކްގެ ވާހަކަ ހިންދީ ފިލްމަކަށް ބަދަލު ކޮށްލައިގެން ތައްޔާރުކުރާ ފިލްމަކުންނެވެ. މިއީ ޒުވާން ކުދިންނާ ވަރަށް ގުޅޭ ވަރަށް މަޖާ، ޝައުގުވެރިވާ ވާހަކައަކަށް ވާނެ ކަމަށް ގިނަ ބަޔަކު އުންމީދު ކުރެ އެވެ.\nޝާހް ރުކް ޚާންގެ ދަރިފުޅު ސުހާނާ އާއި ޝްރީދޭވީގެ ހަގު އަންހެންދަރިފުޅު ޚުޝީ ކަޕޫރު ވެސް މި ފިލްމުން ތައާރަފް ކުރަން ޒޯޔާ ގަސްތުކޮށްފައި ވެއެވެ. އެހެންކަމުން އަމީތާބު ކާފަ ދަރިފުޅާއި ޝާހްރުކްގެ އަންހެން ދަރިފުޅު އަދި ޝްރީދޭވީގެ އަންހެން ދަރިފުޅު ތައާރަފްވާ ފިލްމެއް ވާނީ "ޑްރީމް ޕްރޮޖެކްޓް" އަކަށް ކަން ޔަގީނެވެ.\nމިހާރު މި ތިން ޒުވާނުން ވެސް ފިލްމު އުފެއްދުމާއި އެކްޓްކުރުމާ ގުޅޭ ގޮތުން އެމެރިކާގެ އެންމެ ބޮޑު ފިލްމު އެކަޑަމީގައި ދަނީ ތައުލީމު ހާސިލު ކުރަމުންނެވެ.\nޒޯޔާގެ މި ބޮޑު މިއުޒިކަލް ބޮލީވުޑް ފިލްމުގައި ސުހާނާ ކުޅެން ހަމަޖެހިފައިވަނީ ބެޓީގެ ރޯލެވެ. ޚުޝީ ކުޅޭނީ ވެރޯނިކާގެ ރޯލެވެ. އަދި އަގަސްތުޔާ އަކީ އާޗީ އެވެ.\nމިހާރު މުޅިން މި ފލްމާއި ފިލްމުގައި ބައިވެރިވާ ތަރިން ފައިނަލް ވެފައިވާ ކަމަށް ވެސް ބޮލީވުޑް ނޫހަކުން ވަނީ ބުނެފަ އެވެ. ނަމަވެސް ފިލްމު ރަސްމީކޮށް އިއުލާން ކުރާނެ ތާރީޚެއް އަދި ހާމަކޮށްފައެއް ނުވެއެވެ.\nއިންޑިއާ ޝާހްރުކް ހާން އަމީތާބު


Vmedia In Vaki Kuraa Muvazzafunnah Therapy Aai Counseling Dhenee - Vaguthu\nވީމީޑިއާ އިން ވަކިކުރާ މުވައްޒަފުންނަށް ތެރަޕީ އާއި ކައުންސެލިންގ ދެނީ\nވީމީޑިއާއިން ވަކި ކުރާ މުވައްޒަފުންނަށް ތެރަޕީ އާއި ކައުންސިލުން ދޭން ނިންމާފައިވާކަމަށް އެ މީޑިއާއިން ބުނެފިއެވެ.\nވީ މީޑިއާއިން 40 މުވައްޒަފުން ވަކި ކުރަން ނިންމާފައިވާކަން "ވަގުތު"އަށް ވަނީ ކަށަަވަރުވެފައެވެ.\nވީމީޑިއާގެ ސީނިއާ މުވައްޒަފަކު ކުރިން ބުނެފައި ވަނީ މުވައްޒަފުން މަދުކުރަން ނިންމާފައި ވަނީ ކުންފުނީގެ ޚަރަދުތައް ކުޑަކުރަން ކަމަށެވެ.\nއެ ހަބަރު ފެތުރެމުން އަންނަތާ ދުވަސްކޮޅެއް ފަހުން، މިއަދު ވީމީޑިއާގެ ޓްވީޓާއިން ކުރި ޓްވީޓެއްގައި ބުނެފައި ވަނީ، ކުންފުނީގެ ހާލަތު ވަޒަންކޮށް، މުވައްޒަފުން ވަޒީފާއީން ވަކި ކުރުމުގެ މަސައްކަތުން މުވައްޒަފުންނަށް ނަފްސާނީ އަސަރުތަކެއް ކުރާނެކަން އެ ކުންފުންޏަށް އިނގޭ ކަމަށާއި، އެހެންވެ އެ މުވައްޒަދުންނަށް ނަފްސާނީ އެހީތެރިކަން ފޯރުކޮށްދޭން ނިންމާފައިވާ ކަމަށެވެ.\nއެގޮތުން މުވައްޒަފުންނަށް ޕްރޮފެޝަނަލް ސައިކޮ-ސޯޝަލް ތެރަޕީ ސެޝަން ތައާރަފުކޮށް، ކެރިއާ ގައިޑެންސާއި، ކައުންސެލިން ދިނުމަށް ވަނީ ނިންމާފައެވެ.\nވީ މީޑިއާގެ އެންމެ މަޝްހޫރީ ވީޓީވީއެވެ. ވީޓީވީގެ އިތުރުން ރޭޑިއޯ ސްޓޭޝަނަކާއި އޮންލައިން ވެބްސައިޓެއް ވެސް ވީމީޑިއާގައި ހިމެނެެއެވެ. އަދި ދާދިފަހުން ވަނީ ފިލްމް ވެސް އުފައްދަން ފަށާފައެވެ.\nވީޓީވީ އަކީ ރާއްޖޭގައި ދެވަނަ އަށް އުފެއްދި ޕްރައިވެޓް ޓީވީ ސްޓޭޝަނެވެ. ވީޓީވީގެ ޚިދުމަތް ފެށީ 2008 ވަނަ އަހަރު އެވެ.\nއޮކްޓޯބަރ 1, 2019 16:34\n19 ސެޕްޓެމްބަރުން ފެށިގެން ބަޔަކަށް ކައުންސެލިންގް ދީގެން ވެރިކަމެއް ހޮވީމަތާ މިހާރު ހުރިހާކަމެއްވެސް އޯކޭ ވެގެން މި އުޅެނީ! ކޮންމެ ބަޔަކަސް ވަޒީފާއިން ކަޑާލުމަކީ އެ އިންސާނަކަށް ލިބޭނެ އެންމެ ނިކަމެތިކަން. ކުޑަކުޑަ މުސާރައަކަށް މަސައްކަތްކުރާ އެ ނިކަމެތީން ކަޑާލާކަށް ހެޔޮނުވާނެ! ޔާ ﷲ، އެ އެންމެހައި މީސްތަކުންނަށް ހެޔޮ ގޮތް މިންވަރުކުރައްވާށި!\nއޮކްޓޯބަރ 1, 2019 16:36\nއެ 40 މީހުންތެރޭގަ ޔަގީނުންވެސް އުޅޭނެ މި ސަރުކާރު ހޮވަން ވޯޓުދިން މީހުން. މިހާރު ހިތައް އަރާނެ ކިހާ ރަނގަޅުހޭ ވޯޓު ނުދިންނަމަ. ރާކަނިމަސް ކެވިފަ ތިބޭ ދެން!\nއޮކްޓޯބަރ 1, 2019 17:41\nޙަރަދު ކުޑަކުރަން މުވައްޒަފުން ކަނޑަންޏާ ބޮޑު ހަރަދެއް ކޮށްގެން ކައުންސެލިން ދެނީ ކޮން ބޭނުމަކުބާ؟؟ މުވައްޒަފުން ކަނޑަނީ ތަން ހިންގަން ތިބި މީހުން ބޭނުންވާ ގޮތަށް ކަންކަން ނުކުރެވޭތީ.. އެކަން ވަރަށް ސާފު.. އެހެން ނޫންނަމަ ތަނުގަ ހުރި ހަރުމުދާ ބޭރުކޮށްފަ ތަންތަނުން ބޭނުން ނެތިގެން އުކާ އެއްޗިއްސެއް ނުހޮވާނެ.. މީ ވަރަށް ވާހަކަ..\nއޮކްޓޯބަރ 1, 2019 22:34\nއެ މީހުންނަށް ވަގުތުންވަޒީފާ ހަމަޖައްސަދޭންވީނު


Gang thakaa gulhun oiy, Ekamakueee goas gulhumeh noon: Shainee\nޝައިނީ ޒުވާނުންނާއެކު ބޭއްވި ހަރަކާތުގެ ތެރެއިން --\nކުރީގެ ފިޝަރީޒް މިނިސްޓަރު ޑރ. މުހައްމަދު ޝައިނީ އާއި މާލޭގެ ބޮޑެތި ގޭންގްތަކާއެކު ގާތް ގުޅުމެއް އޮންނަ ކަމަށް ބޮޑެތި ތުހުމަތުތަކެއް އޭނާ މިނިސްޓަރު ކަމުގައި ހުންނެވިއިރު ދިޔައީ އަމާޒު ކުރައްވަމުންނެވެ. ނަމަވެސް އެކަމުގައި އެއްވެސް ހަގީގަތެއް ނެތްކަން ޝައިނީ މިއަދު ހާމަ ކުރައްވައިފި އެވެ.\nއެ މައުލޫގައި މީގެކުރިން ޝައިނީ ވާހަކަ ދައްކަވާފައިނުވާއިރު އެ ވާހަކަތައް ފުރަތަމަ ފަހަރަށް ޝައިނީ ހިއްސާ ކުރެއްވީ "އަވަސް ހުކުރު" ޕްރޮގްރާމަށް ދެއްވި އިންޓަވިއުގަ އެވެ.\nޝައިނީ ވިދާޅުވި ގޮތުގައި އެ ތުހުމަތުތައް އޭނާ ކުރަން ފެށީ ކާނިވާ ސަރަހައްދުގައި ގޭންގްތަކަށް ނިސްބަތްވާ ބައެއް ޒުވާނުންނާއެކު އޭނާ އިސްވެ ހުންނަވާ ބޭއްވި ހަރަކާތަކަށްފަހު އެވެ. ޝައިނީ ވިދާޅުވީ އެ ދުވަހު އިދިކޮޅު ފަރާތްތަކުން ވަރަށް ބޮޑަށް ރާވައިގެން ނިންމާފައި އޮތީ ސަރުކާރު ވައްޓާލުމަށް ކަމަށެވެ.\n"ސަރުކާރު ވައްޓާލުމަށް އެމީހުން ބޭނުން ކުރަން އުޅުނީ މަގުމަތީގަ ތިބި މީގެ ގްރޫޕްތަކާއި ސިފައިންގެ ތެރެއިން ބަޔަކާއި ފުލުހުންގެ ތެރެއިން ބަޔެއް، މި މައުލޫމާތު އަޅުގަނޑުމެންނަށް ލިބުނީމަ ރައީސްއަށް ދެންނެވީމަ ވިދާޅުވީ އެކަން ވިޔަނުދީ ހިފަހައްޓައްޗޭ، ބުނީމަ އަޅުގަނޑު ބުނީ ކުރަން ބޭނުން ނުވާ ކަމެއްވީ ނަމަވެސް އަޅުގަނޑަށް ޖެހޭނީ އެމީހުންނާ ވާހަކަ ދައްކައިގެން އެ މީހުން މައިތިކުރާށޭ،" ޝައިނީ ވިދާޅުވި އެވެ.\nޝައިނީ ވިދާޅުވީ ރައީސް ޔާމީން އެކަން ކޮށް ދެއްވުމަށް އެދިވަޑައިގަތުމުން ބައެއް މީހުންނާ ވާހަކަ ދެއްކެވި ކަމަށާއި ވާހަކަ ދެއްކެމުން އެނގުނީ ގުރޫޕްތަކުގެ ޒުވާނުންނަކީ ވައިލެންސްއަށް ދާން ބޭނުންވާ ބައެއް ނޫންކަން ކަމަށެވެ. އެމީހުންނަށް ބޭނުންވަނީ އެމީހުން ކުރަން ބޭނުންވާ ކަންތައްތައް އަޑު އަހާނެ މީހެއް ކަމަށެވެ. އެކަންކަން މަގުފަހިކޮށް ދޭނެ ފަރާތެއް ސަރުކާރުގެ ތެރޭގައި ވަރަށް ބޮޑަށް މާޔޫސްވެފައި އެ ޒުވާނުން ތިބިކަން އެނގުނު ކަމަށް ޝައިނީ ވިދާޅުވި އެވެ.\n"އެހެންވެ އަޅުގަނޑު އެއްބަސްވީ ސަރުކާރުގެ ތެރެއިން ކަންކަން ކޮށް ދިނުމަށް އަޅުގަނޑު އިސްވެ ތެދުވުމަށް، އެހެންވީމަ އެ އުއްމީދުގެ އެ ހުރިހާ ކުދިން އަޅުގަނޑުގެ ފަހަތަށް އަރާފަ، ސަރުކާރު ވައްޓާލައިފިއްޔާ ދެން ވާނެ އުނދަގޫ އަޅުގަނޑު އެ ކުދިންނަށް ކިޔައިދިނިން، ސަރުކާރު ވެއްޓިޔަ ނުދީ ސަރުކާރުގެ ތެރެއިން ކަންކަން ކޮށް ދިނުމަށް ވާހަކަ ދެއްކިން،" ޝައިނީ ވިދާޅުވި އެވެ.\nޝައިނީ ވިދާޅުވީ އެ ޒުވާނުން ބޭނުންވާ ކުޅިވަރުތަކަށް ސަރުކާރުގެ ކުންފުނިތަކުން ސްޕޮންސަޝިޕް ހޯދައިނުން ފަދަ ކަންކަން ކޮށް ދެއްވާފައިވާނެ ކަމަށެވެ. އެކަމުގެ ތެރޭގައި އެ ޒުވާނުން ޝާމިލުވެ އުޅޭނަމަ މަގުމަތީ ހަމަނުޖެހުން ހިންގުމާ ދުރުވާނެ ކަމަށް އޭނާ ވިދާޅުވި އެވެ.\n"އަޅުގަނޑާ ވަރަށް ރައްޓެހި ކުދިން އެބަ އުޅޭ، އަވަށްޓެރި ކުދިން އެބަ އުޅޭ، އަޅުގަނޑާއެކު ކުޅެން އުޅުނު ކުދިން އެބަ އުޅޭ މީގެ ތެރޭގައި އެބަ އުޅޭ، އެހެންވެ އެ އިހްތިރާމް އެ ކުދިންގެ އަޅުގަނޑަށް އޮވޭ، އެއް ބަޔަކު އަނެއް ބަޔަކާ ދެކޮޅަށް ހަމަނުޖެހުން ހިންގަން އަޅުގަނޑު އެއްވެސް މަސައްކަތެއް ކޮށްފައެއް ނުވާނެ،" ޝައިނީ ވިދާޅުވި އެވެ.\n"ގޭންގް ވައިލެންސްއަށް އަޅުގަނޑު ސަޕޯޓެއް ނުކުރަން،"\nރ. މީދޫ ފެންފިޔާޒްގެ މުހައްމަދު އަނަސް މަރާލި މައްސަލާގައި ގޭންގެއްގެ ދިފާއުގައި އޭނާގެ އާއިލާއަށް ގުޅައި ޝައިނީ ވާހަކަ ދެއްކެވި ކަމަށް ވެސް މީގެކުރިން ތުހުމަތު ކުރެވުނެވެ. އެ ތުހުމަތާ ގުޅޭ ގޮތުން ވެސް ޝައިނީ ވާހަކަ ދެއްކެވި އެވެ.\nޝައިނީ ވިދާޅުވި ގޮތުގައި އަނަސްގެ ބޭބެއަށް އޭނާ ގުޅާފައިވާނެ އެވެ. ނަމަވެސް އެއީ ވަކި ގޭންގެއްގެ ދިފާއުގައި ނޫން ކަމަށާއި އެއީ ޕީޕީއެމްގެ ފަރާތުން ގުޅުއްވި ގުޅުމެއް ކަމަށް އޭނާ ވިދާޅުވި އެވެ.\n"އެ ރަށުން ކުއްޖަކު ގުޅާފަ ބުނީ އާއިލާއިން އެއްވެސް މީހަކާ ނުގުޅިގެން އެބަ އުޅެއޭ، އެ އާއިލާއިން އެބަ ބޭނުންވެއޭ ޕީޕީއެމްގެ އިސް ބޭފުޅަކާ ވާހަކަ ދައްކަން، ދެން އަޅުގަނޑު ޕީޕީއެމްގެ އިސް ބޭފުޅުންނަށް ގުޅާފަ އެ ވާހަކަ ބުނިން، އެމީހުން ވަރަށް ބޮޑަށް އެބަ އެދެއޭ ކޮންމެ ވެސް މީހަކު ގުޅާފަ ވާހަކަ ދައްކާލަ ދޭން، އެކަމަކު އެއްވެސް މީހަކު ނުގުޅި، އެހެންވެ އަޅުގަނޑު ގުޅީ،" ޝައިނީ ވިދާޅުވި އެވެ.\n"އަނަސް ބޭބެއާ އަޅުގަނޑު ފުރަތަމަ ވާހަކަ ދެއްކީ، ވަރަށް ރީއްޗަށް އޭނާއާ ވާހަކަ ދައްކާފަ ބުނިން އެކަމުގައި އެއްވެސް ގޯހެއް ހިނގާފައިވާނަމަ އެކަމެއް ތަހުގީގުކޮށް ދޭނަމޭ، އެވަރުން ނުވެގެން އަޅުގަނޑު އޭނާގެ ބޭބެ ގެނެސް އޭރުގެ ސީޕީއާ ބައްދަލު ކުރުވިން،"\nޝައިނީ ވިދާޅުވީ އެއީ އެ އާއިލާއަށް އެހީތެރިކަން ފޯރުކޮށްދިނުމުގެ ގޮތުން ކުރެއްވި ކަމެއް ކަމަށެވެ. އެއްވެސް ގޭންގެއްގެ ދިފާއުގައި ކުރެއްވި ކަމެއް ނޫން ކަމަށެވެ. އެއްވެސް ގޭންގަކުން އެކަމަށް އޭނާގެ ކައިރީގައި ނުބުނާ ކަމަށެވެ.\nކުރީގެ ނައިބު ރައީސް އަހުމަދު އަދީބު ހައްޔަރުކުރިިއިރު މާލޭގައި ހުޅު ޖެހުމަށް ޝައިނީ އެންގެވި ކަމަށް ކުރާ ތުހުމަތަށް ވެސް ޝައިނީ ރައްދު ދެއްވި އެވެ. ޝައިނީ ވިދާޅުވި ގޮތުގައި އެކަމުގައި ހަގީގަތެއް ނެތެވެ. އޭރު ދައުރުވި މެސެޖް އޭނާ ވެސް ތަހުގީގު ކުރެއްވި ކަމަށާއި އެއީ ފޭކް އެކައުންޓެއް ހަދައިގެން ނެރެފައިވާ ސްކްރީން ޝޮޓެއްކަން ޝައިނީ ފާހަގަ ކުރެއްވި އެވެ.


Ramadan mahun gellunu roadha thah Qalo kuran avasvegannama ! - AO News\nރަމަޟާންމަހު ގެއްލުނު ރޯދަތައް ޤަޟާކުރަން އަވަސްވެގަންނަމާ!\nއަޙުންނާއި އިޚުތުންނޭވެ.! ބަރަކާތްތެރި ރަމަޟާންމަސް އަޅުގަނޑުމެންނާއި ބައްދަލުކުރަނީއެވެ. ދެން އޮތީ ދާދި މަދު ދުވަސްކޮޅެކެވެ. އެހެންކަމުން މި މައްސަރަށް ތައްޔާރުވުމަށް ކުރަން ޖެހޭ އެންމެހާ ކަންކަން ލަސްނުކޮށް ކުރަން އަތުކުރި އޮޅާލަމާ ހިނގާށެވެ. ރަމަޟާންމަހަށް ތައްޔާރުވުމުގެ ގޮތުން ކުރަން އޮތް އެންމެ މުހިންމު އެއް ކަމަކީ އެކިއެކި ތަފާތު އުޒުރުތަކާއި ހުރެ ނިމިގެން ދިޔަ އަހަރުގެ ރަމަޟާންމަހުން ގެއްލިފައިވާ ރޯދަތައް ޤަޟާކުރުމެވެ.\nއުޒުރަކަށްޓަކައި ނަމަވެސް ނުވަތަ އުޒުރެއްނެތި ނަމަވެސް ރަމަޟާންމަހުގެ ރޯދަ ނުހިފައި ދޫކޮށްލާ މީހާ އެރޯދަ ޤަޟާކުރަން ޖެހެއެވެ. ރަމަޟާންމަސް ނިމުމުން އަހަރުތެރޭ ކޮންމެވެސް ދުވަހަކުއެވެ. ކީރިތި ﷲ ވަޙީކުރައްވަނީ فَعِدَّةٌ مِّنْ أَيَّامٍ أُخَرَ – سورة البقرة: 185 (އެހެން ދުވަސްތަކަކުން ހަމަކޮށް އެޢަދަދަށް ރޯދަހިފުން ހުއްޓެވެ.) މިފަދައިންނެވެ.\nރަމަޟާންމަހުން ގެއްލުނު ރޯދަ ރަނގަޅީ ވީހާވެސް އަވަހަކަށް ހިފުމެވެ. ނަމަވެސް ލަސްކުރުން ހުއްދައެވެ. އަނެއް ރަމަޟާންމަސް އައުމުގެ ކުރިން ހިފާ ގޮތަށެވެ. މާތް ﷲ ރުއްސުންލެއްވި ޢާއިޝާގެ އަރިއަހުން އަލްބުޚާރީއާއި މުސްލިމް ރިވާކުރައްވާފައި ވެއެވެ. كان يكون عليّ الصوم من رمضان، فما أستطيع أن أقضي إلاّ في شعبان (ތިމަންކަމަނާގެ މައްޗަށް ރަމަޟާންމަހުގެ ރޯދަ ޤަޟާކުރަންޖެހިފައި އޮވެ، ތިމަންކަމަނާއަށް ޝަޢުބާންމަހުގައި ނޫނީ އެރޯދަތައް ޤަޟާނުކުރެވި އެބަދެއެވެ.\nދީނުގެ ވާޖިބުތައް ކޮންމެހެން އަދާކުރަން ޖެހޭތީވެ ސަބަބުތައް މެދުވެރިވެގެން ދޫކޮށްލާ ރޯދަތައް ޤަޟާކުރަންޖެހެ އެވެ. މި ގޮތަށް ޤަޟާކުރުމުގައި ޖެހިގެން އަންނަ އަހަރުގެ ރޯދަ މަސް އައުމުގެ ކުރިން އެ ރޯދަތައް ޤަޟާކުރުން ވާޖިބުވާނެ ކަމަށް ހުރިހާ އިލްމުވެރިން ވެސް އެއްބަސްވެވަޑައިގަންނަވަ އެވެ.\nމިއަހަރުގެ ރަމަޟާން މަސް އަންނަން މިހާރު މި ވަނީ ވަރަށް ކުޑަ ދުވަސްކޮޅަކަށް ވެފައެވެ. އެހެން ކަމުން މިދިޔަ އަހަރު ގެއްލުނު ރޯދަތައް ހިފުމަށް އަވަސްވެގަންނާށެވެ. ރަމަޟާން މަސް އައުމުގެކުރިން ލިބިފައިމިވާ ފުރުސަތުގައި ގެއްލުނު ރޯދަތައް ހިފާށެވެ. އެންމެ ފަހު ވަގުތަށް މަޑުނުކުރާށެވެ.


Moonu Nivaa Kohggen, Vagah Vadhe Chemical Elhee Kureege Anbimeehaa Angayah! | Hathaavees\nމޫނު ނިވާކޮށްގެން، ވަގަށް ވަދެ ކެމިކަލް އެޅީ ކުރީގެ އަނބިމީހާގެ އަނގަޔަށް!\nއަންހެނުންނަށް ކުރާ އަނިޔާ އާއި ދެކޮޅު ފޮޓޯއެއް --\nއަންހެނެއްގެ އަނގަޔަށް ކެމިކަލް އެޅި ވާހަކަ އާއި އެކުގައި ރަށަށް ވަނީ ސިހުން ލިބިފައެވެ. ހާއްސަކޮށް އަންހެން މީހާގެ އާއިލާއަށެވެ. މިވަރުގެ ރަހުމުކުޑަ އަމަލެއް ހިންގި ކަމަށް ތުހުމަތު ކުރެވޭ މީހަކީ އަންހެން މީހާގެ ކުރީގެ ފިރިމީހާއެވެ. ސުވާލަކީ އެވަރުގެ އިންސާނިއްޔަތާއި ހިލާފު އަމަލެއް އެ މީހާ ހިންގީ ކީއްވެގެން ހެއްޔެވެ. އޭގެ ފަހަތުގައި ވަނީ ކޮން ކަމެއް ހެއްޔެވެ.\n"ހަތާވީސް އޮންލައިން" އާއި އަންހެން ކުއްޖާގެ އާއިލާ އިން މިއަދު ބުނީ އެކަން ހިނގާދިޔައީ ރޭ 21:40 ހާއިރު ކަމަށެވެ. އަދި އެކަން ހިނގާދިޔައިރު އަންހެން ކުއްޖާ އޮތީ އެކުއްޖާގެ ކޮޓަރީގައި ކަމަށެވެ.\n"ރޭ ކައިގެން ނަމާދު ކޮށްގެން ކޮޓަރީގައި އޮށޯވެލައިގެން އޮއްވާ މިކަމެއް ހިނގާދިޔައީ،" އާއިލާ ފަރާތުން މައުލޫމާތު ދިން މީހާ ބުންޏެވެ.\nއަންހެން މީހާ އަށް ހަމަލާ ދިން އޭނާގެ ކުރީގެ ފިރިމީހާ އަކީ މީގެކުރިންވެސް އެހެން މީހަކާއި ކައިވެނިކޮށްފައިވާ މީހެކެވެ. އަދި އެމީހާ ހަމަލާ ދިން އަންހެން މީހާ ނުވަތަ ވިކްޓިމް ވެސް ވަރިކޮށްފައި ހުންނަތާ9ވަރަކަށް މަސް ދުވަސް ވެފައިވާ ކަމަށް އާއިލާއިން މައުލޫމާތު ދިނެވެ. ނަމަވެސް ދެ މީހުންގެ ގުޅުން ރަނގަޅު ކަމަށް އާއިލާއިން ބުންޏެވެ. އެ ދެ މީހުންގެ ކައިވެންޏަށް ކުރިން ދަރިއަކު ލިބިފައިވެއެވެ. ދެ މީހުންވެސް ވިސްނަމުން ދިޔައީ ހަމަޖެހިލައިގެން އަލުން ކައިވެނި ކުރުމަށެވެ.\n"މިހެން މިކަންތައް އޮއްވާ މީގެ މަހެއްހާ ދުވަސް ކުރިން އަންހެން ކުއްޖާ އަށް މި އިނގެނީ މި ފިރިހެން މީހާ ކުރިން މެރީ ކުރި މީހާއާ ވެސް ވާހަކަދައްކަމުން އަންނަ ކަމަށް. އެހެންވީމަ އަންހެން ކުއްޖާ [ވިކްޓިމް] މޫވްއޮން ކުރީ. މޫވް އޮން ކުރިކަން ފިރިހެން މީހާއަށް އެނގުނީމަ ވަރަށް އިންޒާރުވެސް ދިން އަންހެން ކުއްޖާއަށް. އެހެން އިންޒާރު ދީފައި ވަނިކޮށް ރޭ މިކަމެއް މި ކުރީ،" އާއިލާއިން ވާހަކަ ދެއްކި މީހާ ބުންޏެވެ.\nއަންހެން ކުއްޖާގެ އާއިލާ ބުނީ ފިރިހެން މީހާ އެ ގެއަށް ރޭ ވަނީ މޫނުވެސް ނިވާ ކޮށްގެން ކަމަށެވެ. އަދި އިނގިލީގެ ނިޝާންތައް އެއްވެސް ތަނަކުން ފެނިދާނެތީ ކޮންމެ އަތަކަށް ދެ އަންގި ވެސް ލައްވާފައިވާ ކަމަށް އާއިލާއިން ވާހަކަ ދެއްކި މީހާ ބުންޏެވެ.\n"އޭނާ އުޅުނީ އަންހެން ކުއްޖާ ހޭނައްތާލަން ވެގެން. އެހެންވެ ފުރަތަމަ ހެދި އެއްޗަކީ ސްޕޮންޖު ގަނޑަކަށް ކްލިން ކްލިން [ފާހާނަ ފަދަ ތަންތަން ސާފުކުރަން ގެންގުޅޭ ކެމިކަލްއެއް] އެޅުމަށްފަހު އެ ތެތްކޮށްފައި އަނގާފައި ހޭކުވީ. ދެން އެވަރުން ނުވެގެން ގަދަކަމުން ދެ ކޮލުގައި ހިފީމަ ކޮންމެވެސް ވަރަކަށް އަނގަ ހުޅުވޭނެތާ، ހުޅުވުނީމަ އަނގައަށް ވެސް އެޅީ،" އާއިލާއިން ވާހަކަ ދެއްކި މީހާ ބުންޏެވެ.\nއޭނާ ބުނީ އަންހެން ކުއްޖާ އެ ފިރިހެން މީހާގެ ކިބައިން ސަލާމަތްވުމަށް ވަރަށް މަސައްކަތް ކުރި ކަމަށާއި އެގޮތުން އެ ފިރިހެން މީހާ އެވަރު ކުރަމުން ދިޔައިރުވެސް ސަލާމަތްވުމަށް ކޮޓަރީގެ ކުޑަދޮރުން ފުންމާލި ކަމަށެވެ. އަދި ކަމެއް ހިނގިކަން އެނގުނީ އެހާ ހިސާބުން ކަމަށްވެސް އޭނާ ބުންޏެވެ.\nމި މައްސަލާގައި ކުރީގެ އަނބިމީހާގެ އަނިޔާކުރި ތުހުމަތުގައި އެމީހާ ހައްޔަރުކުރީ އޭނާ ދިރިއުޅޭ ގެ ކައިރިންނެވެ. ފުލުހުން ބުނީ އިއްޔެ ރޭ 9:45 ހާއިރު އަލިފުށީގައި އަންހެނެއްގެ އަނގަޔަށް "ލައްފިލުވާ" އެޅި މައްސަލައެއް ހުށަހަޅާފައިވާ ކަމަށެވެ. މި މައްސަލައާ ގުޅިގެން 32 އަހަރުގެ ފިރިހެނެއް ހައްޔަރުކޮށްފައިވާ ކަމަށް ފުލުހުން ހާމަކުރެއެވެ.\nއަންހެން ކުއްޖާ މިހާރު އޮތީ އިތުރު ފަރުވާ އަށް އުނގޫފާރު ރީޖާނަލް ހޮސްޕިޓަލަށް ގެންގޮސްފައެވެ. އާއިލާއިން ބުނީ އުނގޫފާރަށް ވެސް އަންހެން ކުއްޖާ ގެންދެވުނީ ވަރަށް މަސައްކަތުން ކަމަށެވެ. އެގޮތުން އާއިލާއިން ވަނީ ކުއްޖާ އެހާލަތުގައި އޮއްވާ ވެސް އަލިފުށި ސިއްހީ މަރުކަޒުން ކުއްޖާ އިތުރުފަރުވާ އަށް އުނގޫފާރަށް ފޮނުވަން ދެކޮޅު ހެދުމުން އާސަންދަ ލިބުމަށްވެސް ދަތިތަކާއި ކުރިމަތިވި ކަމަށް ބުނެ ކަންބޮޑުވުންފާޅުކޮށްފައެވެ. އަދި މިހާރު ކުއްޖާގެ އާއިލާގެ ހަރަދުގައި މިއަދު އެކުއްޖާ އުނގޫފާރަށް ގެންގޮސްފައިވާ ކަމަށެވެ.\nPrevious އަންހެނެއްގެ އަނގަޔަށް ލައްފިލުވާ އެޅި މީހަކު އަލިފުށިން ހައްޔަރުކޮށްފި\nNext ސަރުކާރުގެ އޮފީސްތައް އާދީއްތަ ދުވަހު ހުޅުވަން ނިންމައިފި


Golheegai dhanjehen massahkaiy kuri meehehge vaahaka, zinmaa...\nރިޕޯޓު - ނަފްސާނީ ދުޅަހެޔޮކަން\nގޮޅީގައި ދަންޖެހެން މަސައްކަތް ކުރި މީހެއްގެ ވާހަކަ، ޒިންމާ ނަގާނީ ކޮންބައެއް؟\nދެ ފަހަރެއްގެ މަތިން ދަންޖެހެން މަސައްކަތް ކުރި\nކުޑަ އިރު ރަށުގެ ގިނަ ބަޔަކު ފުރައްސާރަ ކުރި\nމުޖުތަމައު ބަލައިގަންނަ މީހަކަށް ވާން ބޭނުން\nކ. މާލެ 10 އޮކްޓޯބަރ 2018 | ބުދަ 12:30 13,793\nނަފްސާނީ މައްސަލަތަކުގެ ޝިކާރައަކަށް ވެފައިވާ މީހުންނަސް ބޭނުންވަނީ އޯގާތެރިކަމާ އަޅާލުން - މުހައްމަދު ޝަރުހާން\n" ފުރަތަމަ ޝޭމްޕޫފުޅި އެއް ކޯވަރު ބޯލިން. ބޯލި ތަނާ ކަރު އެއްކޮށް ބެދުނީ. ބޯލި ތަނާ ކެއްސާ ހޮޑުލަވާ ގޮތްވީ. ޝޭމްޕޫފުޅި ކަރުބުޑަށް ގަންނަވާލާފަ ޝޭޕްމޫ ފުޅިއަށް ފިތާލީ. ދެން ގަމީހުން ކަރަށް ބާރުވާ ގޮށެއް ޖެހީ. ޖަހާފަ ފެންސަށް އަރާފަ.... ފެންސުގައި އައްސާފަ ފުންމާލީ." މިއީ 2017 ވަނަ އަހަރުގެ އޭޕްރީލް މަހުގައި ފުލުހުންގެ ހައްޔަރުގައި އުތުރުގެ ރަށަކަށް ނިސްބަތްވާ އޭރު އުމުރުން 19 އަހަރުގެ ޒުވާނެއް ތަހައްމަލު ކުރި ކަންތައްތަކެއް ވާހަކައެވެ.\nއެ ޒުވާނާއަށް ޖަލު ގޮޅީގައި އެކަނި ހޭދަކުރި ދުވަސްތަކަކީ ހަޔާތުގައި ކުރިމަތިވި އެންމެ އެކަނިވެރި ދުވަސްތަކެވެ. އެ ޒުވާނާ އެދުވަހު ހުރި ހާލަތުން ސަލާމަތް ކޮށްފައިވަނީ ޑިއުޓީގައި ހުރި ފުލުސް މީހާއެވެ. ފުލުސް މީހާއައިސް އޭނާ ގޮޅިން ނެރުނެވެ.\nބޭރު މޭޒުގައި އިންދާ ވަރަށް ބައިވަރު ހޮޑު ލެވުނެވެ. ލެޔާ އެކު ހޮޑު ލެވި މީހާ ކޮންމެވެސް ވަރަކަށް ހަމަޔަކަށް އެޅުމުން ޑިއުޓީގައި ހުރި ފުލުސް މީހާއައިސް ނަސޭހަތް ދިނެވެ. އަދި މިއީ ރަނގަޅު ކަމެއް ނޫން ކަމަށް ކިޔާ ނަސޭހަތްދިނެވެ.\n"ވަރަށް ހިތްދަތިކޮށް ކަންތައްތައް ދިޔައީ. ދެން ހިތަށް އެރީ ސަލާމަތެއް ނުވާނެ އޭ. އެމީހުން ބުނޭ ވިއްޔަ، ސަލާމަތެއް ކަލެއެއް ނުވާނެއޭ. އެހެންވީމަ ހިތަށް އެރީ މިތާ މިހެން އޮތުމަށް ވުރެ މަރުވުންވެސް މާ ރަނގަޅުވާނެއޭ." އެދުވަހު އެކަންތައް ދިމާވުމުގެ ކުރިން އެނާގެ ސިކުނޑިއަށް އެތައް ހިޔާލުތަކެއް ވަނެވެ. މީހާ ބޯ ހާސްވެ، ދިރިއުޅުން މަތިން އެއްކޮށް ބިރުގަނެ، ދުނިޔެއިން ނެތިގެންދާން ބޭނުންވިއެވެ.\nއެއަށް ފަހު އަނެއްކާވެސް އޭނާ ގޮޅި ތެރެއަށް ލިއެވެ. އެދުވަހުގެ ހަވީރު ފުލުހުން އައިސް އޭނާ ޑޮކްޓަރަށް ދެއްކިއެވެ. އަތޮޅު ހޮސްޕިޓަލުގެ ޑޮކްޓަރު އޭނާ ބަލާ ނަފްސާނީ ބައްޔަކަށް ބޭސްދިނެވެ. އަދި އިތުރަށް ނަފްސާނީ ބަލިތަކަށް ހާއްސަ ޑޮކްޓަރަކަށް ދެއްކުމަށް ލަފާވެއްވިއެވެ.\nއެހެން ނަމަވެސް ފުލުހުންގެ ބަންދުގައި ހުރި އިރު އޭނާ ނަފްސާނީ އެއްވެސް ޑޮކްޓަރަކަށް ދައްކާފައެއް ނުވެއެވެ. މައްސަލަ ބެލުމަށް ފަހު ފުލުހުން އޭނާ ދޫކޮށްލީއެވެ.\nއެޒުވާނާ މީގެ ކުރިންވެސް ހައްޔަރު ކޮށްފައިވެއެވެ. އޭރު އުމުރުން އެންމެ 17 އަހަރެވެ. 2015 ވަނަ އަހަރު ހައްޔަރުކޮށް ޖިސްމާނީ ގޮތުން އަނިޔާކޮށްފައިވާ ކަމުގެ މައްސަލަ ފެމިލީ އެންޑް ޗިލްޑްރެން ސެންޓަރަށް މައްސަލައެއް ހުށަހަޅާފައިވެއެވެ. އަދި އެމައްސަލަ ނޭޝަނަލް އިންޓަރގްރިޓީ ކޮމިޝަނަށް ވެސް ހުށަހެޅިއެވެ.\nއެ ޒުވާނާވަނީ ތަފާތު ފަސް ޑޮކްޓަރުންނަށް ދައްކާފައެވެ. އެ ޒުވާނާ ބެއްލެވި ނިއުރޮލޮޖިސްޓެއް ކަމުގައިވާ، އަހުމަދު ރަޝީދު އަދި ސައިކޭޓްރިސްޓެއް ވަނީ އޭނާއަކީ ޕެރަނޮއިޑް ސްކިޒޮފްރޭނިއާ ހުންނަ މީހެއް ކަމަށް ޑައިގްނޯސް ކޮށްފައެވެ. އެހެން ސައިކޭޓްރިސްޓެއް ވަނީ އޭނާ އަކީ "ޕާސިސްޓެންޓް މޫޑް ޑިސްއޯރޑާ ވިތު އިމްޕަލްސިވް ބިހޭވިޔަރ" ހުންނަ މީހެއް ކަމަށް ނިންމާފައެވެ. މީގެ އިތުރުން ރާއްޖޭގައި މަސައްކަތް ކުރާ އިތުރު ސައިކޭޓްރިސްޓެއް ވަނީ އޭނާ އަކީ ޑިޕްރެސިވް އެޕިސޯޑްތައް ދިމާވާ މީހެއް ކަމަށް ޑައިގްނޯސް ކޮށްފައެވެ. މީގެ އިތުރުން އިސްލާމީ ފަތުވާދޭ އެންމެ މަތީ މަޖިލީހުން ވެސް ޑޮކްޓަރުންގެ ލިޔެކިޔުމަށް ބެލުމަށްފަހުގައި އެ ޒުވާނާއަކީ ބުއްދި ފުރިހަމަ ނުވާ ކުއްޖެއް ކަމަށް ނިންމާފައިވެއެވެ.\n"އިސްލާމްދީނުގައި ތަސައްރަފް ފުދުމޭ ބުނެދޭ ބަހުގެ މާނައީ ތިމާގެ އަމިއްލަ ކަންތައްތައް ކުރުމުގެ ގާބިލުކަން ލިބިފައިވުމާއި ތިމާއަށް ގެއްލުން ދެނިވި ކަންތައްތަކުން ދުރުހެލިވާނޭ މިންވަރަށް ބުއްދީގެ ބާރު ލިބުވުމާއި ޝަރްއީ ހުރިހާ ކަމެއް އަމިއްލައަށް އެނގުމެވެ.އިސްލާމްދީނުގައި ރުޝްދު ލިބިފައިވުމޭ ބުނެވެނީ އިސްވެ ބަޔާންވެދިޔަ ކަންތައްތައް އަމިއްލަޔަށް އެހެން މީހެއްގެއެހީއާއި ނުލައި ކުރަން އެނގުމެވެ." ފަތުވާދޭ މަތީ މަޖިލީހުގެ ލިޔުމުގައި ބަޔާންކޮށްފައެވެ.\nއެ ޒުވާނާވަނީ ނަފްސާނީ ބަލި މީހުންގެ ދަފްތަރުގައި މިއަހަރުގެ ފެބްރުއަރީ މަހު ހިމަނާފައެވެ.\nނަފްސާނީ ބަލިތަކުގެ ޝިކާރައަކަށްވެފައިވީ ނަމަވެސް އޭނާ އަކީ އޭނާގެ މައްޗަށް ކުރާ ޖިނާއީ ދައުވާގެ ޒިންމާ ނުނެގޭ ވަރުގެ ނަފްސާނީ ބައްޔެއް ހުރި މީހެއް ކަމަށް ނުފެންނަ ކަމަށް ނިންމާ، ދައުވާ ކުރުން ކުރިޔަށް ގެންދިއުމަށް ޕްރޮސެކިއުޓަރ ޖެނެރަލް އޮފީހުން ވަނީ ނިންމާފައެވެ. މިއީ މިއަދު އޭނާގެ އާއިލާގެ އެންމެ ބޮޑު ކަންބޮޑުވުމެވެ.\nއެ ޒުވާނާގެ ދިރިއުޅުމުގެ ކަންކަން ހަމަޖައްސައިދިނުމުގައި މުހިއްމު ރޯލެއް އަދާކުރާ ދަރުމަވެރިޔާ، އަހުމަދު ހިޝާން ބުނީ ފުލުހުން އެފަދަ ހާލަތެއްގައި ހުރި ކުއްޖެއްގެ މައްސަލަ ބަލާފައިވަނީ އެކުއްޖާއަކީ ހާއްސަ އެހީއަށް ބޭނުންވާ ކުއްޖެއްކަން އެނގި ހުރެ، އެ ހާލަތުގެ ސަބަބުން ބަލަންޖެހޭ ކަންކަމަށް ބެލުމެއް ނެތި ކަމަށެވެ. މިކަމުގައި ފުލުހުން ޒިންމާނަގަން ޖެހޭނެ ކަމަށް އޭނާ ބުންޏެވެ.\n" އެންމެ ބޮޑަށް ކަންބޮޑުވަނީ އުމުރުން 18 އަހަރު ވެގެންދިޔައިރުވެސް އޭނާއަކީ ނަފްސާނީ ކޮންކަހަލަ ނުކުޅެދުންތެރިކަމެއް ހުރި ކުއްޖެއްކަން ޑައިގްނޯސް ކުރެވިފައެއް ނެތް. ދެނެގަނެވިފައެއް ނެތް. ފުލުހުންގެ ބެލުމުގެ ދަށުގައި ހުރެ ދަންޖެހެން މަސައްކަތް ކުރުމުން ވެސް އެކަމުގެ ހާއްސަ ޑޮކްޓަރަށް ދެއްކިފައެއް ނުވޭ. އޭނާގެ މަންމައަކީވެސް ނަފްސާނީ ނުކުޅެދުންތެރިކަން ހުންނަ މީހަކަށްވާއިރު ދައުލަތުން ވަނީ އެޒުވާނާ ބެލުމުގައި ވަރަށް ބޮޑަށް އިހްމާލުވެފައި." ހިޝާން ކިޔާދިނެވެ.\nރާއްޖޭގައި ތިބި ހުރިހާ ނަފްސާނީ ޑޮކްޓަރުންނަށް ދައްކައި ހުރިހާ ޑޮކްޓަރުން ވެސް އޭނާއަކީ ނަފްސާނީ ބަލިތަކެއް ހުރި ކުއްޖެއް ކަމަށް ބަޔާން ކޮށްފައިވާއިރު މިކަމުގައި އިހްމާލުވެފައިވާ ހުރިހާ ފަރާތްތަކާމެދު ފިޔަވަޅު އެޅެން ޖެހޭ ކަމަށް ހިޝާން ވިދާޅުވިއެވެ.\n" ވަރަށް ރީއްޗަށް މީހާ ހުރިކަމުގައިވީ ނަމަވެސް، އޭނާ ތަހައްމަލު ކުރަމުންދާ ކަންތައްތައް އިހްސާސް ކުރެވޭނީ އެމީހަކާއެކު ވަގުތު ހޭދަކުރުމުން. އިހްސާސްތައް ދެނެގަނެގެން. ކުޑަ އިރުވެސް ދަންޖެހެން މަސައްކަތް ކުރި. އަމިއްލަ ނަފްސަށް ގެންލުންދީފައިވޭ. ބައެއް ފަހަރު ދޯނިތަކުން ކަނޑަށް ފުންމާލާ. އެކަންކަން ކުރީ ކިހާވަރެއްގެ ނަފްސާނީ މައްސަލަތަކެއް ހުރީމަކަން މިއަދު މި އެނގެނީ." ހިޝާން ވިދާޅުވިއެވެ.\nގާނޫނީ ވަކީލު ހުސައިން ޝަމީމު ވިދާޅުވީ، ހާއްސައެހީއަށް ބޭނުންވާ މީހުންނަކީ ކުށުގެ ޒިންމާ އުފުލުމުގެ ގާބިލްކަން ނެތް ބައެއްކަމުން އެފަދަ ފަރާތްތަކާމެދު އަމަލު ކުރުމަށް ގާނޫނުލް އުގޫބާތުގެ 50 ވަނަ ބާބުގައި އުސޫލުތަކެއް ބަޔާންކޮށްފައިވާ ކަމަށެވެ.\n" މީގަ ފްރޮސެކިއުޓަރ ޖެނެރަލްގެ ޒިންމާއެއްވެސް އެބައޮތް. ޕްރޮސެކިއުޓަރ ޖެނެރަލް އެބަ ޖެހިވަޑައިގަންނަވާ ލިބިފައިހުރި ރިޕޯޓްތަކަށް ބައްލަވަން. ޕްރޮސެކިއުޓަރ ޖެނެރަލް ބައްލަވައިނުދެއްވައިފިއްޔާ ޖިނާއީ އިޖުރާއަތުގެ ގާނޫނުގައި އެބައޮވޭ، ފަނޑިޔާރަށް ވެސް އެކަމަށް ގޮތެއް ނިންމެން." ޝަމީމު ވިދާޅުވިއެވެ.\nނަފްސާނީ މައްސަލަތަކެއްގެ ޝިކާރައަކަށްވެފައިވާ ޒުވާނުން އަމިއްލަ ނަފްސަށް އަނިޔާ ކުރަން ފެށުމުގެ ކުރިން އޭނާ ކައިރީގައި އުޅޭ ފަރާތްތަކަށް އެތަށް ސިގްނަލެއް ދޭނެ ކަމަށް މަޝްހޫރު ކްލިނިކަލް ސައިކޮލޮޖިސްޓް ޑރ. އައިޝަތު އަލީ ނާޒު ވިދާޅުވިއެވެ.\n"އަޅުގަނޑުމެންނަށް އަމިއްލައަށް މަރުވުމަށް މަސައްކަތް ކޮށް އަމިއްލަ ނަފްސަށް އަނިޔާދިނުމަކީ އެއްވެސް ހާލެއްގައި ކޮށްގެންވާނެ ކަންކަމެއް ނޫން. އެހެން ނަމަވެސް މިފަދަ ކަމެއް ކުރާ ކަމުގައިވަނީ ނަމަ ދެންތިބޭ މީހުންގެ ޒިންމާއަކީ އެކަން ހުއްޓުވަން މަސައްކަތް ކުރުން. އަމިއްލަ ނަފްސަށް ގެއްލުން ނުދީ، އެފަދަ އިހްސާސްތަކެއް ކުރެވޭ ކަމުގައިވަނީނަމަ އެކަން އިތުބާރު ހުރި މީހަކަށް ކިޔާދޭންޖެހޭ. އަދި އެފަދަ ވާހަކައެއް އަޑުއަހާ އެކުއްޖަކަށް ބޭނުންވާ އަޅާލުން ދިނުން.އެވާހަކަތައް އެއްވެސް ހާލެއްގައި އާދައިގެ ވާހަކަތަކެއްގެ ގޮތުގައި ނަގައިގެން ނުވާނެ." ނާޒް ވިދާޅުވިއެވެ.\nނަފްސާނީ ގޮތުން ޒުވާނުންނަށް މިފަދަ ހާލަތްތައް ކުރިމަތިވާ މިންވަރު އަންނަނީ އިތުރުވަމުންނެވެ. އެފަދަ ފަރާތްތަކަށް ބޭނުންވާ ރައްކާތެރިކަމާ އަޅާލުން ދިނުމުގައި މުޖުތަމައުގައި ދިރިއުޅޭ ކޮންމެ މީހެއްގެ ޒިންމާއެއް އެބައޮތެވެ. ފުލުހުންގެ މުއައްސަސާގައި ތިބޭ ފަރާތްތަކަކީވެސް ނަފްސާނީ ބަލިތަކަށް ހޭލުންތެރިވެފައިވެ، މީހުން ހައްޔަރު ކުރުމުގައި ހަރަކާތްތެރިވާ ފުލުހުންނާއި ޑިއުޓީގައި ތިބޭ ފުލުހުންނަކީވެސް ނަފްސާނީ ބަލިތަކަށް ހޭލުންތެރިވެފައިވާ، އިންސާނީ ހައްގުތަކުގެ މިންގަނޑުތައް ދަންނަ ބަޔަކަށް ވާންޖެހެއެވެ.


Ehllailaa cigarette burithakaai ehenihen thakrthi, visnailaan jehey ethah kameh! - One Online\nމަގުމަތިން ދުއްވާފައި ދިޔަކާރެއްގެ ތެރެއިން ދޮންކެޔޮ ތޮށިގަނޑެއް އެއްލައިލަނ ---\nމިއީ މާލޭގެ މަގުތައް މަތިން ހިނގާފައި ދިޔަޔަސް، އަދި ދުއްވާ އެއްޗެއްގައި ދިޔަޔަސް މިހާރަކަށް އައިސް ފެންނަ ކަމެކެވެ. ދާދި އިހަކަށް ދުވަހުވެސް މިފަދަ ކަމެއް ދިމާވިއެވެ. ނަސީބު ރަނގަޅުކަމުން ދެރަ ގޮތެއް ނުވިނަމަވެސް، މަންޒަރު ފެނުމުން ހިތަށް އެރިއެވެ. މިއީ އަހަރެމެން ވިސްނާލަން ޖެހޭ ކަމެއް ނޫންބާވައެވެ.\nކެފޭތަކުގައާއި ރެސްޓޯރެންޓުތަކުގެ މަތީގައި، އަދި ގޭގޭގެ މަތީބުރީތަކުގެ ބެލްކަނިތަކުގައާއި ކުޑަދޮރުތައް ކައިރީ، ސިނގިރޭޓް ބޯ މީހުން ހަމަޖެހިލައިގެން، ތިބޭތަން ފެނެއެވެ. އަދި އެހެނިހެން ކަންތައްތަކުގައި ތިބޭތަން ފެނެއެވެ. މިގޮތަށް ތިބޭ ތިބުމުގައި، ބޯ ސިނގިރޭޓް ފިލްޓަރު މަގުމައްޗަށް އެއްލައިލެވެނީ ވަރަށް ފަސޭހަކަމާއެކީ، އެހައިމެ ހަމަޖެހުމާ އެކުގައެވެ. ބައެއް ފަހަރު ދުއްވާފައިދާ ކާރު، ޕިކަޕުތަކުގެ ތިރިކޮށްލާފައި ހުންނަ ބިއްލޫރިގަނޑުން ބޭރަށް ވެސް މިފަތަ ފިލްޓަރުތައް އެއްލައިލެވޭތަން ފެންނާނެއެވެ. ހަމައެކަނި ސިނގިރޭޓްފިލްޓަރެއް ނޫނެވެ. ކާރުގައި ދަމުން ހުސްކޮށްލާ ފުޅި، ދަޅު، ޗުއިންގަމް، ޕެކެޓް، ފަދަ ތަކެތިވެސް މަގުމައްޗަށް އެއްލައިލާތަން ފެެނެއެވެ. މިގޮތަށް އެއްލައިލި ދޮންކެޔޮ ތޮށިގަނޑެއްގެ މައްޗަށް، ކުއްޖަކަށް އެރި ކައްސާލައިގެން ވެއްޓި އަނިޔާ ވުމުން، އެކަމުގައި ކުށްވެރި ވަނީ ކާކުހެއްޔެވެ.\nބުނަން މިއުޅެނީ އެއްލައިލެވޭ ތަކެތީގެ ވާހަކައެއް ނޫނެވެ. ނުވަތަ މަގުތައް ހަޑިވެ، ނުސާފުވާ ވާހަކައެއްވެސް ނޫނެވެ. މިއީ އެއަށްވުރެ ސީރިއަސް މައްސަލައެކެވެ. މީގެ ހަތަރުވަރަކަށް ދުވަސް ކުރިން، ކެފޭއެއްގެ ތިރީގައި، "ޓޭކްއަވޭ"އަކުން ކާއެއްޗަކަށް އޯޑަރު ދީގެން ހުރި ބައްޕައެކެވެ. ބައްޕަގެ އިނގިލިކުރީގައި ހިފަހައްޓައިގެން ހުރީ ދެތިން އަހަރުގެ ލޯބި ލޯބި އަންހެން ކުއްޖެކެވެ. ކުއްޖާ ލައްވާފައި ހުރީ ލޭސްފޮތީގެ ފްރޮކްއެކެވެ.\nވަރަށް ހެވިފައި ހުރި ކުޑަކުއްޖާ "އައްދޮދޮއައްދޮ ޑެޑެޑޭޑީހހ." ހަމަކުއްލިއަކަށް މިހެން ކިޔައި އަޑުން އަޑުނަގާައި ރޯން ފެށި އަޑު އިވުމުން ވެގެން އުޅޭ ގޮތް ބަލައިލަން ކައުންޓަރުގައި އިން ކުއްޖާވެސް ތެޅިގެންފިއެވެ. ބައްޕަ ކުއްޖާ ގަޔާއި ކައިރިކޮށްލާފައި އަތުން ކުއްޖާގެ ހެދުމުން ކޮންމެވެސް އެއްޗެއް ފޮޅަމުން ކަންބޮޑުވެފައި ކުއްޖާގެ އަތާއި ކަނދުރާއަށް ދާންދެން ބަލަމުންދިޔައެވެ. އިރުކޮޅަކުން ކުއްޖާ އުރާލައިގެން ކައުންޓަރުގައި އިން ކުއްޖާ ކުރެން ސުވާލުކޮށްލިއެވެ. އަދި ވެއިޓަރަކު މައްޗަށް ފޮނުވިއެވެ.\nވެގެންއުޅޭ ގޮތް އެނގުނީ ދެނެވެ. މަތީގައި، ކޮފީ ބޯން ތިބި ދެޖިންސުގެ ޒުވާން ކުދިންކޮޅެއް، ސިނގެރޭޓް ބޮއިފައި އެއްލައިލި ސިނގިރޭޓް ބުރި އައިސް ކުއްޖާގެ ގަޔަށް ވެއްޓުނީއެވެ. ހެދުމުގައި ލޭޒް ފޮތީގެ ހެދުމުގެ ތެރެޔަށް ތާށިވީ ނަމަވެސް ހުޅުހިފުމުގެ ފުރުސަތުވެސް ކުޑައެއް ނުވާނެއެވެ.\nއެވަގުތު މަގުމަތީ އުޅުނު ޓްރެފިކު ފުލުހުންވެސް އައިސް، މަތީގައި ކޮފީ ބޯން ތިބި ކުދިންނަށް ގޮވައި ގެނައެވެ. އަދި ނަސޭހަތްތެރިވެ، އެފަދަ ކަމެއް ތަކުރާރުވެއްޖެނަމަ ނަތީޖާއާ ކުރިމަތިލާން ޖެހޭނެ ކަމަށް ބުނެ، ކެފޭގެ ކައުންޓަރުގައި އިން ކުއްޖާއާއި ވާހަކަތަކެެއް ދެއްކުމަށްފަހު ދިޔައީއެވެ.\nމިއީ ވަރަށް އާއްމު މަންޒަރެކެވެ. ބައެއްފަހަރު ދުފައި ރަތްކޮށްލައިފައި، މަތީބުރީގެ ބެލްކަނީގައި ހުރެ މަގަށް ކުޅު ޖެހުން، ޕޮޓުތަކުން، ގަހަށްދޭ ފެނުން ބައެއް މަގުހިނގާ މީހުންގެ ގަޔަށް އެޅުން ފަދަ ކަންކަމަކީ މި މާލޭގައި އާންމު ކަންކަމެވެ.\nމިފަދަ ކުދިކުދި، އާދައިގެ ކަންތައްތަކުން ކުރިމަތިވެދާނެ ބިރުވެރި، ހިތާމަވެރި އަދި ނުރައްކާތެރި ކަންތައްތަކާމެދު ސަމާލުވެ، ސަލާމަތްވެ ތިބުން ކިތަންމެހާވެސް މުހިންމުވެފައި، ބޭނުންތެރިއެވެ.


Dho?! STORY: Dhathurunaamaa. Ep4.\n* އޯގަސްޓް6ވަނަ ދުވަހުގެ ބަޔާ ގުޅޭ ...\nހަނިމާދޫ އެއާޕޯޓްގައި އެމީހުންގެ އިންތިޒާރުގައި ހުރި މީހަކު ފެނިފައި ކިންޒާގެ ނޭވާ ކަރުތެރޭގައި ތާށިވެއްޖެ އެވެ.\nދެފައި ހީވީ ބިމުގައި ތަތްލި ހެންނެވެ. އެކުގައި ދިޔަ އެންމެން ކުރިއަރައިގެން ދިޔައިރު ކިންޒާއަށް އިތުރަށް އެންމެ ފިޔަވަޅެއް ވެސް ކުރިއަކަށް ނޭޅުނެވެ. ނަޒަރު ވަކިކޮށްނުލެވިފައި ބަލަމުން ދިޔައީ ކުރިމަތީ ފެންނަން ހުރި ޒުވާނާ އަށެވެ. ހަތް އަހަރަށްފަހު ވެސް އެމޫނު ފެނުމުން ވަކި ކުރާކަށް އުދަނގުލެއް ނުވި އެވެ. ހާއްސަކޮށް އެމުށި ދެލޯ އޭނައަށް އެތައް ރެއަކު ހުވަފެނުން ފެނި އުދަނގޫ ވެގެން ހޭލެވުނެވެ. އެދެލޯ މަތިން ހަނދާން ނެތޭނީ ކިހިނެތް ހެއްޔެވެ؟\nއެކަމަކު އަށާރަ އަހަރުގެ ޒުވާނާ މިހާރު އެހުރީ ފަންސަވީސް އަހަރުގެ ފުރިހަމަ ފިރިހެނަކަށް ބަދަލުވެފަ އެވެ. އިސްކޮޅުން ކުރިއަށްވުރެ ދިގުހެން ހީވި އެވެ. މަހާޒް އާއި އުމަރުގެ ކުރިމަތީ ހުރިއިރު އެދެމީހުންގެ ބޯމަތިން އެމޫނުގެ ބޮޑުބައެއް ފެންނަން ހުއްޓެވެ. ކުރުކޮށް ކޮށާލައިފައި އޮތް އިސްތަށިގަނޑު ވަރުގަދަ އެވެ. މެދުމިނަކަށް ބަހައްޓާފައި ހުރި ތުނބުޅިއާއި މަތިމަހުން ކުރިން ނުފެންނަ ބޮޑު ތަފާތެއް އެސޫރައަށް ގެނެސްދީފައި ވި އެވެ.\n"ޒިވިއަން!....." ކިންޒާގެ އަނގައިން އެނަން ނިކުތީ ވައިއަޑަކަށެވެ.\nބިންގަނޑު ފަޅައިލާފައި މީހާ ހުރިގޮތަށް ދިރުވައިލާނެ ނަމައޭ ހިތަށްއެރި ދުވަހެއް އެނޫނީ ނާދެ އެވެ.\nރައިހާ ކުރިއަށް ޖެހިލާފައި އުމަރާއި ކުދިން ތައާރަފްކޮށްދިނެވެ. ނުދަންނަ މީހަކު ފެނުމުން ކުދިވެރިން ތިބީ ރަކިވެފަ އެވެ. ދެކުދީން އުމަރުގެ ދެފައިގައި ތަތްވެގެން މޫނު ފޮރުވައިގެން ތިއްބެވެ.\n"ހަނދާން އެބަހުރި ދޯ ސާރާ؟" ރައިހާ ހުސްކޮށް އޮތް އަތުން ސާރާއަށް އިޝާރާތްކޮށްލައިފައި އެހި އެވެ. ކިންޒާ ނެތްކަން އެނގުނީ ދެނެވެ. ވަށައިގެން ހޯދައިލާފައި ކިންޒާ ފެނުމުން އެމޫނަށް ލޯ ހުއްޓައިލެވުނެވެ. ޒިވިއަން ބޯޖަހައިލާފައި ސާރާ ކުރެން ހާލު ކިހިނެތްތޯ އެހި އެވެ. އެއަޑުގައި އާދައިގެ ގޮތެވެ.\nރައިހާ އެފުރުސަތުގެ ބޭނުން ހިފާފައި ގޮސް ކިންޒާގެ ކައިރިއަށް ހުއްޓި އެއަތުގައި ހިފާލައިފި އެވެ. ރައިހާ ހިނގައިގަތުމުން ކިންޒާ ދެކޮޅު ހެދުމެއްނެތި ކައިރިއަށް އައެވެ. އެކަމަކު އޭނަ ހުއްޓުނީ ސާރާ އާއި ރައިހާގެ ފަހަތުގަ އެވެ. ޒިވިއަންގެ ސަމާލުކަން ލިބިދާނެތީ ދެފައިތިލައަށް ނަޒަރު ހުއްޓާލައިގެން ހުރެ މިނިޓް ގުނަން ފެށި އެވެ. ރައިހާގެ އިޝާރާތާއެކު އެންމެން އެއަޕޯޓުން ނިކުންނަން ދިޔައިރު ފަހަތުގައި ތިބީ ތިން އަންހެނުންނެވެ.\n"ރައިހާ ކޮންބޭނުމަކު ޒިވިއަން މިދަތުރުގަ ބައިވެރިކުރީ؟ ތިއުޅެނީ އަހަރެންގެ ކިބައިން ބަދަލެއް ހިފަންތަ؟" ސާރާ ވައިއަޑުން ކޮށްލި ސުވާލަކީ ކިންޒާ ވެސް ކުރަން ބޭނުންވި ސުވާލެވެ.\nއެކަމަކު އޭނަ ހުރީ މަޑުންނެވެ. ސާރާ ހުއްޓާ އެއިން އެއްވެސް ވާހަކައެއް ދައްކާކަށް އޭނަ ހިތަށް ވެސް ނާރުވާނެ އެވެ.\n"ޗިލް ސާރާ. ޒިވިއަން މިހާރު ހަނދާންވެސް ނުހުންނާނެ ސާރަ އޭނަ ފަހަތުން އަޅައިގަނެގެން އުޅުނުކަމެއް. ތެދަށް ބުނަންޏާ އަހަރެން ހަނދާންނެތިފަ ހުއްޓަ ތިހަނދާންކޮށްދިނީ..." ރައިހާ އެދެމީހުންނަށް އިވޭވަރަށް ޖަވާބުދިންއިރު އަޑުގައި ލާނެތްކަމެއް ވި އެވެ.\nސާރާ ނޫނަސް ކިންޒާ ވެސް ހުރީ ޝައްކެއްގެ މަތީގަ އެވެ. އެދަތުރަކީ އެމީހުންގެ ކިބައިން ހިފާ ބަދަލެއް ނޫންބާވައޭ ހިތަށް އެރި އެވެ. ޒިވިއަންއަކީ ސުކޫލް ދުވަސްވަރު ސާރާ އެންމެ ގަޔާވެގެން ބޭނުންވެގެން އުޅުނު ފަރާތެވެ. ސާރާއަށް އެކަން ކާމިޔާބުނުވީ ޒިވިއަންގެ ފުށުން އެއްވެސް ޝައުޤުވެރިކަމެއް ނުދެއްކީމަ އެވެ.\nދިގު އިންތިޒާރެއް ކުރަން ނުޖެހި ލޯންޗް އައިސް ވާޓަރާއި ކައިރިކޮށްލި އެވެ. ދަތުރު ރޭވިފައި އޮތް ގޮތުން ފުރަތަމަ މަންޒިލަކަށް ހަމަޖެހިފައި އޮތީ ފިނޭ އެވެ. މޫސުން ވެސް ނިކަން ނަލަ އެވެ. ގަދައަށް އަވިދީފައި އޮތްއިރު ނޫ އުޑުގައި ވިލާ ރޮއްޖެއްހާ ހިސާބުވެސް ނެތެވެ. ކަނޑު އެހާ މަޑެވެ.\nވިހި މީހުންގެ ޖާގަ އޮތް ލޯންޗްގައި ޖާގައިގެ ދަތިކަމެއް ނެތެވެ. ކުދިވެރިން ގޮވައިގެން އުމަރު ޖައްސައިލީ އެންމެ ފަހަތުގަ އެވެ. ސާރާ އަރާމުގައި ގޮސް އިނީ އެއާ ޖެހިގެން ކުރިއަށްހުރި ސީޓެއްގަ އެވެ. ހެޑު ސެޓު އަޅާލައިގެން އޭނަ ފެށީ ދަތުރު ކުރުކޮށްލަން ލަވަ އަޑު އަހާށެވެ. ކިންޒާ އާއި ރައިހާ ތިބީ އެބަރީގައި ދެން ހުރި ސީޓުގައި ޖެހިޖެހިގެންނެވެ. މަހާޒް އާއި ޒިވިއަން ކެޕްޓަނުގެ ފަހަތުން ހުރި ސީޓުގައި ތިބެފައި މަހާޒް ފޯނު މައްޗަށް ހިއްލާލައިގެން ފަހަތުގައި ތިބި މީހުން އަރާ ގޮތަށް ސެލްފީއެއް ނެގި އެވެ. އޭރު ރައިހާ ފޯނުން ކަނޑުގެ ލޮނުގަނޑާއި ހަނިމާދޫ މަލަމަތީގެ ބައެއް ފޮޓޯތައް ފޯނުގައި ރައްކާކުރަމުން ދިޔަ އެވެ. ކިންޒާ ދަބަސްތެރެއިން ފޯނު ނަގައިގެން ބަލަން އިނީ ފޯނުގައިވާ ވިޝާލްގެ މިސްކޯލު ތަކަށެވެ.\nވިޝާލްއާއި ކިންޒާގެ ލޯއްބަކީ އަހަރެއް ދެއަހަރެއް ވީ ގުޅުމެއް ނޫނެވެ. އެއީ މުޅި އުމުރުގެ ގުޅުމެކެވެ. ވިޝާލްއަކީ ކިންޒާ ބައްޕަ ގެނެސްގެން ބަލައިބޮޑުކުރި ޒުވާނެކެވެ. ބައްޕަގެ ގާތް އެކުވެރިއެއްގެ ހަމައެކަނި ދަރިފުޅެވެ. ވިޝާލްގެ މަންމަ ވިޝާލް އާއި ބައްޕަ ދޫކޮށްލާފައި ދިޔައީ އެހެން ލޯބިވެރިއެއްގެ ފަހަތުންނެވެ. ކެންސަރު ބަލީގައި ބައްޕަ މަރުވަމުން އެކުވެރިޔާ ކައިރިން އެދުނީ ވިޝާލް ބަލައިދިނުމަށެވެ. އެކުވެރިޔާގެ މައްޗަށް ބައްޕަގެ ހިތުގައި އޮތް ލޯބި އެކުވެރިޔާގެ ދަރިފުޅަށްޓަކައި އޮތެވެ. އެއާއިލާގައި ވިޝާލް އާއި ކިންޒާ ތަފާތު ކުރާ އެކަކު ވެސް ނޫޅެ އެވެ. ބައްޕައެކޭ އެއްފަދައިން މަންމަ ވެސް ދެކެނީ އެއީ އެމީހުންގެ ފިރިހެންދަރިފުޅު ކަމުގަ އެވެ.\nވިޝާލްގެ ހުންނަ ކިޔަމަންތެރިކަމާއި ކުރާ ކޮންމެ ކަމެއްގައި ކާމިޔާބު ކަމުން ބައްޕަ ހުންނަނީ ފަޚުރުވެރިވެފަ އެވެ. ބޮޑުވުމުން ދެމީހުންގެ ކައިވެނި ކުރަން ބައްޕަ އެދޭ ވާހަކަ ބުނި ދުވަހު ކިންޒާ އުފަލުން ފޮޅުނެވެ. ފުރަތަމަ ދުވަހުއްސުރެ އެދެމެދުގައި އޮތީ ހާއްސަ ގުޅުމެކެވެ. އެހެން އެއްވެސް ކުއްޖަކަށް ނުބަހައްޓާ އޯގާތެރިކަމެއް ވިޝާލްގެ އަމަލުތަކުގައި ކިންޒާއަށްޓަކައި ވެ އެވެ. ޒުވާންވެގެން އައިއިރު މައިންބަފައިންގެ ނިންމުމުގެ މަތިން ހަނދާންކޮށްދޭކަށް އެމީހުންނަކަށް ނުޖެހުނެވެ. ކިންޒާ އާއި ވިޝާލް ތިބީ އެކަކު އަނެކަކުގެ ލޯބީގައި ދީވާނާ ވެފަ އެވެ.\nކިޔަވައި ނިމެންދެން މަޑުކުރާކަށް ވެސް ކިންޒާ ބޭނުމެއް ނުވި އެވެ. ނަވާރަ އަހަރުގައި ކައިވެނީގެ ހުވަފެނުގައި ހަޤީޤީ ކުލަ ޖައްސައިފި އެވެ. އެންމެ ގާތުގައި އެއްގެއެއްގައި އުޅޭ މީހެއްގެ ކިބައިގައި ވެސް ކުރިން ނޭނގޭ ކަންތައްތަކެއް ހުރެދާނެކަން ކިންޒާއަށް އެނގުނީ އޭގެ ފަހުންނެވެ.\nކޮނޑުގައި ރައިހާ ހިފާ ތަޅުވާލުމުން ކިންޒާގެ ހިޔާލީ ދުނިޔެއިން ނިކުމެވުނެވެ. ރައިހާ ކަންބޮޑުވެފައި ބަލަން އިންގޮތުން ކިހިނެތްވީހޭ އަހައިލެވުނެވެ.\n"އާ ޔޫ އޯކޭ؟" ރައިހާ އެސުވާލުކޮށްލި ރާގުން، އެއީ އެހެން އެހި ފުރަތަމަ ފަހަރެއް ނޫންކަން ކިންޒާއަށް އެނގުނެވެ.\nކަންބޮޑުވެފައި އޭނައަށް ބަލައިލެވުނީ އެހެންމީހަކު ބަލަން އިންތޯ އެވެ. ކުރިމަތިން ފެނުނު މުށި ދެލޮލާއި ހަތަރުކަޅި ހަމަވުމާއެކު މެއަށް ފިނިވެގެން އައެވެ.\nޒިވިއަން އިނީ އެދިމާއަށް އަރިއަކަށް އެނބުރި ގޮނޑީގެ ލެނގޭބައިގައި އެއް އަތް އަޅުވާލައިގެންނެވެ. އެލޮލުގައި ވީ މަސްހުނިކުލަވަރެއް ކަމުގައި ހިތް ބުނެލި އެވެ. އަޅައިލުމާއި ޝައުޤުވެރިކަން ފެނުނުހެން ކިންޒާއަށް ހީވި އެވެ. އަވަހަށް އެމޫނުން ނަޒަރު ވަކިކޮށްލާފައި ރަނގަޅޭ ބުނެ ރައިހާއަށް ޖަވާބުދިނެވެ. ރައިހާގެ މޫނުން އެކަން ޤަބޫލުކުރި ވައްތަރެއް ނުޖެހި އެވެ. އެކަމަކު އިތުރު އެއްޗެއް ނުބުނެ އެވެ. ސްކްރީން ނިވިފައި އޮތް ފޯނު އަނބުރާ ދަބަހަށް ލައިފައި ކިންޒާ ބަލަން ފެށީ ބޭރެވެ.\nރަށަށް ފޭބިއިރު އިސްތިޤްބާލުގައި ޒުވާނަކު ހުއްޓެވެ. ރަށު ޕިކަޕެއްގައި އިތުރު މީހަކު އިނެވެ. ކުދިވެރިން ޕިކަޕް ދުއްވަން ފޯރި ދައްކާލުމުން ދަބަސްތަކާއެކު އެކުދިންނާއި އުމަރު ފޮނުވައިލީ އޭގަ އެވެ. ދެންތިބި މީހުން ދިޔައީ ހިނގާފަ އެވެ. މީހުން އުޅޭ ސަރަހައްދާއި ބަނދަރު ދުރުވިއަސް ހިނގާފައި ދިއުމުން ރަށުތެރެ ފެންނާނެތީ އެމީހުންނަށް ކަމުދިޔައީ އެގޮތެވެ.\nރައިހާ ޝައުންއާއި ވާހަކަދައްކަމުން ކުރީގައި ދިޔައިރު ދެންތިބި ދެ އަންހެނުން ތިބީ އެދެމީހުންގެ ފަހަތުގައި ޖައްސައިފަ އެވެ. މަހާޒް އާއި ޒިވިއަން އެމީހުންގެ ފަހަތުގަ އެވެ. ޒިވިއަންގެ ކުރީގައި ހުރެވުމުން ސާރާ ހިނގަމުން ދިޔަ ގޮތް ވެސް ތަފާތެވެ. ކިންޒާއަށް އެކަން ފާހަގަވީ ސާރާގެ ނޭވާ ކުރުވެފައި ހުރިހެން ހީވެގެން ބެލީމަ އެވެ. ކޮނޑުމަތިން ފަހަތް ބަލާލިއިރު އެދެމީހުން މާފަހަތުގައި ގޯޅިއެއްގެ ކަންމަތީ މަޑުކޮށްގެން ތިއްބާ ފެނުނެވެ. ހެވިދާނެތީ ތިރީ ތުންފަތުގައި ދަތް އަޅާލައިފައި އޭނަގެ ސަމާލުކަން އަނބުރާލީ ކުރިމަތީ އޮތް މަގަށެވެ.\nމަގުތައް ކަޑައްތުކޮށްފައި ގެއާއި ހަމައަށް ދެވުނުއިރު މަދުން ނޫނީ ސައިކަލެއް ވެސް ނުފެނެ އެވެ. ހިމޭންކަމާއި ހިތް ފަސޭހަ ކަމުން ކިންޒާ ހުރީ ހައިރާންވެފަ އެވެ. ޖެހިލާ ސާފު ވައިރޯޅިތައް މޫނުގައި ބީހިލާ ގޮތުން ބުނެދޭން ދަތި އުފަލެއް ލިބެމުންދިޔަ އެވެ.\nއެމީހުން ތިބެން ހަމަޖެހުނު ގެއަކީ ޝައުންގެ ދައްތައެއްގެ ގެއެކެވެ. ޒަމާނީ ފެންވަރަށް ހަދާފައިވާ ގޭގައި ތިން ކޮޓަރިއާ ސިޓިންރޫމެއްގެ އިތުރުން ބަދިގެއާއި ގުދަނެއް ހުއްޓެވެ. ޝައުން ދައްތަގެ އާއިލާ ގެ ފަޅަށް ބަހައްޓާފައި މާލެ ގޮސް ހުންނަނީ ދަރިންނަށް ކިޔަވައިދިނުމަށެވެ. ދޮރާށިން ވަދެގެން ދިޔައިރު ފައިދަށުގައި މުރުމުރުލާން ފެށީ ހިމުން އަކިރި އެވެ. ރާނާފައިވާ އުސްފާރާއި ޖެހޭންދެން ފާރުގެ އެއްކޮޅުން އަނެއްކޮޅަށް ފެހި ގަސްތައް ހައްދާފައި ވެއެވެ. މާމެލާމެލި އަޅައި ފަރިވެފަ އެވެ.\nގެއަށް ވަންއިރު ހުޅުވާފައި ހުރި ކޮޓަރި ތެރެއިން ސާރާގެ ދެކުދިން ކުޅެ ސަކަރާތްގަންނަ އަޑު އިވެ އެވެ. ކިންޒާ ގޮސް ވަނީ ރައިހާ ދެއްކި ކޮޓަރިއަކަށެވެ. ފާޚާނާއަށް ވަދެފައި ނިކުމެ ދަބަސް ހޯދަން ނިކުތްއިރު ޒިވިއަންމެން ވެސް އައިސް ގެއަށް ވަދެއްޖެ އެވެ. ޝައުން އޭރު ގެއިން ނިކުންނަން ދެ އެވެ. ޒިވިއަން އައިސް ދަބަސް ނަގައިގެން ދިމާކުރީ ކިންޒާމެންގެ ކޮޓަރިއަށް ވަންނާށެވެ. ކިންޒާ ދަބަސް ނަގައިގެން އެނބުރިފައި އެތަން ފެނިގެން ހުއްޓެވުނެވެ.\n"ޒިވިއަން ތިރޫމެއް ނޫން. ތީ އަހަރެމެންގެ ރޫމް." ރައިހާ ދޮރާއި ހަމައިގައި ހުރެފައި އެނބުރުނުތަނާ ޒިވިއަން ފެނިގެން ގޮވާލި އެވެ.\nޒިވިއަންއަށް އެއަޑު އިވިގެން މަގަތަށް އެނބުރުމުން ކިންޒާއާ ކުރިމަތިވި އެވެ.\n"ސޮރީ." ޒިވިއަން މަޢާފަށް އެދުނެވެ.\nކިންޒާއަށް ޖަވާބެއް ނުދެވުނެވެ. ބަލަން ހުރެވުނީ އެވެ. ޒިވިއަން އެނބުރި ގޮސް އަނެއްކޮޓަރިއަށް ވަދެ ދޮރު ޖެހި އަޑާއެކު އެދެފައި ހަރަކާތް ކުރަންފެށި އެވެ. އެތެރެއަށް ވަދެވުމާއެކު ދަބަސް ތިރިއަށް ދޫކޮށްލައިފައި އޭނަ ގޮސް އިށީންދެލީ އެނދުގަ އެވެ. މުށުތެރޭ ބެޑްޝީޓް ބޮނޑިކޮށްލައިގެން ތިރި ބަލަން އިންއިރު ހިތް ހަމައަކަށް އަޅުވަން މަސައްކަތް ކުރި އެވެ. ކުޑައިރުކޮޅެއް ފާއިތުވެ ދިއުމަށްފަހު ކޮޓަރީގެ ދޮރު ހުޅުވުނު އަޑަށް އޭނަ ދިޔައީ ސިއްސައިގެންނެވެ.\nރައިހާ ފެނުމުން އެހެން ނީންނަން ވެގެން ތެދުވެގެން ގޮސް ދަބަސް ހުޅުވައިގެން އެއްޗެހިތައް ނަގަން ފެށި އެވެ.\n"ކިންޒާ!" ފަހަތުން ރައިހާ ގޮވާލި އަޑު އިވުނެވެ.\nކިންޒާ ބަލައެއްނުލަ އެވެ. ކުޑަ ތުވާލިކޮޅުން މޫނު ފުހެލާފައި ކޮނޑުމަތީ ބޭއްވުމަށްފަހު ރީތިވާ ފުޅިތައް ނަގައިގެން ޑްރެސިންޓޭބަލް މަތީ އަތުރަންފެށި އެވެ. އެދެއަތް މަޑުޖެހުނީ ރައިހާ ދެން ބުނި އެއްޗެއް އިވިފަ އެވެ.\n"ޔުއާ ސީކްރެޓް އިޒް ސޭފް ވިތް މީ. އަހަރެން ގަސްތެއް ނުކުރަން ދުވަހަކު ވެސް އެކަން އެހެން މީހަކަށް އަންގާކަށް." ކިންޒާ އެނބުރުނުއިރު ރައިހާ އެނދުގައި އިނީ ބަލަހައްޓައިގެންނެވެ. އެމޫނުގައި ސީރިއަސްކަމެވެ.\nކިންޒާ އެކައްޗެއް ވެސް ނުބުނެ އަނެއްކާ އެނބުރުނީ މަސައްކަތަށެވެ.\n"އަހަރެން ހަމައެކަނި ބޭނުންވީ ކިންޒާ ބިރުގަންނަވާލައިގެން މިދަތުރު ގެންނަން. ދެކޮޅު ހެދި ނަމަވެސް އަހަރެން އެވާހަކައެއް ނުބުނާނަން." ރައިހާ އިތުރަށް ވާހަކަދެއްކި އެވެ.\nކިންޒާ ދެން ވެސް ޖަވާބެއް ނުދެ އެވެ. އޭނަ ދެވަނަ ފަހަރަށް އެނބުރުނީ މަސައްކަތް ނިމުނީމަ އެވެ. ހިތްހަމަޖެހޭ ގޮތަށް ފުޅިތައް އަތުރާ ނިމުމުން ހެދުމެއް ނަގައިގެން ގޮސް ފާޚާނާއަށް ވަންނަން އުޅެފައި ހުއްޓުނެވެ. ވަނުމުގެ ކުރީން ރައިހާއަށް ބަލާލައިފައި ބުނީ އެވާހަކަ ޤަބޫލު ނުކުރާ ވާހަކަ އެވެ. ރައިހާއަށް ލިބުނު ސިހުމާއެކު މޫނުގެ ކުލަ ބަދަލުވި އެވެ. ކިންޒާ ވަދެ ދޮރު ލައްޕާލުމުން ލޮލަށް ޖަމާވާން ފެށި ކަރުނަތައް އޮއްބާލައިފައި ގަދަކަމުން ހިނިތުންވެލި އެވެ.\nކިންޒާ ފެންވަރައިގެން ނިކުތްއިރު ސާރާ އެކޮޓަރިއަށް އައިސް އުޅެނީ ހެއަރ ޑްރަޔާއެއް ހޯދަން ވެގެންނެވެ. ރައިހާ ހަމަޖެހިލާފައި ބުނީ އޭނަ އިސްތަށިގަނޑު ހިއްކަނީ ފަންކާގެ ވައިން ކަމަށެވެ. ހިކިކޮށް ހުއްޓަސް ތެތްކޮށް ހުއްޓަސް ބުޅިކަމުން ވަކި ދެގޮތެއް ނުވާ ކަމުގަ އެވެ. ސާރާ ކިންޒާ ކައިރީ އަހަން އުޅެފައި ކުއްލިއަކަށް ހުއްޓުން އެރި އެވެ. ސާރާ ބަލަން ހުރިގޮތުން ކިންޒާއަށް އުދަނގޫވި އެވެ.\n"ވަޓް؟" ހިތްހަމަނުޖެހިފައިވާ އަޑަކުން ކިންޒާ ސުވާލުކުރި އެވެ.\n"ތީތަ ކިންޒާ ޓްރިޕްގަ ލާން ގެނަ އެއްޗަކީ؟ ހީވަނީ އޮފީހަށް ދާން އުޅޭހެން." ސާރާގެ ވާހަކައިން ކިންޒާއަށް އަމިއްލަ ހެދުމަށް ބަލައިލެވުނެވެ.\nގަމީސްމަތިކޮޅާއި ކަކުލާއި ހަމައަށް އަންނަ ތިރިއަށް ބަލާލުމަށްފަހު އަނބުރާ ސާރާއަށް ނަޒަރު ހުއްޓައިލި އެވެ. "މީ އަހަރެން ލާން ގެންގުޅޭ އެއްޗަކީ. އަބަދުހެން އުޅެނި އޮފީހުގަ ނޫނީ ބިޒްނެސް މީޓިންތަކަށް ދާން ޖެހޭނެ. ގޭގައި ލާން ގެންގުޅޭ ޕިޖާމާތަ ދެން އަހަރެން ގެންނަންވީ؟" ކިންޒާ ދަބަސް ތެރެއިން ހެއާ ޑްރަޔަރ ނެގުމަށްފަހު ސާރާއަށް ދިއްކޮށްލި އެވެ.\nސާރާ އިތުރު އެއްޗެއް ނުބުނެ ނިކުމެގެން ދިއުމުން ކިންޒާ ބެލިއިރު ރައިހާގެ މޫނުގައި ވެސް ހުރީ ސާރާގެ މޫނުން ފެނުނުފަދަ ކުލައެކެވެ.\n"ތިގަމީސް އޯކޭ. ސްކާޓްގެ ބަދަލުގައި ޖިންސެއް ލީމަ ރަނގަޅު ވާނެ. އަހަރެން ދީފާނަން ޖިންސެއް. ދެން ކުޅުދުއްފުއްޓަށް ދެވުނީމަ އެތަނުން ފިހާރައަކުން އެތިކޮޅެއް ގަތީމަވީނު." ރައިހާ އަތުން އޭނަގެ ހެދުމަށް އިޝާރާތްކޮށްލާފައި ވާހަކަދެއްކި އެވެ.\nރައިހާގެ އެއްޗެއް ގަބޫލު ނުކުރަން ލައިގެން އައި ޖިންސް އޮންނާނެއޭ ކިޔާފައި ކިންޒާ ތިރި ބަދަލުކޮށްލީ އެޖިންސަށެވެ. ރައިހާ ފެންވަރަން ވަނުމުން އިންތިޒާރުގައި ހުރެ ހުރެފައި ސާރާ ލަސްވެގެން ނިކުތްއިރު ކޮފީގެ ވަސް ނޭފަތުގައި ޖެހުނެވެ. އިޚުތިޔާރަކާނުލާ އެދިމާއަށް ދެފައި ހަރަކާތްކުރަން ފެށި އެވެ. މެންދުރު ގަޑީގައިވެސް ކޮފީގެ ވަސް ޖެހިއްޖެއްޔާ ފަހެއް ނުދެވޭނެ އެވެ.\nބަދިގެއަށް ވަންއިރު އެތަން އޮތީ ހުހަށެވެ. އެއްކޮޅުގައި ހުރި ދޮރުން ޒިވިއަން ނިކުތްތަން ފެނުމާއެކު ސިހުނެވެ.\nބަދިގެ ހުރީ ދެބައިކޮށްލާފައި އެއްބައިގައި ކެވޭ ގޮތަށް އަނެއްބައިގައި ކެއްކޭގޮތަށް ހަދައިފަ އެވެ.\nޒިވިއަންއަށް ނުފެންނާނެ ކަމަށް ކިންޒާ އަވަހަށް ބޭރަށް ދެމިގެންފައި ފަސްދީ ހިނގައިގެންތަނާ ނަމުން ގޮވާލައިފި އެވެ. އެފިރިހެންވަންތަ އަޑުން އޭނަގެ ނަންކިޔާލި ގޮތުން މެއަށް ފާޑެއްގެ ގޮތެއްވެލި އެވެ. އަނެއްކާ ވެސް ބަދިގެއާ ދިމާއަށް އެނބުރިފައި ކުރިއަށް ޖެހިލިއިރު ޒިވިއަން ބަލަހައްޓައިގެން ހުއްޓެވެ. އަތުގައި އާވި އަރައަރާ ހުރި ކޮފީ ޖޯޑެކެވެ. -- ނުނިމޭ --


Raees Solih ge dhatha ah Flat hagguvakamah Madam Fazna vidhaalhuvejjeh\nރައީސް ޞާލިހްގެ ދައްތައަށް ފްލެޓް ހައްގުވާކަމަށް މެޑަމް ފަޒުނާ ވިދާޅުވެއްޖެ\n-2weeks ago 10 - ރިމާހް\nވަކިމީހެއްގެ ދައްތައަކަށްވުމަކީ ލިބެންޖެހޭ އެއްޗަކުން މަޙްރޫމުވާންވީ ސަބަބެއް ނޫންކަމަށް ފަސްޓްލޭޑީ ފަޒްނާ އަޙްމަދު ވިދާޅުވެއްޖެއެވެ.\nއެކަމަނާ މިފަދައިން ވިދާޅުވީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ ދައްތަ، އައިޝަތު މުޙައްމަދު ޞާލިޙަށް ހިޔާ މަޝްރޫއުއިން ފްލެޓެއް ލިބުމާއި ގުޅިގެން ކިޔަމުންދާ ފާޑުކިޔުންތަކާ ގުޅިގެން އައިޝަތު މުޙައްމަދު ޞާލިޙްގެ ފޭސްބުކްގައި އާންމުކުރެއްވި ޕޯސްޓަކަށް ރައްދުދެއްވަމުންނެވެ.\nމަޖީދިއްޔާ ސްކޫލްގެ ޕްރިންސިޕަލްކަން 2016ވަނަ އަހަރުން ފެށިގެން ކުރައްވަމުންގެންދަވާ، އަދި ތައުލީމީ ދާއިރާގައި ގިނަ އަހަރުތަކެއް ހޭދަކުރައްވާފައިވާ އައިޝަތު ވަނީ އެހެން މީހުނަށް މާތް ﷲ ދެއްވަވާ ނިއުމަތްތަކަށް ހަސަދަވެރިވެ މީހުންގެ އަބުރު ވެއްޔާ މޮޑެލުމަށް މަސައްކަތް ކޮށް ތިމާއަށް މޮޅުގޮތްތަކާ ކުރިއެރުން ލިބޭނެކަމެއްކަމަށް ދެކެނީ މޮޔައިން ނޫން ކޮންބައެއްތޯ ސުވާލު އުފައްދަވާފައެވެ.\nއަދި ހަސަދަވެރިކަމަކީ ތިމާގެ ހަލާކުކަމަށާއި އެއީ ޖަހަންނަމަޔަށް ކުރު މަގެއްކަމަށްވެސް އޭނާ ވަނީ ވިދާޅުވެފައެވެ.\nމި ޕޯސްޓަށް ކޮމެންޓްކުރައްވަމުން ފަސްޓްލޭޑީ ފަޒްނާ ވަނީ އައިޝަތުއަށް ފްލެޓް ހައްގުވާކަމަށް ވިދާޅުވެފައެވެ. އެގޮތުން ތައުލީމީ ދާއިރާގައި އޭނާ 38 އަހަރު ހޭދަކުރައްވާފައިވާ ކަމަށްވެސް ވަނީ ވިދާޅުވެފައެވެ. އަދި މީހެއްގެ ދައްތައަކަށްވުމުން ލިބެންވާ އެއްޗަކުން ޑިސްކޮލިފައިވެގެން ނުވާނެކަމަށްވެސް ވަނީ ވިދާޅުވެފައެވެ.\nމީގެ އިތުރުން އެ ފްލެޓް ލިބުނީ އައިޝަތުގެ ހިންމަތުން ނޫންކަމަށް ބުނުމަކީ ބަދުބަހެއްކަމަށްވެސް އެކަމަނާ ވަނީ ވިދާޅުވެފައެވެ.\nގޯސް ވާހަކައެއް ނެތް.\nފްލެޓް ހައްގުވާ މީހުންނާ ނުވާ މީހުން މީނައަށް އެނގެންވީ މީނައަކީ ފްލެޓް ކޮމިޓީ މީހެއްތަ؟ ނޫނީ ފްލެޓް ކޮމިޓީން އެކިޔާ "ރެނދު ޝަރުޠު" ތަކަކީ މީނަ ކަނޑައެޅި ޝަރުޠުތަކެއްތަ؟ މިއޮތީވާ ކަމެކޭ.\n"ހަސަދަވެރިކަމަކީ ތިމާގެ ހަލާކުކަމަށާއި އެއީ ޖަހަންނަމަޔަށް ކުރު މަގެއްކަމަށްވެސް އޭނާ ވަނީ ވިދާޅުވެފައެވެ." ނާ ތެދެއް! ކަމަނާތޯ ހަމަ ތިހެން ތިވިދާޅުވީ؟ ނޫނީ ތިޔައީ ކަމަނާމެންނާއި ކަމަނާމެން ނުރުހޭ މީހުނަށް އެކަނި އޮތް މަގެއް ކަމަށް ކަމަނާ ހީފުޅު ކުރައްވަނީތޯ؟ ލަދުގަންނަން މިޖެހުނީ މަށެއްނު!\nއޭނާ އަށް ދޭންޖެހޭ\nކޮތަރު ގެންގުޅުއްވާ ކަމަނާއެއްތޯ! ކޮތަރުތައް ލާނެ ތަނެއް ނެތިގެން ކޮތަރުކޮށްޓެއްގެ ބޭނުން ޖެހުނީތޯ!\nމީނަތާ ފްލެޓް "ހައްގުވާ" މީހުން ކަނޑައެޅީ! މި ގައުމުގަ ވާނަމަ ވާހާ އެއްޗަކީ ކަލޭމެންގެ ހައްގު. ކައިފަ ބަހައްޓާ!\nދެންރައީސް އަރާފަ މިޔަނީ.. ކޮތަރުކޮއްޓޭ... އުޅެންހެޔޮވާވަރު ތަނެއްނޫނޭ...\nމެޑަމް އެ ވިދާޅުވީ ހަމަ ވަރަށްބޮޑު ތެދުފުޅެއް! އެހެން އެކަން ހުރިއިރު އެކަމަނާއަށް ފުލެޓެއް ހައްގު ނުވާންވީ ހަމަ އެއްވެސް ސަބަބެއް ނެތް! އެއީ އެކަމަނާއަށްވެސް ލިބިދޭންޖެހޭ ގާނޫނީ އަސާސީ ހައްގެއް!!\nކިހާދިގުމިނެއް ކުރުމިނެއްގަތޯ ކޮމެންޓް ލިޔަން މިޖެހެނީ . ރަގަޅުކުރަން ކުރުކޮއްލަން ވެއްޖެނަމަ ބުނަން އުޅޭވާހަކަ ނުލިޔެވި ކުރުވާން ޖެހެނީ .\nކޮވިޑް-19 އަށް މިއަދު ޕޮޒިޓިވްވީ 186 މީހުން!04 hours ago\nބަންދުގައި ބަހައްޓައިގެން ކޯޓަށް ހާޒިރުކުރުމަށް މީހަކު ހޯދަނީ05 hours ago\nމާލޭ ސިޓީގެ މިސްކިތްތަކުގައި ޖަމާއަތުގައި ގައިދުރުކޮށްގެން ނަމާދުކުރަނީ 1 11 hours ago\nހުކުރު ދުވަހު ނުކުންނާނީ ކުރިއަށްވުރެ ވަރުގަދަކޮށް ކަމަށް އިދިކޮޅުން ބުނެފި010 hours ago\nކައުންސިލް އިންތިޚާބާ ދިމާކޮށް ތިންރަށެއްގެ ފެނާ ނަރުދަމާގެ މަސައްކަތް ހަވާލުކޮށްފި011 hours ago\nމަލީޙުގެ އިތުބާރުނެތްކަމަށް ރައްޔިތުންގެ މަޖިލީހުން ނިންމައިފި011 hours ago


Forward eh gendhan masakkaiyy nukuran, Ekamah haradhu kureveykah neh: Guardiola - One Online\nމެންޗެސްޓާ ސިޓީގެ ކޯޗް ޕެޕް ގާޑިއޯލާ --- ގެޓީ\nފޯވަޑެއް ގެންދަން މަސައްކަތެއް ނުކުރަން، އެކަމަށް ހަރަދު ކުރެވޭކަށް ނެތް: ގާޑިއޯލާ\nމެންޗެސްޓާ ސިޓީއަށް ގިނަ ދުވަސްތަކެއް ވަންދެން ކުޅެފައިވާ ލެޖެންޑަރީ ފޯވަޑް، ސާޖިއޯ އަގުއޭރޯ މި ސީޒަނަށްފަހު ކްލަބު ދޫކޮށްލާނެކަން އިއުލާން ކޮށްފައިވީ ނަމަވެސް، ބަދަލުގައި ފޯވަޑެއް ގެންދަން ގަސްދު ނުކުރާ ކަމަށް ކޯޗު ޕެޕް ގާޑިއޯލާ ބުނެފިއެވެ.\nއުމުރުން 32 އަހަރުގެ އަގުއޭރޯ ކްލަބު ދޫކޮށްލާނެކަން ސިޓީން ޔަގީން ކޮށްދީފައިވާއިރު، ހަބަރުތައް ބުނެފައިވާ ގޮތުން، އޭނާގެ ބަދަލުގައި ސިޓީއަށް ވަރުގަދަ ފޯވަޑެއް ގެންދަން ކްލަބުން ބޭނުންވިއެވެ. އެގޮތުން ޔޫރަޕްގެ އެންމެ ވަރުގަދަ އެއް ފޯވަޑް އާލިން ހާލަންޑާއި ޕްރިމިއާ ލީގުގެ އެންމެ ވަރުގަދަ ފޯވަޑް ހެރީ ކޭންއަށް ސިޓީން ފާރަލުން ދިޔަކަމަށް ނޫސްތަކުން ވަނީ ބުނެފައެވެ.\n" ވާނެ ގޮތެއް ޔަގީންކޮށް ބުނަން ނޭނގެ. މިހާރު ހުރި އަގުތަކުގައި އެއްވެސް ފޯވަޑެއް ސިޓީއަށް ގަންނާނަމެކޭ ނުބުނާނަން. އެއީ ނުވާނެކަމެއް. އެކަމަށް ހަރަދެއް ނުކުރެވޭނެ. ހުރިހާ ކްލަބަކުންވެސް އޮތީ ފައިނޭންޝިއަލީ އުނދަގޫ ހާލަތެއްގައި،" ގާޑިއޯލާ ބުނެފައިވެއެވެ.\nޔޫރަޕްގެ އެންމެ ވަރުގަދަ ކްލަބުތަކުން ލޯ އަޅަމުންދާ ހާލަންޑް، އެޖެންޓާއެކު މިވަގުތު ދަނީ ގިނަ ކްލަބުތަކަކާ ވާހަކަ ދައްކަމުންނެވެ. ޑޯޓުމަންޑުން ހާލަންޑަށް ކިޔާފައިވާ އަގަކީ ގާތްގަނޑަކަށް 128 މިލިއަން ޕައުންޑްގެ އަގަކަށްވާއިރު، މި ހާލަތުގައި ޔޫރަޕްގެ ގިނަ ކްލަބުތަކަށް އެ އަގު ދިނުމަށް އުނދަގޫތަކަކާ ކުރިމަތިވާނެއެވެ.\nޔޫރަޕްގެ އެންމެ މުއްސަނދި އެއް ކްލަބު ސިޓީން އަބަދުވެސް ބޮޑެތި ޓްރާންސްފާތަކެއް ކުރާކަން ފާހަގަކުރެވިފައިވާއިރު، މިދިޔަ ޓްރާންސްފާ ސީޒަންގައި އެޓީމުން އެންމެ ބޮޑަށް ވިސްނުން ގެންގުޅެފައި ވަނީ ޑިފެންސް ރަނގަޅު ކުރުމަށެވެ.


Majileehuge memberun 1 mas dhuvahuge chuttee akah | Mihaaru\nމަޖިލީހުގެ ވެރިކަން ކުރާ ޕީޕީއެމް އާއި އެމްޑީއޭގެ މެމްބަރުންތަކެއް މަޖިލީހުގެ ގޯތިތެރޭގައި..-- ފޮޓޯ: ހުސެން ވަހީދު /މިހާރު\n29 އެޕްރީލް 2018 - 14:17 23 comments\nމަޖިލީހުގެ ގަވައިދުގައިވާ ގޮތުން ފުރަތަމަ ދައުރުގެ ޖަލްސާތައް ބާއްވަން ވާނީ ފެބްރުއަރީ މަހުން ފެށިގެން އޭޕްރީލް މަހުގެ ނިޔަލަށެވެ. އެ އަށް ފަހު އެއް މަސް ދުވަހުގެ ޗުއްޓީއެއް މެމްބަރުންނަށް ލިބިވަޑައިގަންނަވާނެ އެވެ. އެ ޗުއްޓީ އަށް ފަހު ދެވަނަ ދައުރުގެ ޖަލްސާތައް ފަށާނީ ޖޫން މަހުގެ ކުރީކޮޅު އެވެ.\nމެމްބަރުން އެއް މަސް ދުވަހުގެ ޗުއްޓީއަކަށް ވަޑައިގެންނެވި ކަން ނުވަތަ ނޫން ކަން މަޖިލީހުގެ މިއަދުގެ ޖަލްސާ ނިންމަވާލައްވަމުން މަޖިލީހުގެ ރައީސް އަބްދުﷲ މަސީހް އިއުލާނެއް ނުކުރައްވަ އެވެ.\nއެކަމަކު، ވެރިކަން ކުރާ ޕާޓީ ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަދި ވިލިމާލެ ދާއިރާގެ މެމްބަރު އަހުމަދު ނިހާން ކުރެއްވި ޓުވިޓެއްގައި ވިދާޅުވީ މިއަދު ބޭއްވީ މި ދައުރުގެ އެންމެ ފަހު ޖަލްސާ ކަމަށެވެ.\nމި އަހަރުގެ ފުރަތަމަ ދައުރުގައި ބޭއްވީ އެންމެ 13 ޖަލްސާ އެވެ. އެއީ ދައުރުން ބޭރުގައި ބޭއްވި ހާއްސަ ދެ ޖަލްސާއަކާއި ދައުރުގެ 11 ޖަލްސާ އެވެ. މަޖިލީހުގެ ޖަލްސާއެއް އެންމެ ފަހުން ބޭއްވީ މީގެ ހަ ހަފުތާ ކުރިން، މާޗް 14 ގަ އެވެ. އޭގެ ފަހުން ޖަލްސާއެއް ބޭއްވީ މިއަދު އެކަންޏެވެ.\nފުރަތަމަ ދައުރުގެ ޖަލްސާތަކުގައި، މިނިވަން މުއައްސަސާތަކަށް މެންބަރުން އައްޔަން ކުރުމާއި އެންޓި ޑިފެކްޝަން ބިލްގެ އިތުރުން ފަނޑިޔާރުންގެ ގާނޫނަށް ހުށަހެޅި އިސްލާހު ފާސް ކުރި އެވެ. އެ ދެ ބިލް ފާސް ކުރުމާ ގުޅިގެން ގާނޫނީ ބޮޑު ބަހުސެއް އުފެދި، އިދިކޮޅު ފަރާތްތަކުން މައްސަލަ ސުޕްރީމް ކޯޓަށް ހުށަހެޅި އެވެ. އެކަމަކު، ސުޕްރީމް ކޯޓުން ނިންމީ ދެ ގާނޫނު ވެސް ބާތިލް ކުރެވެން ނެތް ކަމަށެވެ.\nމަޖިލީހުގެ މެމްބަރުން ޗުއްޓީ އަށް ވަޑައިގަތަސް، މުހިންމު މަސައްކަތްތަކެއް ކުރަން އެބަހުއްޓެވެ. އެ ގޮތުން މޯލްޑިވްސް މީޑިއާ ކޮމިޝަންގެ ބިލާއި ތައުލީމުގެ ބިލާއި ހެއްކާ ބެހޭ ބިލްގެ މަސައްކަތް ކުރިއަށް ނުގެންދާތާ ގިނަ ދުވަސްތަކެއް ވަނީ ވެފަ އެވެ. ބައެއް ބިލްތައް ދިރާސާ ކުރާކަށް އަދި ނުފަށަ އެވެ.\nމަޖިލީހުގައި މެމްބަރުން އެކަށީގެންވާ މަސައްކަތެއް ނުކުރައްވާތީ ގިނަ ބައެއްގެ ފާޑު ކިޔުން ވަނީ އެ ބޭފުޅުންނަށް އަމާޒުވެފަ އެވެ. މުސާރަ އާއި ކޮމެޓީ އެލަވަންސާ އެކު، މެމްބަރަކަށް މަހަކު 82،500ރ. ލިބިވަޑައިގަންނަވާއިރު، އެއީ އެބޭފުޅުންނަށް ހައްގު މުސާރައެއް ނޫން ކަމަށް ގިނަ ބަޔަކު ބުނެ އެވެ.\nއިދިކޮޅު ފަރާތްތަކުން ބުނާ ގޮތުގައި މަޖިލީހުގެ ޖަލްސާތަކުގެ މަސައްކަތްތައް ރަނގަޅަށް ކުރިއަށް ނުދިއުމުގެ ޒިންމާ ނަގަން ޖެހޭނީ މަޖިލީހުގެ ރައީސް އަބްދުﷲ މަސީހާއި ޕީޕީއެމުންނެވެ. އެއީ މަޖިލީހުގެ ޖަލްސާތައް ބޭއްވުމުގެ ހުރިހާ ޒިންމާ އަކާ ހަވާލުވެވަޑައިގެން ހުންނެވީ މަސީހު ކަމަށް ވާތީ ކަމަށް އެ ފަރާތްތަކުން ބުނެ އެވެ. އެކަމަކު، ޕީޕީއެމްގެ ބައެއް މެމްބަރުން ވިދާޅުވީ ޖަލްސާތައް އެކަށީގެންވާ ގޮތެއްގައި ނުބޭއްވެނީ އިދިކޮޅު މެމްބަރުންގެ ބައިވެރިވުމާ އެކު، ފާސް ކުރަން ޖެހޭ ބިލްތަކެއް ހުރުމުން ކަމަށެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ޖުމްހޫރީ ޕާޓީ ޕީޕީއެމް އަބްދުﷲ މަސީހް މުހައްމަދު އެމްޑީއޭ


Mahloofge dharifulhu Russiage The Voice aa dhimaa ah | Mihaaru\nމުނިފޫހިފިލުވުން / ރަޝިއާ\nމަހުލޫފްގެ ދަރިފުޅު ރަޝިއާގެ "ދަ ވޮއިސް" އާ ދިމާއަށް\n25 ނޮވެމްބަރ 2021 - 18:37\nލައިބާ އަހުމަދު މަހްލޫފަކީ މިހާރު ދިވެހިންނަށް އާ ނަމަކަށް ނުވާނެ އެވެ. މިއުޒިކީ ދާއިރާ އިން އާންމުކޮށް ނުލިބޭ ކަހަލަ ވަރަށް ގިނަ ފުރުސަތުތައް ޔޫތު މިނިސްޓަރު އަހުމަދު މަހުލޫފްގެ ދަރިފުޅު އަންނަނީ ހޯދަމުންނެވެ.\nމިހާރު ލައިބާގެ ކެރިއަރަށް އިތުރުވި އާ ބޮޅަކީ މުޅި ދުނިޔޭގައި ވެސް މަޝްހޫރު ލަވައެއް މުބާރާތެއް ކަމަށްވާ "ދަ ވޮއިސް" ގެ ރަޝިއާގެ ކުޑަކުދިންގެ ވާޝަނަށް އޮޑިޝަން ހެދުމެވެ. އޭނާ މި ވާހަކަ އަމިއްލަ ސޯޝަލް މީޑިއާ ޕްލެޓްފޯމްތަކުގައި ވެސް މިއަދު ހިއްސާކުރި އެވެ.\nނައިބު ރައީސް ފައިސަލް ނަސީމަށް ބޮޑުބޭބެ ކިޔާ ލައިބާ ބުނީ "ދަ ވޮއިސް ކިޑްސް ރަޝިއާ" ގެ އޮޑިޝަނާ ހަމައަށް ދެވުނީ ޖޫން މަހުން ފެށިގެން ވަރަށް ބުރަކޮށް މަސައްކަތް ކުރުމަށް ފަހު އެވެ.\nއޮންލައިން އޮޑިޝަނަށް ލައިބާ ލައިވްކޮށް ލަވަ ރެކޯޑްކޮށް، މިދިޔަ އޮގަސްޓް މަހު ފޮނުވާފައިވާއިރު، މިހާރު އޭނާ އަށް ޝޯގެ ކުރިއަށް އޮތް ރައުންޑަށް ވެސް ވަނީ ހޮވިފަ އެވެ.\n"ކުރިއަށް އޮތް ރައުންޑުން އަހަރެން ފާސްވެއްޖެ ނަމަ ލައިވް ޝޯ އިން ފުރުސަތު ލިބޭނެ." ލައިބާ ބުންޏެވެ.\n"ވަރަށް އުފަލަން މި ހުރީ."\nWorked very hard since June to join the online audition of The Voice Kids Russia.\nSubmitted the live recordings in August & yesterday I was informed that I’ve made it to the next round,the producers audition.\nIf I get through,I will be going to the live show.\nExcited & happy.❤ pic.twitter.com/01Qxdtq8JE\n— Laiba Ahmed Mahloof (@Laiba_Mahloof) November 25, 2021\n"ދަ ވޮއިސް" އަކީ "ދަ ވޮއިސް އޮފް ހޮލޭންޑް" ގެ ނަމުގައި ގެނެސްދިން އޮރިޖިނަލް ޝޯއެއްގެ ފްރެންޗައިޒެކެވެ. މިހާރު މި ޝޯގެ ވަރަށް ގިނަ ވާޝަންތައް އެކި ގައުމުތަކުން ގެނެސްދެ އެވެ. "ދަ ވޮއިސް ކިޑްސް ރަޝިއާ" އަކީ އެގޮތުން ކުޑަކުދިންނަށް ހާއްސަކޮށްގެން ގެނެސްދޭ ޝޯއެކެވެ. ދެހާސް ސާދައިގައި ގެނެސްދޭން ފެށި މި ޝޯގެ 8 ސީޒަނެއް މިހާތަނަށް ގެނެސްދީފައިވެ އެވެ. މި އަހަރުގެ ފެބްރުއަރީ 12 ގައި ފެށި އަށް ވަނަ ސީޒަން ނިންމައިލީ އޭޕްރީލް 30 ގަ އެވެ. އެ ސީޒަން ކާމިޔާބުކުރީ ލަޑިސްލާވް ތައިކިން އެވެ.\nMahloof ge dharifulhu mi faharu India ge mashhooru lava kiyun theriyakaa ekugai\nލައިބާ އޮޑިޝަން ހެދި ނުވަ ސީޒަން ގެނެސްދޭން ފަށާނެ އިރެއް އަދި އިއުލާނެއް ނުކުރެ އެވެ.\n"ދަ ވޮއިސް ކިޑްސް ރަޝިއާ" އަކީ ޗެނެލް ވަން ނެޓްވޯކުން ގެނެސްދޭނެ އެއްޗެކެވެ. އެ ޝޯ އިން ލައިބާ އަށް ފުރުސަތު ލިބިއްޖެ ނަމަ ވާނީ "ދަ ވޮއިސް ކިޑްސް ރަޝިއާ" ގައި ބައިވެރިވާ ދިވެހި ފުރަތަމަ ކުޑަކުއްޖާށެވެ.\nމީގެ ކުރިން ރާއްޖޭގެ ފަންނާނެ ކަމަށްވާ ޝަމްރާހް އަހުމަދު ވަނީ ރަޝިއާގައި ކިޔަވަން އުޅުނު ދުވަސްވަރު "ދަ ވޮއިސް" ގެ ރަޝިއާ ވާޝަންގައި ވާދަކޮށްފަ އެވެ. އޭރު އޭނާ މުޅިން ތަފާތު ގޮތަކަށް އޮޕެރާ ސްޓައިލްގައި ހުށަހަޅައިދިން "މޫނު ބުރުގާ ނެގީމާ" އަކީ ދިވެހިންގެ ތެރޭގައި ވަރަށް މަޝްހޫރުވި ލަވައެކެވެ. އެ ލަވައިގެ މަގުބޫލުކަމާ އެކު މަޝްހޫރު ޑައިރެކްޓަރު ފާތުމަތު ނަހުލާގެ 2016 ގެ ބިރުވެރި ފިލްމު "4426" ގެ ތީމް ލަވަ ކިޔަން ވެސް ޝަމްރާހަށް ފުރުސަތު ލިބިގެން ދިޔަ އެވެ.\nShamrah ge adun 4426 ge promotional lava\n"ދަ ވޮއިސް ކިޑްސް ރަޝިއާ" އާ ދިމާއަށް ލައިބާ ދަތުރުކުރާ އިރު، އޭނާ މިދިޔަ އަހަރު އިންޑިއާގެ މަޝްހޫރު ލަވަކިޔުންތެރިޔާ ޖާވިދު އަލީއާ އެކި ކީ ލަވައެއް ވީޑިއޯއާ އެކު ނެރެފައިވެ އެވެ. މި މަހުގެ 12 ގައި ދެވަނަ އިނގިރޭސި ކަވަ "ޗީޕް ތުރިލްސް" ނެރުނު ލައިބާ ވަރަށް ފަހުން "ޑާންސް މަންކީ" ގެ ނަމުގައި ވެސް އިނގިރޭސި ލަވައެއް ވީޑިއޯއާ އެކި ނެރުނެވެ.\nރަޝިއާ އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު\nޔޫތު މިނިސްޓްރީއިން ގައުމުގެ ކުދިން ހޭލުންތެރިކޮށް ހޯދައިދޭ ފުރުސަތުތައް މިފެންނަނީ. މަރްހަބާ\nލައިވްކޮށް ކިޔާލާތަން ބަލާލަން ބޭނުން\nއުޅޭނެ ވަރަށްޖޭވާކުދިން ލައި ހަމަކުރިޔަށްދޭ...\nލޯބި ލައި. ޔޫކޭން ޑޫ އިޓް ??\nދެއްވަދޫ އަޝްހަދު ސައީދު\nމިފަހަރު އެއްޗެކޭ ބުނާކަށްނެތިން ... ކުރިން ފަހަރަކު ކޮއްލެވުނު ކޮމެންޓަކުން ހަފުސްނުކޮށްލީ ކިރިޔާވިއްޔަ\nމަ ވެސް ބުނާކަށް ނެތިން އެއްޗެއް. ބުނެފިއްޔާ މަ ވިއްޔަ ކާލާނީ\nކުޑަ ކުދީން ކުރާ ބުރަމަސައްކަތަށް ހިއްވަރު ދިނުމުން އެކުދީން ގަދަ އަޅާ މަސޢްކަތް ކުރާނެ ކާމިޔާބަށް ވާސިލްވާން. ވަނައެެއް ލިބުމުން އެއީ ހަމަ ދިވެހި ކޮންމެ ދަރިޔަކު ވެސް ފަޚްރުވެރިވެ އުފާވާނެ ކަމެއްކަން ޔަޤީން. ކާކުގެ ދަރިއެއްތޯ ނުބަލާ އެކުއްޖެއްގެ ހުނަރަށް ބަލާ… ކާމިޔާބަށް އެދެން\nމަނުބުނާނަން އެއްޗެކޭ. އެއްޗެކޭބުނެފިއްޔާ ގޯސްވާނީ މަ.\nބައްޕަގެ އަޑުވެސް އެހާރީތި.


Bali neyngi beysdhey usoolun hingaa thahugeeg! Hairaaneh fahe...\nރިޕޯޓު - ސިޔާސީ ތަޙުޤީޤު\nބަލި ނޭނގި ބޭސްދޭ އުސޫލުން ހިންގާ ތަހުގީގު! ހައިރާނެއް ފަހެ ނުވާނެތަ؟\nޤާނޫނުގެ ބާރު ވަނީ ކެނޑިފައި\nވަކި ބައެއްގެ އިމްތިޔާޒުތަކާއި ހެދި ރައްޔިތުންގެ ޙައްޤު ދަނީ ގެއްލެމުން\nތަޙުޤީޤީ ނިޒާމު ވަނީ ޖޯކަކަށް ވެފައި\nކ. މާލެ 18 އޭޕުރިލް 2017 | އަންގާރަ 11:38 10,746\nދިވެހި ފުލުހުންގެ ޔުނީފޯމުގައި ތިބި ބައެއް - ގޫގުލް\nދިވެހިރާއްޖޭގެ ޤާނޫނު އަސާސީގައި ބަޔާންކޮށްފައިވާ ގޮތުން، ދައުލަތުގެ ބާރުތައް ފެށިގެން އަންނަނީ ރައްޔިތުންނާއި ހިސާބުންނެވެ. ދިމިގުރާތީ ނަޒަރިއްޔާތުގައި ބުނެވިދިޔަ ބާރުތައް ނިމެނީ ވެސް އެ ރައްޔިތުންނާ ހިސާބުންނެވެ. އެހެނީ ދިމިގުރާތީ ނަޒަރިއްޔާތުގައި ބާރުގެ ބެލެނިވެރިޔާގެ އަސާސަކީ ބަސްބުނާން ތިބި ރައްޔިތުންގެ އަގުލަބިއްޔަތެވެ.\nއަޅުގަނޑުމެން ހިންދު ކަނޑުގެ ދިވެހީންނަކީ އިސްލާމް ދީން ޤަބޫލުކޮށް، އެ ދީނުގެ މަތީގައި ތިބި ބައެއްކަމުން، އަޅުގަނޑުމެން މި ދެންނެވުނު ދިމިގުރާތީ ނަޒަރިއްޔާތުގެ އަގުލަބިއްޔަތަށް ތަބާވުމުގެ އަސާސް ގަބޫލުކުރަނީ އިންތަކަކާއި މިންތަކެއްގެ ތެރެއިންނެވެ. ފޮތެއްގައި ނުލިޔެވި އޮތް މި އިންތަކާއި މިންތަކުގެ އަސްލަކީ އިސްލާމް ދީނާއި ޚިލާފު ޚިޔާލު ބަލައި ނުގަތުމެވެ. އެޔަކު ގޯހެއް ނެތެވެ.\nމި ދެންނެވުނު އިންތަކާއި މިންތަކުގެ ތެރެއިން ފާޅުކުރެވޭ ޚިޔާލުގެ ތެރެއިން އަޤުލަބިއްޔަތު ލިބޭ ޚިޔާލަށް ތަބާވުމަކީ އަޅުގަނޑުމެން މިއަދު ޤަބޫކޮށްގެން ތިބި ހަޤީޤަތެވެ. ނަމަވެސް މި ޤަބޫލުކުރުމުގައި ފުށުއެރުންތައް އަރަންފަށަނީ އަގުލަބިއްޔަތަށް ތަބާވުމުގެ ދިމިގުރާތީ ރިވެތި މި އުސޫލު ޚަރާބުވެގެންދާ ހިސާބުންނެވެ. އަގުލަބިއްޔަތު ކަނޑައަޅާ އެއްޗަކީ ފައިސާއާއި އަމިއްލަ އެދުމާއި ބިރު ކަމުގައި ވެގެން ދިއުމުންނެވެ.\nއެހިސާބުން ޤާނޫނުތަކަކީ އަތެއް ނެތް، ދަތެއް ނެތް ފޮޅުވަތްތަކަކަށް ވެގެން ދެއެވެ. ބޭނުންހާ އިރަކުން، ބޭނުންހާ ގޮތަކަށް ބަދަލުކުރެވޭ، މާނައެއް ނެތް ފޮޅުވަތްތަކެކެވެ. އިސްތިރާޖީ ނިންމުންތަކެއްގެ ތެރެއިން، ދިމިގުރާތީ ނިޒާމު މިހެން ފުނޑާލުމުން ދެން ފެށިގެންދަނީ މުއައްސަސާތަކުގެ ފެންވަރުގައި ޤާނޫނުގެ ނާޖާއިޒު ބޭނުން ހިފާތަނެވެ. އޭގެ މިސާލުތައް މި ކުޑަކުޑަ ޖަޒީރާގައި ވެސް މިހާރު އެ ދަނީ ފެންނަމުންނެވެ.\nރާއްޖޭގައި މިއަދު ޤާނޫނަކީ ބޭނުން އިރަކު ބޭނުންގޮތަކަށް ބަދަލުކުރެވޭ އެއްޗަކަށް މިވަނީ ވެފައެވެ. ގޯހެއް ހެދުމަށް، ނުވަތަ ހެދުނު ގޯހުގައި ކަރަކަންދާލި އެޅުމަށް ބޭނުންކުރާ މައިގަނޑު ކުރުމަގުގެ ގޮތުގައި މިއަދު ބޭނުންކުރާތަން ފެންނަނީ ޤާނޫނެވެ. އަސާސާއި އުސޫލަކީ މިއަދު މާނައެއް ނެތް އެއްޗެކެވެ.\nކަންމިހެން އޮތް ނަމަވެސް، ޤާނޫނާއި ޤަވާއިދު އޮތްގޮތުން، ޤާނޫނުތައް މުގުރައި، ވީދައި، ބޭނުން ގޮތަކަށް ބޭނުން ކުރާ މުއައްސަސާތަކާއި ބާރުތަކަށް ފާޑު ކިޔުމަކީ ކުށެކެވެ. ހުރުމަތާއި އަބުރާއި ކަރާމަތާއި އިއްޒަތާއި އިމްތިޔާޒަކީ ހަމައެކަނި ޤާނޫނުގެ ނާޖާއިޒު ބޭނުން ހިފާ ފަރާތްތަކަށް އޮތް އެއްޗަށް ވަނީ ހަދާފައެވެ. ވަލިއްޔުލް އަމުރާއި، އުއްތަމަ ކަމަނާ އާއި ވަޒީރުންނާއި، ޝަރީޢަތާއި، ރައްޔިތުންގެ މަންދޫބުންގެ ނަމުގައި ޤާނޫނުހަދާ މަޖިލީހުގައި އެތިބަހާ ފަރާތްތަކާއި، ފުލުހުންނަކީ މި ދެންނެވުނު ހުރުމަތާއި އަބުރާއި ކަރާމަތާއި އިއްޒަތާއި އިމްތިޔާޒު ލިބިފައިވާ ފަރާތްތަކެވެ.\nކުރިން ދެންނެވުނު ދިމިގުރާތީ އަސާސުގެ ދަށުން، މިއަދު ދިވެހިންގެ އަގުލަބިއްޔަތު ޤަބޫލުކުރާ ގޮތުގައި ވަލިއްޔުލް އަމުރާއި، އުއްތަމަ ކަމަނާ އާއި ވަޒީރުންނާއި، ޝަރީޢަތާއި، ރައްޔިތުންގެ މަންދޫބުންގެ ނަމުގައި ޤާނޫނުހަދާ މަޖިލީހުގައި އެތިބަހާ ފަރާތްތަކާއި، ފުލުހުންނަކީ ވެސް ފާޑު ރައްދުވުމުން އިސްތިސްނާވެގެން ވާނޭ ބައެއް ނޫނެވެ. އެހެންކަމުން ވެރިކަމާއި، ޝަރީޢަތާއި، ތަހުގީގީ ނިޒާމު ހިނގާ ގޮތަށް ފާޑު ކިއުމަކީ ދިމިގުރާތީ އަސާސްތަކުން ބަލާއިރު އެންމެ ރަނގަޅު ކަންކަމެވެ.\nމި އަސާސުން ބާރު ލިބިގެން، ދާދިފަހުން ހިނގައި ދިޔަ ބައެއް ކަންކަމަށް އަލިއަޅުވާލާނަމަވެ.\nޝުމްބާ ގޮންގުގެ ނަމުގައި 2012 ވަނަ އަހަރުން ފެށިގެން އިޖުތިމާއީ ވިއުގަތަކުގައި ވަރުގަދަ އެކްޓިވިސްޓެއް އާންމުވެގެން ދިޔައެވެ. އެންމެންނަށްވެސް އޭރު އެނގޭ ކަމަކީ މި ޝުމްބާ ގޮންގަކީ އަވަށްޓެރި ސިލޯނުގައި ދިރިއުޅޭ ޒުވާނެއް ކަމެވެ. ބަޔަކު އަދި އޭނާ އާއި ބައްދަލުވެ އުޅުނެއް ކަމަކު، މި ބުނެވުނު ޝުމްބާގެ ފޮޓޯގަނޑެއް އެންމެ ފުރަތަމަ އާންމުވެގެން ދިޔައީވެސް 2013 ވަނަ އަހަރުއެވެ. ރައްޔިތުންގެ މަޖިލީހުގެ މިހާރުގެ މެޖޯރިޓީ ލީޑަރު ކުރެއްވި ޓްވީޓަކުންނެވެ. ދުވަސް ބަދަލުވެ، މި ޝުމްބާ ގޮންގު، މި ސަރުކާރުގެ ދެވަނަ ނައިބު ރައީސްގެ އަރިސް މީހަކަށްވެ، އިސާހިތަކު ސަރުކާރު އިޝްތިހާރު ކުރުމުގައި އިސް މީހަކަށް ވެގެން ގޮސްފިއެވެ.\nވީ އެއްޗެއް ވެ ނިމި، ސަރުކާރުގެ ދެވަނަ ނައިބު ރައީސް ހުރަގެއަށްލުމާއި އެކު މި ޝުމްބާ ގޮންގު އަނެއްކާ ވެސް ލަންކާގައި ދިރިއުޅޭން ފަށައިފިއެވެ. އޭނާ ލަންކާގައި ހުއްޓައި އޭނާއަކީ ނިރުބަވެރިއެއް ކަމުގައި ތުޙުމަތުކޮށް، ސުވާލު އުފެދޭ ފަދަ ގޮތަކަށް ހައްޔަރުކޮށްގެން މާލެ ގެނެސްފިއެވެ. ގިނަ ދުވަސްތަކެއް ވާންދެން ހުރަގޭގައި ބޭއްވުމަށް ފަހު، ނިރުބަވެރި ކަމުގައި ހައްޔަރުކުރި މީހާގެ މައްޗަށް ދައުލަތުން ކުރީ މީހަކަށް ބިރު ދެއްކުމުގެ ދައުވާއެވެ. އެ ދައުވާގެ ޝަރީއަތް އަދިވެސް އެދަނީ ކުރިއަށެވެ.\nއެ މައްސަލައި ހިމެނޭ މީހެއްގެ ފޯނުން އޮރިޔާންކާޑު ފެނުނުކަން އެ މައްސަލައިގެ ޝަރީޢަތުގައި ހާމަވެގެން ދިޔަ ނަމަވެސް މި ދެންނެވުނު މީހާގެ މައްސަލަ ބަލާކަށް މީހަކު ނޫޅުނެވެ. ފަހަރުގައި އެ މީހަކީ ސަރުކާރަށް ސަނާ ކިޔައި އުޅޭ މީހަކަށް ވީތީ ޚާއްސަ އިމްތިޔާޒުތަކެއް ލިބުނީ ކަމަށް ބަލަމާހެއްޔެވެ. ނުނީ ބޮންހެދި މައްސަލައިގައި ކުރީގެ ނައިބުރައީސް ކުށްވެރިވެފައި ބޮން ހަދައިދިން މީހާ ސަލާމަތްވި އުސޫލުން ވީ ކަމެއް ކަމަށް ބަލަމާހެއްޔެވެ. ހައްޔަރު ކުރި ކުށް ނޫން ކުށެއްގައި ދައުވާ ކުރެވި ޖަލުގައި ހުރި ޝުމްބާ ފަކީރު އަދިވެސް ޖަލުގައެވެ.\nމާލޭ ސިޓި ކައުންސިލްގެ މެންބަރު ޒައިދުލް އަމީނަށް ވެސް ކުރިމަތިވީ މިފަދަ ކަމަކާއެވެ. ބްލެކްމެއިލް ކުރި ކަމުގެ ތުހުމަތުގައި އެފަކީރު ހައްޔަރުކޮށް9ފަހަރަށް ބަންދަށް މުއްދަތު އިތުރު ކުރީރު، އޭނާގެ މައްޗަށް ކުރާ ތުޙުމަތު ވަނީ ތިން ފަހަރެއްގެމަތިން ބަދަލުކޮށްފައެވެ. ބުނާތީ އިވެއެވެ. ބްލެކްމެއިލްވީ ކަމަށް ބުނާ ފަނޑިޔާރަށް ޒައިދު އެފަދަ އެއްޗެއް ގެންގުޅުނުކަމަށް ތުޙުމަތު ކުރާކަން ރޭކާލީ ވެސް ފުލުހުން ގޮސް ފަނޑިޔާރު މަނިކުފާނު ގާތު އެ ވާހަކަ ދައްކައިގަތުމުންނެވެ. އެހިސާބުން ފަނޑިޔާރު މަނިކުފާނު އެކަމާ ދެކޮޅު ހެއްދެވީ ކަމަށް ވެއެވެ. އެހެންކަމުން، ޒައިދުވެސް ބަންދު ކުރެވުނީތީ ދައުވާއެއް ކުރުމުގެ ގޮތުން މިހާރު އޭނާގެ މައްޗަށް ވެސް ތާކުންތާކު ނުޖެހޭ ދައުވާތަކެއް ކުރަން ތައްޔާރު ވަނީ ޔޯލައެވެ.\nދެން ޤާސިމް އިބްރާހީމެވެ. އިސްލާހީ މަސައްކަތަށް ނުކުންނެވުމާ އެކު އިއްތިފާޤުން އެކައުންޓްތައް ފްރީޒް ކޮށްފިއެވެ. ދައުލަތަށް އެންމެ ގިނަ ފައިސާ ދެއްކެވުމުގެ ޝަރަފުގައި ރަންލާރި ދީފައި އެކައުންޓް ފްރީޒް ކުރުން އަޅުގަނޑަށް ވީ ޖޯކަކަށެވެ. އެެއްގޮތަކަށްވެސް މީރާ ސިޠާސީ ވީއަކީއޭ ބުނާކަށް ނޫނެވެ. ނަމަވެސް އެކައުންޓް ފްރީޒް ކުރާންޖެހުނު ސަބަބެއް އުފައްދާން މީރާގެ ވެރިން އުޅުނީ ވެސް މަތީފަޑިން އައި އޯޑަރަކަށް ބޯލަނބައި އެކައުންޓް ފްރީޒް ކުރުމަށް ފަހުގައްޔޭ ބުނާތީ އިވެއެވެ.\nޤާސިމަށް މިހާރު ކޮށްގެން މި އުޅޭ ދައުވާއަކީ ވެސް ހެއްވާ ކުޅިވަރެކެވެ. ހަ ދުވަސް ވަންދެން ހައްޔަރުގައި ބަހައްޓައިގެން ވެސް ހޯދީ ހެއްކެވެ. ކުރީ ތަހުގީގެވެ. ޔޯލައެވެ. ފޭދޫ ނޫނަކަސް ރޮކެޓު ސްޕީޑުގައި އެއޮއްގެން ތަހުގީގު ނިންމައި ދައުވާކުރާން ފޮނުވީއެވެ. ޤާނޫނާއި ޚިލާފަށް ޤާސިމް ހައްޔަރުކުރުމަށް އަމުރު ނެރުނު ކޯޓުގައި ޤާސިމްގެ ޝަރީއަތް ވެސް ފަށައިފިއެވެ. ފުރަތަމަ އަޑުއެހުން ނިމި، ދައުލަތުން ބޭނުންވި ގޮތަށް ގާސިމް އަނބުރާ ހުރަގެއަށް ނުގެންދެވި އުޅެނިކޮށް، ޤާސިމް މިޔޮއްގެން ބަޔާޅީހުގެ ލިސްޓެއް ވެސް ހެދީއެވެ. ކަންތަކާ މި ޖެހުނީ އެހިސާބުންނެވެ. ތަހުގީގު ނިންމައި، ދައުވާކޮށް، ޝަރީއަތް ވެސް ފަށާފައި އޮތް ޤަސިމްގެ މައްސަލައިގައި ހެކި ހޯދާން މި ފެށި އަދިކިރިޔާއެވެ.\nބަލި ނޭނގި ބޭސްދޭ އުސޫލުން މިހެން ކަންކަން ހިންގާންވެއްޖެ ނަމަ މިއީ ދުނިޔޭގެ ކުރިމަތީގައި މި ދިވެހިރާއްޖެ ބޮޑުތަނުން ފަލީޚަތް ކުރުމުވެ. ވެރިކަމުގައި ތިބީ އެވަރު ނުދަންނަ ބުޅިދުން ބާއެވެ. ހައިރާނެއް ފަހެ ނުވާނެހެއްޔެވެ!